༄༅། །བླ་མ་དྲག་པོ་ཀཱི་ལ་ཡའི་བསྙེན་སྒྲུབ་ལས་སྦྱོར་ཆིག་སྒྲིལ་གྱི་མན་ངག་བཀླག་ཆོག་ཏུ་བཀོད་པ་དངོས་གྲུབ་གཏེར་མཛོད་ཅེས་བྱ་བ་བཞུགས་སོ། །

ན་མོ་གུ་རུ་པདྨ་ཀཱ་ར་ཡེ། དུས་གསུམ་རྒྱལ་བའི་མཁྱེན་བརྩེ་ནུས་པའི་གཟུགས། །གཅིག་འདུས་ཐུགས་རྗེའི་བདག་ཉིད་པདྨ་འབྱུང༌། །དབྱེར་མེད་དྲིན་ཅན་ཀུན་མཁྱེན་བླ་མའི་ཞབས། །བྱང་ཆུབ་སྙིང་པོའི་བར་དུ་སྤྱི་བོས་མཆོད། །པདྨ་འབྱུང་གནས་ཡེ་ཤེས་རོལ་པ་ལས། །འཆར་བའི་བདུད་འདུལ་པདྨ་དྲག་པོ་ཡི། །ལས་བྱང་སྙིང་པོ་བཅུད་འདུས་སྤེལ་བ་ལ། །ཆོས་བདག་མཁའ་འགྲོའི་ཚོགས་ཀྱིས་གནང་བ་སྩོལ། །དེ་ཡང་གསང་ཆེན་་རྙིང་མའི་རྒྱུད་ལས། ལོ་རྒྱུས་དོན་གྱིས་མ་བཤད་ན། །ཡིད་མི་ཆེས་པའི་སྐྱོན་དུ་འགྱུར། །ཞེས་པ་གསུངས་པ་ལྟར། ཀུན་མཁྱེན་ཆེན་པོ་དགུང་གྲངས་ཞེ་བརྒྱད་དུ་སོན་པ་རབ་བྱུང་བཅུ་པའི་ཤིང་ཁྱི་ལ་གཉལ་ཡངས་པ་ཅན་ཞེས་པའི་གྲོང་ཁྱེར་ཆེན་པོའི་དབུས་དཔལ་གྱི་རི་བོའི་ངོགས་རྡོ་རྗེ་གདན་གྱི་གཙུག་ལག་ཁང་དུ་ཁོ་བོ་སླེབས་པའི་སྐབས་ཤིག་མཚན་མོའི་ཐུན་མཐའ་མ་རྫོགས། སྐྱ་རེངས་འཆར་ཀ་ཙམ་ལ་གཉིད་ཐུམ་དུ་སོང་བའི་རྨི་ལམ་དུ་སྲིན་ཡུལ་རྔ་ཡབ་གླིང་ན་སློབ་དཔོན་ཆེན་པོ་པདྨ་འབྱུང་གནས་ཀྱིས་བརྫངས་པའི་ཕོ་ཉ་སྲིན་པོ་གདོང་གཅིག་པ་མདོག་སྨུག་ནག་ན་རའི་གཡང་གཞིས་སྨད་དཀྲིས་ཤིང༌། མི་མགོ་ཡ་ཁལ་གཅིག་ཐོད་དུ་བཅིངས་པ་གཉིས་བྱུང་ནས་སློབ་དཔོན་ཆེན་པོའི་བཀའ་ལས། ཁྱེད་ལ་ད་ལོ་དམ་སྲི་སྤུན་དགུའི་བར་ཆད་ཆེ་བར་འདུག་པས། གདམས་པ་འདི་ཉམས་སུ་ལོངས། དེས་བཟློག་པར་འགྱུར་ལ། ཕྱིས་ཀྱང་དེ་བཞིན་བྱས་ན་བར་ཆད་ལས་རྒྱལ་བར་འགྱུར་རོ། །ཞེས་བཀའ་སྩལ་བསྒྱུར་ཏེ་ལོག་གོ་སྙམ་སེམས་པའི་མོད་དེ་ཁར་རང་གི་མདུན་གྱི་ནམ་མཁའ། སྣམ་ལོགས་གཡོན་དུ་ཉེ་བའི་ཐད་ན་རིག་འཛིན་ཆེན་པོ་དྲག་པོ་རྩལ་སྟོད་ཁྲོ་རྒྱལ་སྨད་ཕུར་པའི་དབྱིབས་ཅན་འཆད་པར་འགྱུར་བ་ཇི་ལྟ་བ། སྐུའི་རྒྱན་དང་སྔགས་ཕྱག་རྒྱ་མི་སྒྲིབ་ཅིང་དྲག་པོའི་སྔགས་སྒྲ་དང་བཅས་པ་མཐོང་བའི་མོད་ལ་ཟིལ་གྱིས་བརྒྱལ་བ་སྙམ་བྱེད་པ་ཞིག་བྱུང་སྟེ་མཐར་རང་ཡལ་ལོ། །སད་ནས་རིག་འཛིན་ཆེན་པོས་བདག་ལ་བྱིན་རླབས་འཕོ་བའི་དབང་བསྐུར་ཡིན་ནོ་སྙམ་དགའ་མགུ་རངས་པ་བསམ་གྱི་མི་ཁྱབ་བོ། །བཀའ་སྩལ་ཇི་ལྟར་བསྒྱུར་བའི་སྙིང་པོ་ནི་འདིའོ། །རྫོགས་པ་ཆེན་པོའི་ཀློང་ཉིད་ལས། །དྲན་རིག་འདི་ཀ་དྲག་པོའི་སྐུ། །རྡོ་་རྗེ་ཕུར་པའི་གཟུགས་སུ་ནི། །ཆུ་ལས་ཆུ་ལྦུར་རྡོལ་ལྟར་བསྐྱེད། །རྒྱན་དང་སྤྲུལ་པ་ཇི་ལྟ་བ། །ཡས་ལ་ཀཱ་སྟེ་མས་ལ་ཨཱ། །དམོད་པའམ་མཚོན་ཆ་བར་དུ་སྟེམ། །ཙིཏྟའི་གུར་ཁྱིམ་ཕྱག་རྒྱ་བཅའ། །ཕྱོགས་བཅུའི་ཞིང་ནས་སྤྱན་དྲངས་བསྟིམ། །རེ་རེས་གཟི་བརྗིད་འབུམ་དུ་གྱུར། །རིགས་ལྔར་གསོལ་བཏབ་དབང་བསྐུར་བླང༌། །ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱ་ལི་ཀཱི་ལ་ཡ། ཞེས་བཟླས་དགུག་གཞུག་ཡང་ཡང་བྱ། སྟོད་ལས་སོ། །ཁྲོ་བཅུ་དྲེགས་པ་དེས་གནོད་བྱེད། །བཅིང་བ་ལྔས་བཅིངས་བྲུབ་ཁུང་བཅུག །ཡེ་ཤེས་རང་བསྟིམ་འཇིག་རྟེན་པ། །གཟིར་བས་ལྷ་ཕྲལ་ཕུར་པས་བསྒྲལ། །ཆེ་གེ་མོ་ཏྲིག་ནན། ཆེ་གེ་མོའི་སྙིང་ལ་ཧུར་ཐུཾ་ཛཿ གཟིར་བའོ། །བསྒྲལ་བ་ནི། གནོད་བྱེད་དགྲའམ་བགེགས་ཐམས་ཅད་མཱ་ར་ཡ་སྟེ། གཉིས་ཀར་སྔགས་ཀྱི་ཤམ་བུར་བྱའོ། །པདྨ་ང་ཡི་སྙིང་ཐིག་སྟེ། །བསྙེན་སྒྲུབ་ལས་སྦྱོར་ཆིག་དྲིལ་ཡིན། །བསྲུང་བཟློག་བསད་ལས་མཐར་ཐུག་པས། །སྐལ་ལྡན་སྙིང་གི་དཀྱིལ་དུ་སྦས། །ས་མ་ཡ། དམ་ཚིག་གི་རྒྱའོ། །དེའི་དོན་ཟབ་མོ་ཁྱད་པར་ཅན་ཉམས་སུ་ལེན་པར་བྱེད་པ་ལ་ཡིད་མཐུན་གྱི་གནས་སུ་པདྨ་དྲག་པོའི་རྟེན་བཀྲམ། མདུན་དུ་སྨན་རཀ་མཆོད་གཏོར་སོགས་རིག་འཛིན་བརྒྱུད་པའི་ཕྱག་ལེན་བཞིན་བཤམས། ཐོག་མར་སྟན་བདེ་བ་ལ་འདུག་སྟེ་ནམ་མཁའ་དང་མཉམ་པའི་སེམས་ཅན་ཐམས་ཅད་བླ་ན་མེད་པའི་བྱང་ཆུབ་ཆེན་པོར་དགོད་པར་བྱ། དེའི་ཆེད་དུ་བྱང་ཆུབ་སྒྲུབ་པ་ལ་བར་དུ་གཅོད་པའི་གཟུང་འཛིན་གྱི་དགྲ་བགེགས་ཐམས་ཅད་རིག་པའི་ཡེ་ཤེས་ཀྱིས་བསྒྲལ་ནས་བྱང་ཆུབ་ཆེན་པོ་བསྒྲུབ་པར་བྱའོ་སྙམ་དུ་བསམ་ནས། མ་ནམ་བཞི་སྐོར་ལན་གསུམ་དང༌། བསྟོད་ཚོགས་ནི། སྔོན་ཚེ་སྣང་བ་མཐའ་ཡས་འོད་དཔག་མེད། །རི་བོ་ཏ་ལ་མགོན་པོ་སྤྱན་རས་གཟིགས། །དྷ་ན་ཀོ་ཤ་ཨོ་རྒྱན་པདྨ་འབྱུང༌། །སྐུ་གསུམ་དབྱེར་མེད་ཞབས་ལ་གསོལ་བ་འདེབས། །རྒྱ་གར་པཎ་ཆེན་བོད་ལ་བཀའ་དྲིན་ཆེ། །པདྨ་འབྱུང་གནས་སྐུ་ལ་འདས་འཁྲུངས་མེད། །ད་ལྟ་ལྷོ་ནུབ་སྲིན་པོའི་ཁ་གནོན་མཛད། །ཨོ་རྒྱན་རིན་པོ་ཆེ་ལ་གསོལ་བ་འདེབས། །རབ་དཀར་ཀུན་བཟང་སོགས་ནས་མྱུར་བར་ཁྲིད་ཅིག་གུ་རུ་རིན་པོ་ཆེ་ཡན་དང༌། མི་ཕམ་པདྨ་དཀར་པོ་སོགས་དང༌། དཔལ་ལྡན་གྲུབ་རིགས་སོགས་དང༌། འཇིག་རྟེན་དབང་ཕྱུག་ནས་མཚམས་རོལ་བར་བྱའོ། དེ་ནས་ཀུན་བཟང་ནམ་མཁའི་སྐྱེད་ཚལ་དུ་སོགས་ནས་གང་ལ་གང་འདུལ་བྱེད་པར་ཤོག་ཡན་གནང༌། ཐོག་མར་རྒྱུད་ལ་བྱིན་རླབས་འཇུག་པའི་ཕྱིར་བླ་མ་བརྒྱུད་པའི་གསོལ་འདེབས་ནི༌། རང་གི་སྤྱི་བོར་རྩ་བརྒྱུད་ཀྱི་བླ་མ་རྣམས་ཐོག་བརྩེགས་ཀྱི་ཚུལ་དུ་གསལ་བ་བདག་ལ་དགྱེས་ཤིང་འཛུམ་པའི་ཉམས་ཀྱིས་བཞུགས་པར་གྱུར། སྣང་མཐའ་སྤྱན་རས་གཟིགས་དང་པདྨ་འབྱུང༌། །ཆོས་ལོངས་སྤྲུལ་པའི་སྐུར་བཞེངས་གྲགས་པའི་གཞིའི། །པདྨ་དཀར་པོ་བསྟན་པའི་ཉི་མ་དང༌། །ངག་དབང་རྣམ་རྒྱལ་རྩ་བའི་བླ་མའི་བར། །ཞབས་ཟུང་བྱང་ཆུབ་སྙིང་པོ་དེ་ཚུན་དུ། །བདག་གི་སྤྱི་བོའི་ནོར་བུ་ཉིད་གྱུར་ཅིག །སྤྲོ་ན་གྲུབ་དབང་གི་གསུང་བླ་བརྒྱུད་ཡོངས་རྫོགས་བྱ་བ་ནི། གཞི་དབྱིངས་ཀ་ནས་དག་པའི་དཀྱིལ་འཁོར་དུ། །འོད་སྣང་མཐའ་ཡས་གདོད་མའི་མགོན་པོ་ལ། །གསོལ་བ་འདེབས་སོ་བར་ཆད་གཡུལ་རྒྱལ་ནས། །སྐུ་བཞིའི་གོ་འཕང་འཐོབ་པའི་དངོས་གྲུབ་སྩོལ། །རང་རྩལ་ལམ་འགགས་ཐུགས་རྗེའི་གྲོང་ཁྱེར་དུ། །འཇིག་རྟེན་དབང་ཕྱུག་སྤྱན་རས་གཟིགས་མགོན་ལ། །གསོལ་བ་འདེབས་སོ་བར་ཆད་གཡུལ་རྒྱལ་ནས། །སྐུ་བཞིའི་གོ་འཕང་ཐོབ་པའི་དངོས་གྲུབ་སྩོལ། །རྔ་ཡབ་མཁའ་ལ་སྤྱོད་པའི་ཞིང་ཁམས་སུ། །དུས་གསུམ་སངས་རྒྱས་པདྨ་འབྱུང་གནས་ལ། །གསོལ་བ་འདེབས་སོ་བར་ཆད་གཡུལ་རྒྱལ་ནས། །སྐུ་བཞིའི་གོ་འཕང་ཐོབ་པའི་དངོས་གྲུབ་སྩོལ། །དཔལ་གྱི་རི་བོ་རྡོ་རྗེ་གདན་ཆེན་པོར། །ཤེས་བྱ་ཀུན་མཁྱེན་ངག་དབང་ནོར་བུའི་སྡེར། །གསོལ་བ་འདེབས་སོ་བར་ཆད་གཡུལ་རྒྱལ་ནས། །སྐུ་བཞིའི་གོ་འཕང་འཐོབ་པའི་དངོས་གྲུབ་སྩོལ། །ལྷུན་གྲུབ་རང་སྣང་དག་པའི་གནས་མཆོག་ཏུ། །རྒྱལ་ཀུན་ཡབ་གཅིག་བསྟན་པའི་ཉི་མ་ལ། །གསོལ་བ་འདེབས་སོ་བར་ཆད་གཡུལ་རྒྱལ་ནས། །སྐུ་བཞིའི་གོ་འཕང་འཐོབ་པའི་དངོས་གྲུབ་སྩོལ། །བདུད་འདུལ་ཧེ་རུ་ཀ་ཡི་ཕོ་བྲང་ཆེར། །དཔལ་ལྡན་འབྲུག་པ་ངག་དབང་རྣམ་རྒྱལ་ལ། །གསོལ་བ་འདེབས་སོ་བར་ཆད་གཡུལ་རྒྱལ་ནས། །སྐུ་བཞིའི་གོ་འཕང་འཐོབ་པའི་དངོས་གྲུབ་སྩོལ། །འཕྲོ་འཐུད་ནི། ཁམས་སུ་དབང་དུ་འདུ་བའི་ཕོ་བྲང་དུ། །མཐུ་སྟོབས་དབང་ཕྱུག་བསོད་ནམས་འོད་ཟེར་ལ། །གསོལ་བ་འདེབས་སོ་བར་ཆད་གཡུལ་རྒྱལ་ནས། །སྐུ་བཞིའི་གོ་འཕང་ཐོབ་པའི་དངོས་གྲུབ་སྩོལ། །སི་ལ་རྡོ་རྗེ་གདན་གྱི་རི་བོའི་སྤོར། །བྱམས་མགོན་དངོས་བྱོན་ངག་དབང་རྒྱལ་མཚན་ལ། །གསོལ་བ་འདེབས་སོ་བར་ཆད་གཡུལ་རྒྱལ་ནས། །སྐུ་བཞིའི་གོ་འཕང་འཐོབ་པའི་དངོས་གྲུབ་སྩོལ། །དགའ་བ་བརྒྱ་ལྡན་ལྷ་ཡི་ཁང་བཟང་དུ། །ཐུབ་དབང་གཉིས་པ་ཤཱཀྱ་རིན་ཆེན་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །དབེན་གནས་མངྒ་ལ་ཡི་གནྡྷོ་ལར། །ཤེས་བྱ་ཀུན་གཟིགས་ཀུན་དགའ་རྒྱ་མཚོ་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །ཐེག་མཆོག་མདོ་སྡེ་བྲག་གི་ཡང་རྫོང་དུ། །གསང་བའི་བདག་པོ་ཡོན་ཏན་མཐའ་ཡས་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །གསང་ཆེན་འོག་མིན་གཉིས་པའི་ཕོ་བྲང་དུ། །རྡོ་རྗེ་འཆང་དངོས་ཤེས་རབ་སེངྒེ་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །དབེན་གནས་བྱང་ཆུབ་སྙིང་པོའི་སྤོང་ཁང་དུ། །རིམ་གཉིས་མཐར་སོན་འཇམ་དབྱངས་རྒྱལ་མཚན་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །འོག་མིན་ས་ལ་འཕོས་པའི་གཟིམས་ལྕོག་ཏུ། །སྙིང་པོའི་དོན་གཟིགས་འཇམ་དཔལ་གྲགས་པ་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །ཀུན་སྣང་འོད་གསལ་མཆོག་གི་ཕོ་བྲང་དུ། །འཇམ་དཔལ་དབྱངས་དངོས་ཤེས་རབ་རྒྱལ་མཚན་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །སྨིན་གྲོལ་ཆོས་ཀྱི་སྐྱེད་ཚལ་ཡངས་པ་རུ། །བརྒྱུད་སྲོལ་ཀུན་འདུས་ཡོན་ཏན་རྒྱལ་མཚན་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །དགའ་ལྡན་ས་ལ་ཆགས་པའི་གདན་ས་རུ། །བྱམས་མགོན་སྒྱུ་འཕྲུལ་འཕྲིན་ལས་རྒྱལ་མཚན་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །དྲན་རིག་འགྱུར་བ་མེད་པའི་གཟིམས་ཁང་དུ། །རང་གནས་མངོན་གྱུར་དཔལ་ལྡན་སེང་གེ་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །ཐ་བྲག་རིག་འཛིན་དགའ་ཚལ་བསྟི་གནས་སུ། །ཆོས་ཀྱི་སྤྱན་ལྡན་སྲིད་ཞི་རྣམ་རྒྱལ་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །རང་གདན་ཚོགས་ཁང་གླིང་གི་སྡིངས་ཁང་དུ། །བྱམས་མགོན་ཆོས་རྗེ་ངག་དབང་འཕྲིན་ལས་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །ཐུགས་བསྐྱེད་དྲི་བྲལ་ཟླ་བའི་ཁང་བཟང་དུ། །བསྟན་པའི་གསལ་བྱེད་ཡེ་ཤེས་སེང་གེ་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །སྐལ་ལྡན་འདུས་པའི་འཁོར་གྱི་ཁྱམས་ཆེན་པོར། །ཆོས་ཀྱི་སྒོ་འབྱེད་བསྟན་འཛིན་དོན་གྲུབ་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །སྤྱི་གཙུག་འོད་ལྔ་འབར་བའི་གུར་ཁྱིམ་དུ། །སྐྱབས་གནས་ཀུན་འདུས་ཆིག་མཆོག་རྒྱལ་པོ་ལ། །གསོལ་བ་འདེབས་སོ༴། །སྐུ་བཞིའི་གོ་འཕང་༴། །དྲན་རིག་འགྱུར་མེད་གཉུག་མའི་གཞལ་ཡས་སུ། །རང་རིག་མཧཱ་གུ་རུའི་ལྷ་ཚོགས་ལ། །གསོལ་བ་འདེབས་༴། །སྐུ་བཞིའི་གོ་འཕང་༴། །རྟོག་ཚོགས་འགྲོ་འདུལ་ཐུགས་རྗེའི་གཞལ་ཡས་ནས། །བཀའ་དང་དམ་ཚིག་གཉན་པོའི་སྲུང་མ་ལ། །གསོལ་བ་འདེབས་སོ་བར་ཆད་གཡུལ་རྒྱལ་ནས། །སྐུ་བཞིའི་གོ་འཕང་ཐོབ་པའི་དངོས་གྲུབ་སྩོལ། །རྩ་གསུམ་འདུས་ཞལ་པདྨ་དྲག་པོ་རྩལ། །སྐྱབས་ཀྱི་མཆོག་ཏུ་བཟང་ནས་བསྙེན་པའི་མཐུས། །བདུད་བཞིའི་གཡུལ་རྒྱལ་མཆོག་ཐུན་དངོས་གྲུབ་ཀུན། །ཚེ་འདིར་ཉིད་ལ་འགྲུབ་པར་བྱིན་གྱིས་རློབས། །རྩ་བརྒྱུད་བླ་མ་རྣམས་གཅིག་ལ་གཅིག་ཐིམ་པའི་ཚུལ་གྱིས་རྩ་བའི་བླ་མ་ཐིམ། རྩ་བའི་བླ་མ་ཡང་འོད་དུ་ཞུ་ནས་རང་ལ་ཐིམ་པས་རྒྱུད་བྱིན་གྱིས་བརླབས་པར་བསམ། སེམས་ཅན་ཐམས་ཅད་ཀྱི་དོན་དུ་བར་ཆད་གདོན་བགེགས་དགྲ་བོ་ཐམས་ཅད་བསྒྲལ་ཏེ་བྱང་ཆུབ་ཆེན་པོ་སྒྲུབ་པར་བྱའོ་སྙམ་དུ་བསམ་ལ། རང་སྐད་ཅིག་གིས་བླ་མ་པདྨ་དྲག་པོ་ཀཱི་ལ་ཡར་གསལ་བའི་ཐུགས་ཀའི་འོད་ཟེར་གྱིས་ཕྱོགས་བཅུའི་ཞིང་ནས་རྩ་གསུམ་རྒྱལ་བ་རབ་འབྱམས་ཐམས་ཅད་སྤྱན་དྲངས་ཏེ་མདུན་གྱི་ནམ་མཁའ་བཛྲ་ས་མཱ་ཛཿ སྐྱབས་འགྲོ་ནི། བདག་ནི་མགོན་པོ་གཞན་སྤངས་ནས། །རིག་འཛིན་ཆེན་པོ་ཁྱེད་ལ་སྐྱབས། །དེ་ཅིའི་སླད་དུ་ཞེ་ན་ཁྱོད། །སངས་རྒྱས་ཆོས་ཚོགས་ཀུན་ལགས་སོ། །ལན་གསུམ། སེམས་བསྐྱེད་ནི། དེ་ཕྱིར་ཐུགས་རྗེའི་སྤྱན་རས་ཀྱིས། །རྣམ་པ་ཀུན་ཏུ་གཟིགས་པ་དང༌། །ཁྱོད་ཀྱི་མཛད་པ་གང་ལགས་པ། །དེ་ལ་བདག་གིས་བསླབ་པར་བགྱིའོ། །ལན་གསུམ། ཚོགས་བསགས་པ་ནི། རྡོ་རྗེ་སློབ་དཔོན་སངས་རྒྱས་དཔལ། །དུས་གསུམ་བཞུགས་ལ་ཕྱག་འཚལ་ལོ། །མཆོག་གསུམ་རྟེན་པའི་ཞིང་གྱུར་ལ། །གཉིས་མེད་ཡིད་ཀྱིས་སྐྱབས་སུ་མཆི། །དངོས་འབྱོར་ཡིད་ཀྱིས་རྣམ་སྤྲུལ་པའི། །དག་པའི་མཆོད་པ་བཞེས་སུ་གསོལ། །དངོས་གྲུབ་ཆུ་བོ་གཅོད་པའི་གེགས། །ཉེས་བྱས་མ་ལུས་བཤགས་པར་བགྱིད། །ཕྱོགས་བཅུ་འཁོར་གསུམ་དག་པའི་ཆོས། །མ་ཆགས་སྤྱོད་ལ་རྗེས་ཡིས་རངས། །དག་པའི་མཐའ་བཞི་དྲི་མ་མེད། །རྫོགས་པའི་བྱང་ཆུབ་སེམས་བསྐྱེད་དོ། །བདེ་གཤེགས་བྱང་ཆུབ་སེམས་དཔའ་ལ། །དགོས་པ་གསུམ་ཕྱིར་ལུས་འབུལ་ལོ། །ཚེ་རབས་གྲངས་མེད་དགེ་བ་རྣམས། །བསྡུས་ཏེ་བྱང་ཆུབ་ཆེན་པོར་བསྔོ། །བཛྲ་མུཾཿཚོགས་ཞིང་རང་ལ་ཐིམ་པར་བསམ། སེམས་ཅན་ཐམས་ཅད་སོགས་ཚད་མེད་བཞི་བསྒོམ། སྤྲོ་ན་བགེགས་གཏོར་དཀར་དམར་གཉིས་བཤམས་ཏེ་ཆབ་ཀྱིས་བྲན་ལ། རཾ་ཡཾ་ཁཾ། ཨོཾ་ཨཱཿཧཱུཾ་ལན་གསུམ་གྱིས་གཏོར་མ་བྱིན་གྱིས་བརླབས། ལྕགས་ཀྱུའི་ཕྱག་རྒྱ་དང་བཅས་ཏེ། སརྦ་བྷུ་ཏ་ཨ་ཀརྵ་ཡ་ཛཿ ཞེས་མགྲོན་ཀུན་དགུག ཨོཾ་ཨཱ་ཀཱ་རོ་མུ་ཁཾ་སོགས་ལན་གསུམ་སེ་གོལ་དང་བཅས་པས་གཞི་བདག་ལ་གཏོར་མ་བསྔོས། མཆོད་སྦྱིན་གྱི་གཏོར་མ་འདོད་པའི་ཡོན་ཏན་ལྔ་དང་ལྡན་པ་འདི་ཉིད། གཞི་བདག་དཀར་ཕྱོགས་སྐྱོང་བའི་མཐུ་དང་ལྡན་ཞིང་བསྟན་པ་ལ་མངོན་པར་དགའ་བ་རྣམས་ལ་འབུལ་ལོ། །ཀོ་ལོང་རུ་ང་གདུག་རྩུབ་མ་མཛད་པར་བདག་གིས་བསྙེན་སྒྲུབ་ཟབ་མོར་གཞོལ་བ་ལ་བར་གཅོད་མི་འབྱུང་ཞིང་ཕྲིན་ལས་སྒྲུབ་པའི་སྟོངས་གྲོགས་མཛོད་ཅིག སིལ་སྙན་དང་བཅས་དཀར་གཏོར་གཙང་སར་གཤེགས། དམར་གཏོར་ལ་དམིགས་ཏེ། གང་དག་ནག་པོའི་ཕྱོགས་ལ་མངོན་པར་དགའ་བ་གསང་སྔགས་ཟབ་མོའི་བསྙེན་སྒྲུབ་ལས་གསུམ་གྱི་རིམ་པ་མཐོང་ཐོས་མི་བཟོད་པ་དེ་དག་དམར་གྱི་གཏོར་མ་རྒྱན་དང་ལྡན་པ་འདིས་ཚིམ་ཞིང་མགུ་བར་བྱོས་ལ་འདིར་མ་འདུག་པར་སོ་སོར་རང་རང་གི་རྟེན་ལ་དེངས་ཤིག གལ་ཏེ་མི་འགྲོ་ན་ཁྲོ་བོའི་སྤྲིན་རབ་འབྱམས་ཀྱིས་དོན་བགེགས་ཁྱེད་རྣམས་ཀྱི་མགོ་བོ་ཚལ་པ་བརྒྱར་འགས་པར་འགྱུར་ཏ་རེ། ཧཱུཾ། ང་ནི་ཡཀྵ་མེ་སྦལ་ཏེ། །པདྨ་དབང་གི་ཕོ་ཉ་བ། །བར་ཆད་གཅོད་པའི་བགེགས་ཐམས་ཅད། །རྒྱ་མཚོ་མཐའ་ལས་སྐྲོད་པར་འོང༌། །སུ་ཞིག་ང་ཡི་ཚིག་འདའ་བ། །དེ་ཡི་ལུས་སེམས་རྡུལ་དུ་རློག །དེ་འདྲའི་ཉེན་ལ་མ་བསྡོ་བར། །འདོད་པའི་མཆོད་སྦྱིན་འདི་ཁྱེར་ལ། །ཁོར་ཡུག་རི་བོའི་སྐྱོབས་ལས་བྲོས། །ཞེས་བཀའ་བསྒོས་ལ་གཏོར་མ་རྒྱང་རིང་དུ་དོར། གུ་གུལ་གྱིས་བདུག ཡུངས་ཐུན་གྱིས་བྲབ། རོལ་མོའི་མཚམས་རྔམ་དང་བཅས། ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་གནོད་བྱེད་འབྱུང་པོ་ཏྲིག་ནན་ཨུཏཙ་ཏ་ཡ་ཕཊཿ བསྙེན་མཚམས་ཀྱི་ཚེ་ཐོ་བསྐྱེད་ཆོག་ནི། སྒོ་དྲུང་དུ་ཐོ་དཀར་པོ་དར་ལྕོག་ཅན་བཞག་པའི་དྲུང་དུ་ཉེ་སྤྱོད་དང་གཏོར་མ་དཀར་ཟླུམ་བཞི་བཤམས་པའི་ཁྲིས་སུ་སོང་སྟེ། རཾ་ཡཾ་ཁཾ། ཨོཾ་ཨཱཿཧཱུཾ་ལན་གསུམ་བརྗོད་ནས་མཆོད་རྫས་བྱིན་ཀྱིས་བརླབ། རང་ཉིད་ལྷ་ཡི་ཐུགས་ཀ་ནས། །དཀར་སེར་དམར་ལྗང་ཧཱུཾ་ཆེན་བཞི། །འཕྲོ་འདུས་ཡོངས་སུ་གྱུར་པ་ལས། །ཡེ་ཤེས་རྒྱལ་པོ་བཞི་རུ་གྱུར། །ཞེས་རྟེན་བསྐྱེད་ལ། ཨོཾ་ཉྫཱ་ན་རཱ་ཛ་ཨརྒྷཾ་ནས་ཤཔྟའི་བར་གྱིས་མཆོད། ཨོཾ་ཉྫཱ་ན་རཱ་ཛ་ཨི་དཾ་བ་ལིངྟཾ་ཁ་ཁ་ཁཱ་ཧི་ཁཱ་ཧི། ཞེས་ལན་གསུམ་གྱིས་གཏོར་མ་ཕུལ། རྒྱལ་པོ་ཆེན་པོ་སྡེ་བཞི་པོ། །མཆོད་དང་གཏོར་མ་འདི་བཞེས་ལ། །བདག་གི་སྒྲུབ་ལ་བར་གཅོད་ཀུན། །བསྲུང་དང་བཟློག་པར་མཛད་དུ་གསོལ། །ཞེས་པའི་མཐར་ཡིག་བརྒྱ་དང་ཡེ་དྷརྨ་སུ་པྲ་ཏིཥྛ་ལན་གསུམ་གྱིས་མེ་ཏོག་གཏོར་ནས་མཚམས་ཐོ་ལ་བརྟན་བཞུགས་བྱ། ནང་དུ་རྒྱལ་ཆེན་བཞི་ཡི་འབུལ་གཏོར་བཞེས་ཡོད་ཚེ། མཚམས་ཐོ་གཏོར་མ་འདི་རྣམས་ཕྱིར་དོར། ནང་དུ་རྒྱལ་ཆེན་འབུལ་གཏོར་བཞེངས་པ་མེད་ན་མཚམས་ཐོའི་གཏོར་མ་གཏོར་གྲལ་དུ་བཞག་ནས་ནུབ་རེ་བཞིན་ཁ་གསོས། སྤྱི་སྒོས་ཆོས་སྐྱོང་གི་གཏོར་འབུལ་མཇུག་དེར་རྒྱལ་ཆེན་བཞི་ལ་གཏོར་བསྔོས་རེ་བྱེད་དགོས། རྒྱལ་ཐོ་བསྐྱེད་ཆོག་ནི་བསྙེན་མཚམས་ཀྱི་ཚེ་ཐོག་མར་ལན་གཅིག་མ་གཏོགས་བྱེད་མི་དགོས་ལ། རྒྱུན་གྱི་རྣལ་འབྱོར་ལ། བགེགས་ཀྱི་གཏོར་མ་ངེས་པར་མི་དགོས་པས། བགེགས་གཏོར་ཡོད་མེད་གང་ཡིན་ཡང༌། སྲུང་འཁོར་ངེས་པར་དགོས་པས། སྲུང་འཁོར་ཞེས་ཤེས་མ་སྒོམ་ཚུལ་ནི། རང་ཉིད་མཧཱ་གུ་རུ་དྲག་པོར་གསལ་བའི་སྐུ་ལས་འོད་ཟེར་སྟེང་འོག་ཕྱོགས་བཅུར་འཕྲོས་པས་སྟེང་གི་ནམ་མཁར་རྒྱ་ཁྱོན་ལས་འདས་པ་གསེར་གྱི་འཁོར་ལོ་ལྟེ་བ་སྟོང་གསུམ་དང་མཉམ་པ་རྩིབས་སྟོང་རྣོ་དབལ་དང་ལྡན་པ་གཡས་བསྐོར་དུ་འཁོར་བ། འོག་གཞི་གནམ་ལྕགས་ཀྱི་འཁོར་ལོ་ལྟེ་བ་སྟོང་གསུམ་དང་མཉམ་པ་རྩིབས་སྟོང་རྣོ་དབལ་དང་ལྡན་པ་གཡོན་དུ་འཁོར་བ། དེ་གཉིས་རྒྱ་ཕོར་ཁ་སྦྱར་བ་ལྟ་བུར་ཡོད་པའི་ནང་དུ་ཐོད་ཁར་གྲུ་བཞི་པའི་གུར་ཁང་དུ། རང་བླ་མ་དྲག་པོ་རྩལ་དུ་གསལ་བ་དང་བསྲུང་བྱ་ཐམས་ཅད་ཀྱང་ཡི་དམ་གྱི་རྣམ་པར་གསལ་བའི་འཁོར་ལོའི་རྩིབས་རྩེ་རྣམས་ལས་ལྕགས་སྡིག་ནག་པོ་ཁ་དགུ་མིག་དང་རྭ་བཅོ་བརྒྱད་པ་ཁ་ཕྱིར་བལྟས་ཏེ་འཕྲོ་བ་ཁ་གདངས་ཤིང་མཆེ་བ་གཙིགས་པ། མེ་རླུང་འཚུབ་པ། གནོད་བྱེད་ཐམས་ཅད་ཧབ་ཧབ་ཟ་བ། རང་ལ་ཚུར་གནོད་པའི་དགྲ་བགེགས་བྱད་མ་རྦོད་གཏོང་ཅི་བྱུང་བ་ཐམས་ཅད་འཁོར་ལོའི་རྩིབས་རྩེ་བསྣོལ་མར་འཁོར་བའི་བར་དུ་སྐེད་ཕྲུ་ལུ་ལུ་གཅོད་པ། དེ་ལྟ་བུའི་འཁོར་ལོའི་ཕྱི་རོལ་སྟེང་འོག་ཕྱོགས་མཚམས་སུ་ཕྱག་མཚན་རྡོ་རྗེའི་རྭ་བ། གུར་བླ་རེས། རྡོ་རྗེའི་དྲྭ་བ། དེའི་ཕྱི་རོལ་ཏུ་རལ་གྲི་འཁོར་ལོ། དེའི་ཕྱིར་དབྱུག་ཐོའི་རྭ་བ། དེའི་ཕྱིར་རྡོ་རྗེའི་རྭ་བ། དེའི་ཕྱིར་གྲི་གུག་གི་རྭ་བ། དེའི་ཕྱིར་ཐོ་བའམ་ཕུར་པའི་རྭ་བ། དེའི་ཕྱིར་ཡེ་ཤེས་ཀྱི་མེ་རིས་ཁ་དོག་སྣ་ལྔ་པ་རབ་ཏུ་འབར་བས་གནོད་བྱེད་ལོག་པར་འདྲེན་པ་རྣམས་ཀྱི་མིག་གིས་བལྟ་བ་དང་ཕྱོགས་སུ་ཉེ་བ་ཙམ་ཡང་མི་ནུས་ཤིང་ལྷ་སྲིད་སྡེ་བརྒྱད་ཐམས་ཅད་དེ་མཐོང་བ་ཙམ་གྱིས་བརྒྱལ་ཞིང་འབོག་པས་དྲན་པར་ཉམས་པར་གྱུར། ཞེས་ཀུན་རྫོབ་རྡོ་རྗེའི་གུར་ཁང་གི་བསྲུང་བ་དང༌། དེ་ནས་དོན་དམ་དེ་བཞིན་ཉིད་ཀྱི་བསྲུང་བ་ནི། ཧཱུཾ། ཆོས་ཀུན་ཡེ་དག་ཡེ་རྫོགས་ལ། །བདུད་དང་ལོག་འདྲེན་གདོན་བགེགས་ཅི། །གློ་བུར་རྐྱེན་གྱིས་ཅི་བཟོས་ཀྱང༌། །ཀ་དག་དབྱིངས་ལས་གཡོས་པ་མེད། །ཨོཾ་ཨཱཿཧཱུཾ་རཀྵ་རཀྵ་ཧཱུཾ། ཞེས་བརྗོད་ཅིང་བསྒོམ། དེ་ནས་བྱིན་དབབ་པ་ནི། ཀྱཻ། དུས་གསུམ་སངས་རྒྱས་ཐམས་ཅད་འདུས་པའི་རྗེ། །འོད་གསལ་ལྷུན་གྲུབ་སྐྱེ་འགྲོ་ཡོངས་ཀྱི་མགོན། །སྐྱེ་འཆི་མེད་པ་རྡོ་རྗེ་ལྟ་བུའི་སྐུ། །མཉམ་པ་མེད་པའི་ཆེ་མཆོག་ཧེ་རུ་ཀ། །འགྲོ་མགོན་བླ་མ་ཁྱེད་ལ་སྐྱབས་སུ་མཆི། །གསོལ་བ་འདེབས་སོ་གུ་རུ་རིན་པོ་ཆེ། །ཐུགས་རྗེ་གཟིགས་ཤིག་ཨོ་རྒྱན་སྤྲུལ་པའི་སྐུ། །གནས་མཆོག་འདི་རུ་བྱིན་ཆེན་དབབ་ཏུ་གསོལ། །ཨོཾ་ཨཱཿ་ཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་ཧཱུཾ་ཧཱུཾ་ཧཱུཾ་ཉྫཱ་ན་ས་མ་ཡ་ཨ་བེ་ཤ་ཡ་ཨཱ་ཨཱ་ཨཱཿ ཞེས་བརྗོད་ནས་བྱིན་ཕབ། མཆོད་པ་བྱིན་གྱིས་རླབས་པ་ནི། རཾ་ཡཾ་ཁཾ། ཨོཾ་ཨཱཿཧཱུཾ། མ་དག་དངོས་འཛིན་བསྲེགས་གཏོར་བཀྲུས་ཤིང་སྦྱངས། །བྷྲུཾ་ལས་བྷནྡྷ། འབར་བའི་སྣོད་ནང་དུ། ཨོཾ་ལས་འདོད་ཡོན་ལྷ་རྫས་ནམ་མཁའ་གང༌། །མཆོད་པའི་སྤྲིན་ཕུང་མི་བཟད་གཏེར་དུ་གྱུར། །ཨོཾ་ཨཱཿ་ཧ་ར་ཨ་ཧ་ར་ཧཱུཾ། བཛྲ་པུཥྤེ་ཧཱུཾ། བཛྲ་དྷུ་པེ་ཧཱུཾ་ནས་བཛྲ་ཤཔྟ་ཧཱུཾ། སརྦ་པཱུ་ཛ་མེ་གྷ་ཧཱུཾ། ཨོཾ་ཨཱཿ་ཧཱུཾ། སརྦ་པཉྩ་ཨ་མྲྀ་ཏ་ཧཱུཾ་ཧྲཱི་ཐ། ཨོཾ་ཨཱཿ་ཧཱུཾ། མཧཱ་བ་ལིངྟ་བ་ལ་བ་ཏེ་གུ་ཧྱ་ས་མ་ཡེ་ཨཱཿཧཱུཾ། ཨོཾ་ཨཱཿཧཱུཾ། མཧཱ་རཀྟ་ས་མནྟ་མཎྜ་ལ་ཨཱཿཧཱུཾ། ཞེས་བརྗོད་པས་བྱིན་གྱིས་བརླབས། དེ་ནས་དངོས་གཞི་ཏིང་འཛིན་རྣམ་གསུམ་ནི། ཨོཾ་སྭ་བྷཱ་ཝ་བི་ཤུདྷཿ སརྦ་དྷརྨ་སྭ་བྷཱ་ཝ་བི་ཤུདྷོ྅ཧཾ། ཡེ་དག་ཡེ་རྫོགས་ཆེན་པོའི་ཀློང༌། ཞེས་ཆོས་སྐུ་དེ་བཞིན་ཉིད་ཀྱི་ཏིང་ངེ་འཛིན་ནོ། །དྲན་རིག་ཞེས་ལོངས་སྐུ་ཀུན་ཏུ་སྣང་བའི་ཏིང་ངེ་འཛིན་ནོ། །ཡེ་ཤེས་ཀྱི་ཆ་ཞེས་སྤྲུལ་སྐུ་རྒྱུའི་ཏིང་ངེ་འཛིན་ནོ། །ཆོས་འབྱུང་གྲུ་གསུམ་མཐིང་ནག་རཀྟའི་རྒྱ་མཚོ་རྦ་ཀློང་འཁྲུགས་པའི་དབུས་སུ་སྣ་ཚོགས་པདྨ་དང་ཉི་མའི་གདན་ལ་རུ་ཏྲ་ཕོ་མོ་བསྣོལ་བའི་སྟེང་དུ། གདན་བསྐྱེད་པ་འདི་རྣམས་གཞུང་དུ་མི་གསལ་བར་བླ་མའི་མན་ངག་གིས་བཀབ་པ་ཡིན་པས་ངེས་པར་གསལ་འདེབས་དགོས་པར་གསུངས། རིག་འཛིན་ཆེན་པོ་པདྨ་དྲག་པོ་རྩལ། བསྐལ་པའི་མེའི་བོངས་དང་མདངས་དང་གཟི་བརྗིད་འཛིན་པ། ཞལ་གནམ་ས་ཙམ་དུ་གདངས་ཤིང་མཆེ་བ་གངས་རི་ལྟར་གཙིགས་པ། མིད་པ་སྟོང་གསུམ་ཙམ་བརྒྱངས་པའི་ཡ་རྐན་ལ་ཉི་མ་ཀཱ་ལིས་མཚན་པ། མ་ཁལ་ལ་ཟླ་བ་ཨཱ་ལིས་མཚན་པ། ལྗགས་ཀྱི་རྩེ་རྟ་གདོང་གི་མེ་ལྕེ་ལྟ་བུར་བསྐྱོད་པའི་རྩ་བར་ཧཱུཾ་ལ། ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ། ཞེས་པའི་ཡིག་འབྲུ་དམར་པོ་འབྲུག་སྟོང་དུས་གཅིག་ཏུ་ལྡིར་བ་ལྟ་བུའི་སྒྲ་གྲགས་བཞིན་པས་བསྐོར་བ། དམར་བའི་སྤྱན་གསུམ་པ། ཕྱག་གཡས་གསེར་གྱི་རྡོ་རྗེ་རྩེ་དགུ་པ་ནམ་མཁའ་འཕྱར་ཞིང༌། གཡོན་སྤྲུལ་པའི་ལྕགས་སྡིག་མགོ་དགུ་རྭ་བཅོ་བརྒྱད་པ་བསྣམས་པས་གདུག་པ་ཅན་ཐམས་ཅད་གཟིར་བ། རྡོ་རྗེའི་གཤོག་པ་སོགས་དཔལ་གྱི་ཆས་ཀྱིས་ལེགས་པར་བརྒྱན་པ། སྐུ་སྨད་ཆུ་སྲིན་ཁྲོས་པའི་ཁ་ནས་གནམ་ལྕགས་འབར་བའི་ཕུར་བུ་དབལ་གསུམ་རྩེ་མོ་གཅིག་རྣོ་བ། ནང་ཁོངས་སེང་ཅན། དཔྲལ་བར་འཇམ་དཔལ་གཤིན་རྗེ་གཤེད་གསེར་མདོག་ཅན་གཡས་རལ་གྲི་འཕྱར་བ། མགྲིན་པར་རྟ་མགྲིན་དམར་པོ་གཡས་དབུག་ཐོག་འཕྱར་བ། བྲང་དབུས་ཀྱི་ཐད་ཀྱི་ནང་དུ་དྲེགས་པ་ཕྱག་ན་རྡོ་རྗེ་སྔོན་པོ་གཡས་རྡོ་རྗེ་འཕྱར་བ། གསང་གནས་སུ་ཁྲོ་བོ་ཡཀྵ་མེ་སྦལ་སྨུག་ནག་གཡས་ཐོ་བ་འཕྱར་བ། དེ་ཐམས་ཅད་གཡོན་ཐུགས་ཀར་སྡིགས་མཛུབ་ཤིན་ཏུ་ཁྲོ་ལ་དཔལ་གྱི་ཆས་ཀྱིས་བརྒྱན་ཅིང་གཡོན་བརྐྱང་གིས་གནས་པ། ལྟེ་བར་རྡོ་རྗེ་ཕག་མོ་དམར་མོ་གཡས་གྲི་གུག་འཕྱར་ཞིང༌། གཡོན་ཐུགས་ཀར་ཐོད་ཁྲག་འཛིན་པ། གཅེར་མོ་ཆགས་པ་རྒྱས་པ་ཕྱག་རྒྱ་ལྔས་བརྒྱན་ཅིང་སྐྱིལ་ཀྲུང་ཕྱེད་པའི་གར་སྟབས་ཅན། ཐོད་ཀྱི་མགོ་བོ་རྣམས་ཀྱི་དབུས་མ་ལ་བུདྡྷ་ཐོད་འཕྲེང་རྩལ། གཡས་སུ་རྡོ་རྗེ་ཐོད་འཕྲེང་རྩལ་དང་རཏྣ་ཐོད་འཕྲེང་རྩལ། གཡོན་དུ་པདྨ་ཐོད་འཕྲེང་རྩལ་དང་ཀརྨ་ཐོད་འཕྲེང་རྩལ། དཀར་སྔོ་སེར་དམར་ལྗང་བ། ཐམས་ཅད་ཞི་མ་ཁྲོ་ཟ་འོག་སྨུག་པོའི་བེར་ལྷུབ་གྱོན་དུ་མཛད་ཅིང་རུས་པ་དང་རིན་པོ་ཆེ་སྣ་ཚོགས་ཀྱིས་བརྒྱན་པ། དབུ་ལ་ཤ་བའི་སྙན་ཞུ་རྒོད་ཀྱི་རྩེ་ཁྲུ་དར་གྱི་ཅོད་པན་འཕུར་བ་གསོལ་ཞིང༌། ཕྱག་གཡས་རྡོ་རྗེ་ཐུགས་ཀར་འཛིན་པ། གཡོན་ཐོད་ཁྲག་དཀུར་བརྟེན་པས་རང་རིགས་ཀྱི་ཡུམ་གཅེར་མོ་ཕྱག་རྒྱ་ལྔས་བརྒྱན་པ་ལ་འཁྱུད་དེ་རྡོ་རྗེ་སྐྱིལ་ཀྲུང་གིས་བཞུགས་པ། འཁོར་མཁའ་འགྲོ་བསམ་གྱིས་མི་ཁྱབ་པས་བསྐོར་བ། འཚོགས་མར་སྤྲུལ་པའི་ཁྱུང་མཐིང་ནག་གདུག་པ་ཅན་གྱི་ཀླུ་ཟས་སུ་ཟ་བ། སྤྱི་བོའི་བུ་གར་གཙུག་ཏོར་འཁོར་ལོས་སྒྱུར་བ། མིག་གཡས་པའི་མིག་འབྲས་ཀྱི་ནང་དུ་ཁྲོ་བོ་ཁམས་གསུམ་རྣམ་རྒྱལ། གཡོན་པའི་མིག་འབྲས་ཀྱི་ནང་དུ་གཤིན་རྗེ་གཤེད། སྣ་བུག་གཡས་པའི་ནང་དུ་རྟ་མགྲིན། གཡོན་པའི་ནང་དུ་བགེགས་མཐར་བྱེད། རྣ་བ་གཡས་པའི་བུ་གའི་ནང་དུ་དབྱུག་སྔོན་ཅན། གཡོན་པའི་བུ་གའི་ནང་དུ་མི་གཡོ་བ། ཁའི་ངོས་སུ་འདོད་རྒྱལ། ལྟེ་བའི་བུ་གའི་ནང་དུ་སྟོབས་པོ་ཆེ། སྐུ་སྨད་ཕུར་པའི་དཔལ་ཀྱི་རྩེ་མོའི་ནང་དུ་གནོད་མཛེས། ཐམས་ཅད་ཁྲོ་བོའི་ཆས་ཅན་ལྕགས་ཀྱུ་དང་ཞགས་པ་འཛིན་པ། གཡོན་ཀྱང་ཐམས་ཅད་མཐིང་ཁ། ཙིཏྟ་རིན་པོ་ཆེའི་གུར་ཁྱིམ་དུ་ཟླ་བ་ལ་གསེར་གྱི་རྡོ་རྗེ་རྩེ་དགུ་པ་འཇའ་འོད་སྣ་ལྔའི་དབུས་ན་གནས་པ། སྤྱི་བོར་ཀླད་པའི་དུང་ཁང་གི་ནང་དུ་བུདྡྷ་ཧེ་རུ་ཀ་སོགས་ཁྲག་འཐུང་ལྔ་བཅུ་རྩ་བརྒྱད་ཀྱི་ལྷ་ཚོགས་བཞུགས་པ། ཙིཏྟ་རིན་པོ་ཆེ་གུར་ཁྱིམ་གྱི་རྡོ་རྗེ་རྩེ་དགུ་པའི་ལྟེ་བར་ཆོས་སྐུ་ཀུན་བཟང་ཡབ་ཡུམ་གྱིས་གཙོས་པའི་ཞི་བ་བཞི་བཅུ་རྩ་གཉིས་ཀྱི་ལྷ་ཚོགས་བཞུགས་པའོ། །དེའི་གནས་སོ་སོའི་ལྷ་ལས་འོད་འཕྲོས་རྔ་ཡབ་གླིང་གི་པདྨ་འོད་ཀྱི་གཞལ་མེད་ཁང་སོགས་ཕྱོགས་བཅུའི་འཇིག་རྟེན་ན་སློབ་དཔོན་ཆེན་པོའི་སྐུ་གསུང་ཐུགས་ཀྱི་དཀོན་མཆོག་གསུམ་དུ་རྣམ་པར་རོལ་པ་ཐམས་ཅད་མདུན་གྱི་ནམ་མཁར་བཛྲ་ས་མཱ་ཛཿ ཞེས་སྤྱན་དྲངས་པར་བསམ། ཧཱུཾ། འདི་ནས་ཉི་མ་ལྷོ་ནུབ་ཕྱོགས་ཤེད་ན། །ཨོ་རྒྱན་སྤྲུལ་སྐུའི་ཞིང་ཁམས་རྔ་ཡབ་གླིང༌། །རཀྵ་མི་གཟན་རྣམས་ཀྱི་རྒྱལ་པོའི་ཁབ། །དཔལ་རི་པདྨ་འོད་ཀྱི་ཕོ་བྲང་དང༌། །ཕྱོགས་བཅུ་རྒྱལ་བའི་ཞིང་ཁམས་ཐམས་ཅད་ནས། །སྐུ་གསུང་ཐུགས་ཀྱི་རྣམ་འགྱུར་མི་བཟད་པའི། །རིག་འཛིན་ཆེན་པོ་པདྨ་འབྱུང་གནས་ལ། །གསང་བའི་མཚན་གསོལ་གུ་རུ་དྲག་པོ་རྩལ། །མ་རུངས་གདུག་པ་འདུལ་ཕྱིར་གཤེགས་སུ་གསོལ། །རྣལ་འབྱོར་བར་ཆད་སེལ་ཕྱིར་གཤེགས་སུ་གསོལ། །དད་ལྡན་བྱིན་གྱིས་རློབས་ཕྱིར་གཤེགས་སུ་གསོལ། །དངོས་གྲུབ་རྣམ་གཉིས་རྩོལ་ཕྱིར་གཤེགས་སུ་གསོལ། །གྱིས་སྤྱན་དྲངས་ནས། ཞེས་གསོལ་བ་བཏབ་པས་སློབ་དཔོན་ཆེན་པོ་སྐུ་ཞི་ཁྲོ་སངས་རྒྱས་ཐམས་ཅད་དུ་སྣང་བ། གསུང་གསང་སྔགས་རིགས་སྔགས་གཟུང་སྔགས་ཐམས་ཅད་དུ་གྲགས་པའི་ཡིག་འབྲུ། ཐུགས་ཏིང་ངེ་འཛིན་ཕྱག་རྒྱ་ཐམས་ཅད་དུ་འཆར་བ། སྟེང་ནས་ཆར་བབས་པ་ལྟ་བུ། འོག་ནས་ས་རླངས་ཐོན་པ་ལྟ་བུ། བར་ནས་བུ་ཡུག་འཚུབ་པ་ལྟ་བུ། ནམ་མཁའ་ས་གཞི་བར་སྣང་ཐམས་ཅད་མེར་མེར་ཡོམ་ཡོམ་ཤིག་ཤིག་བྱོན་ནས། བདག་གི་ལུས་ལྷར་གསལ་བ་དང༌། ངག་སྔགས་སུ་གསལ་བ་དང༌། ཡིད་ཕྱག་རྒྱ་གསལ་བ་ལ་རིམ་རིམ་ཐིམ་པར་གྱུར། །ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ། ཀཱ་ཡ་སིདྡྷི་ཨོཾ། ཝཀྐ་སིདྡྷི་ཨཱ། ཙིཏྟ་སིདྡྷི་ཧཱུཾ། ཞེས་འཛབ་ཉེར་གཅིག་གམ་བདུན་ཅིང་ཀྱང་བཟླའོ། དེ་ནས་དབང་སྒྲུབ་ལྷ་ལྔ་ལ་གདུང་ཤུགས་དྲག་པོས་གསོལ་བ་འདི་ལྟར་བཏབ་སྟེ། ཀྱཻ། དུས་གསུམ་སངས་རྒྱས་ཐམས་ཅད་འདུས་པའི་རྗེ། །འོད་གསལ་ལྷུན་གྲུབ་སྐྱེ་འགྲོ་ཡོངས་ཀྱི་མགོན། །སྐྱེ་འཆི་མེད་པ་རྡོ་རྗེ་ལྟ་བུའི་སྐུ། །མཉམ་པ་མེད་པའི་ཆེ་མཆོག་ཧེ་རུ་ཀ། །འགྲོ་མགོན་བླ་མ་ཁྱེད་ལ་སྐྱབས་སུ་མཆི། །གསོལ་བ་འདེབས་སོ་གུ་རུ་རིན་པོ་ཆེ། །ཐུགས་རྗེ་གཟིགས་ཤིག་ཨོ་རྒྱན་སྤྲུལ་པའི་སྐུ། །བདག་ལ་དབང་བསྐུར་བྱིན་གྱི་བརླབ་ཏུ་གསོལ། །དེ་བཞིན་ཚིག་རྐང་དང་པོ་དང་བཞི་པ་འདོན་ཆ་ཅུང་ཟད་བསྒྱུར་བར་ཤེས་པར་བྱ་སྟེ། སྐུ་མཆོག་འགྱུར་མེད་བུདྡྷ་ཐོད་འཕྲེང་རྩལ། །འོད་གསལ་ལྷུན་༴། སྐྱེ་འཆི་མེད༴། མཉམ་པ་མེད་པའི་བུདྡྷ་ཧེ་རུ་ཀ། །འགྲོ་མགོན་བླ༴། གསོལ་བ་འདེབས༴། ཐུགས་རྗེ་གཟིགས༴། བདག་ལ་དབང་༴། གསུང་མཆོག་འགག་མེད་པདྨ་ཐོད་འཕྲེང་རྩལ། །འོད་གསལ་ལྷུན་༴། སྐྱེ་འཆི་མེད་༴། མཉམ་པ་མེད་པའི་པདྨ་ཧེ་རུ་ཀ། །འགྲོ་མགོན་བླ༴། གསོལ་བ་འདེབས་༴། ཐུགས་རྗེ་གཟིགས་༴། བདག་ལ་དབང་༴། ཐུགས་མཆོག་དྲི་མེད་བཛྲ་ཐོད་འཕྲེང་རྩལ། །འོད་གསལ་ལྷུན༴། སྐྱེ་འཆི་མེད་མེད༴། མཉམ་པ་མེད་པའི་བཛྲ་ཧེ་རུ་ཀ། །འགྲོ་མགོན་བླ་༴། གསོལ་བ་འདེབས་༴། ཐུགས་རྗེ་གཟིགས༴། བདག་ལ་དབང་༴། ཡོན་ཏན་ཀུན་རྫོབ་རཏྣ་ཐོད་འཕྲེང་རྩལ། །འོད་གསལ་ལྷུན༴། སྐྱེ་འཆི་མེད༴། མཉམ་པ་མེད་པའི་རིན་ཆེན་ཧེ་རུ་ཀ། །འགྲོ་མགོན་བླ༴། གསོལ་བ་འདེབས༴། ཐུགས་རྗེ་གཟིགས༴། བདག་ལ་དབང་༴། ཕྲིན་ལས་ཐོགས་མེད་ཀརྨ་ཐོད་འཕྲེང་རྩལ། །འོད་གསལ་ལྷུན༴། སྐྱེ་འཆི་མེད༴། མཉམ་པ་མེད་པའི་ཀརྨ་ཧེ་རུ་ཀ། །འགྲོ་མགོན་བླ༴། གསོལ་བ་འདེབས༴། ཐུགས་རྗེ་གཟིགས༴། བདག་ལ་དབང་བསྐུར་བྱིན་གྱིས་བརླབ་ཏུ་གསོལ། །དེ་ནས་དབང་སྒྲུབ་ཀྱི་ལྷ་ཚོགས་སྙོམས་པར་ཞུགས་པས། བདེ་བ་རྒྱས་ཏེ་སྦྱོར་མཚམས་ནས་བྱང་ཆུབ་ཀྱི་སེམས་དཀར་དམར་འདྲེས་པ་དཔག་ཏུ་མེད་པ་བབས། བདག་གི་སྤྱི་བོར་བྱེ་མ་ལ་ཆུ་བཏབ་པ་ལྟ་བུར་ཞུགས། སྤྱི་བོ་གང༌། ལུས་ཀྱི་དྲི་མ་དག བུམ་དབང་ཐོབ། མགྲིན་པ་གང༌། ངག་གི་དྲི་མ་དག གསང་དབང་ཐོབ། སྙིང་ག་གང༌། ཡིད་ཀྱི་དྲི་མ་དག དབང་གསུམ་པ་ཐོབ། ལྟེ་བ་གང༌། སྒོ་གསུམ་ཐ་དད་དུ་འཛིན་པའི་དྲི་མ་དག དབང་བཞི་པ་ཐོབ། ལུས་ཐམས་ཅད་གང་བའི་རྒྱུན་སྤྱི་བོར་ལུད་པས། རལ་པ་གྱེན་དུ་བརྫེས་པའི་དབུས་སུ་སྣང་བ་མཐའ་ཡས་སྤྲུལ་པ་སྐུའི་ཆ་ལུགས་ཅན་དུ་གྱུར་པར་བསམ་མོ། །མཚམས་འདིར་བསྙེན་ཡིག་ལས། སྤྲོ་ན་ངག་བྱིན་བརླབས་གཞན་ནས་བྱུང་བ་ལྟར་བྱ་ཞིང༌། བསྡུ་ན་རྒྱུན་གྱི་མངོན་རྟོགས་ནས་བྱུང་བའི་ངག་སྔགས་སུ་གསལ་འདེབས་ཀྱི་དམིགས་པ་ཉིད་ལ་འདུས་པས་ཆེད་དུ་མ་བྱས་ཀྱང་རུང་ལ་ཞེས་གསུངས་པ་ལྟར། རང་ཉིད་པདྨ་དྲག་པོར་གསལ་བའི་ཡ་རྐན་ལ་ཉི་མ་ཀཱ་ལིས་མཚན་པ། མ་ཁལ་ལ་ཟླ་བ་ཨ་ལིས་མཚན་པ། ལྗགས་ཀྱི་རྩེ་མེ་ལྕེ་ལྟ་བུར་བསྐྱོད་པའི་རྩ་བར་ཧཱུཾ་ལ་སྔགས་འཕྲེང་ཡིག་འབྲུ་དམར་པོ་སྒྲ་སྒྲོག་བཞིན་པའི་བསྐོར་བ་ལས་འོད་ཟེར་འཕྲོས་བླ་མ་རྒྱལ་བ་སྲས་བཅས་ཀྱི་སྐུ་གསུང་ཐུགས་ཀྱི་བྱིན་རླབས་ནུས་མཐུ་རྣམས་སྙིང་པོ་དང་དབྱངས་གསལ་རྟེན་འབྲེལ་སྙིང་པོ་སོགས་ཀྱི་རྣམ་པར་སྤྱན་དྲངས་ཞལ་གྱི་ནང་གི་ཧཱུཾ་ཡིག་སྔགས་འཕྲེང་དང་བཅས་པ་ལ་ཐིམ་པར་གྱུར་པར་བསམ་ལ། ཨོཾ་ཨཱཿཧཱུཾ་ཨརྩིག་སོགས་སྙིང་པོ་ལན་གསུམ། ཨ་ཨཱ་སོགས་དབྱངས་གསལ་ལན་གསུམ། ཡེ་དྷརྨ་སོགས་རྟེན་འབྲེལ་སྙིང་པོ་ལན་གསུམ་བཟླའོ། །བསྙེན་ཡིག་ལས། འཕྲེང་བ་བྱིན་རླབས་བྱ་དགོས་པ་གསུངས་པ་དེའི་ཚུལ་ནི། རུ་རཀྵའམ་མིའི་ཐོད་འཕྲེང་ལ་སོགས་པའི་བགྲང་འཕྲེང་མཚན་ཉིད་དང་ལྡན་པ་ལག་བར་དུ་བཅུག་སྟེ། ཨོཾ་ཀརྨ་ཡཀྵ་ཧཱུཾ་ཕཊ་ཀྱིས་བསངས། སྭ་བྷཱ་ཝས་བགྲང་འཕྲེང་སྦྱངས། སྟོང་པའི་ངང་ལས། པད་ཉིད་དགྲ་བགེགས་ཀྱི་གདན་ལ་ཆེ་མཆོག་པདྨ་དྲག་པོ་རྩལ་རྒྱན་དང་ཆ་བྱད་ཐམས་ཅད་ཡོངས་སུ་རྫོགས་པར་གྱུར་པའི་ཐུགས་ཀའི་འོད་ཟེར་གྱིས་ཡེ་ཤེས་སེམས་དཔའ་བཛྲ་ས་མ་ཛཿ ཛཿ་ཧཱུཾ་བཾ་ཧོཿ དབང་སྒྲུབ་ཀྱི་ལྷ་ཚོགས་རྣམས་སྙོམས་པར་ཞུགས་པའི་བྱང་ཆུབ་སེམས་བདུད་རྩིའི་ཆུ་རྒྱུན་གྱིས་དབང་བསྐུར་ཞིང་རྒྱས་བཏབ་པར་གྱུར། ཨོཾ་བཛྲ་པུཥྤེ་ཨཱཿཧཱུཾ་ནས་ཤཔྟའི་བར་བརྗོད། ཧཱུཾ། སྣང་མཐའ་ཡས་གསུང་གི་འཕྲོ་འདུ་ལས། །གསང་བ་འདུས་པའི་སྔགས་རྒོད་དམོད་པའི་མཚོན། །མ་རུངས་གདུག་པ་འདུལ་བའི་ཕྲིན་ལས་པ། །ཁྱོད་ལ་བསྟོད་དོ་ངག་ལ་བྱིན་གྱིས་རློབས། །ཞེས་པས་བསྟོད། ལྷ་འོད་དུ་ཞུ་བ་ལས་བྱུང་བའི་ཁྲག་འཛག་པའི་མགོའི་འཕྲེང་བ་མཚན་ཉིད་ཐམས་ཅད་ཡོངས་སུ་རྫོགས་པར་གྱུར་པར་བལྟས་ལ། ཨོཾ་ཨཱཿཧཱུཾ་ཨརྩིག་ནིརྩིག་སོགས་སྙིང་པོ་འབྲུག་བཅུ་དགུའི་སྔགས་དང༌། རུ་ཙི་མ་ནི་སོགས་ལན་བདུན། ཡེ་དྷརྨ་སོགས་ལན་བདུན་བརྗོད་དེ་ཕུ་བཏབ། སྤྱིར་བསྙེན་པའི་སྐབས་དམིགས་པ་ཐ་དད་སྦྱོར་ཚུལ་མང་དུ་གསུང་ཞིང༌། བདག་དོན་བྱིན་རླབས་ཀྱི་དམིགས་པ། གཞན་དོན་ཕྲིན་ལས་ཀྱི་དམིགས་པ། གཉིས་མེད་ཟུང་འཇུག་གི་དམིགས་བསྐོར་སོགས་མཐའ་ཡས་པ་ཞིག་གསུངས་པ་ལས། དང་པོ་རྩ་གཞུང་ལས་འབྱུང་བའི་དམིགས་བསྐོར་བདག་དོན་བྱིན་རླབས་ཀྱི་དམིགས་པ་ནི། རང་ཉིད་པདྨ་དྲག་པོ་རྒྱན་ཆ་ལུགས་སྐུའི་རྣམ་འགྱུར་མཐའ་དག་གསལ་ཞིང་དྭང་བ་འཇའ་ཚོན་ལྟ་བུ་བཀྲ་ལམ་མེར་གསལ་བའི་རང་ལུས་ཀྱི་ཆ་ཤས་སུ་འཁོད་པའི་རྒྱན་གྱི་ལྷ་དང་གནས་ལྔའི་ལྷ་རྣམས་ཀྱི་ཞལ་ནས་སྔགས་ཀྱི་སྒྲ་འུར་དིར་དུ་སྒྲོག་ཅིང་སོ་སོའི་སྐུ་དང་མགྲིན་པའི་སྔགས་འཁོར་སྙིང་ཁའི་རྡོ་རྗེ་རྣམས་ལས་འོད་ཟེར་མུ་མེད་དུ་འཕྲོས་པས་ལུས་ཁེངས། བ་སྤུའི་ཁུང་བུ་ནས་ཕྱིར་འཕྲོས། ཕྱོགས་བཅུའི་ཞིང་ཁམས་ཐམས་ཅད་དུ་ཁྱབ། རྒྱལ་བ་སྲས་བཅས་དཔའ་བོ་རྣལ་འབྱོར་མ་ཐམས་ཅད་དང་ཁྱད་པར་རྔ་ཡབ་མཁའ་ལ་སྤྱོད་པའི་ཕོ་བྲང་ནས་སློབ་དཔོན་ཆེན་པོ་ཡབ་ཡུམ་གྱི་སྐུ་གསུང་ཐུགས་ཀྱི་བྱིན་རླབས་ཐམས་ཅད་ལྷ་སྐུ། ཡིག་འབྲུ། ཕྱག་མཚན་གྱི་རྣམ་པ་གནམ་ས་བར་སྣང་གང་བ་ཐོགས་མེད་དུ་སྤྱན་དྲངས་ཏེ་རིམ་པ་ལྟར་རང་གི་ལུས་ལྷ་སྐུར་གསལ་བ། ངག་མགྲིན་པའི་སྔགས་འཁོར་དུ་གསལ་བ། སེམས་སྙིང་དབུས་སུ་རྡོ་རྗེ་གསལ་བ་རྣམས་ལ་སིབ་སིབ་ཐིམ་པས། ལུས་གཟི་བརྗིད་ཉི་མ་འབུམ་ཕྲག་ཤར་བ་ལྟར་ཇེ་ཆེར་གྱུར། ངག་ནུས་པས་བདུད་དཔུང་ཐམས་ཅད་ཟིལ་གྱིས་གནོན་པའི་ནུས་པ་ཐོབ། སེམས་ཏིང་ངེ་འཛིན་གྱི་སྒོ་རབ་འབྱམས་ལ་ཡེ་ཤེས་ཀྱིས་སྣང་བ་ཟད་མི་ཤེས་པའི་མཁྱེན་གཉིས་ཀྱི་རྩལ་ལ་ཕྱོགས་མེད་དུ་རྒྱས་པར་བསམ་མོ། ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ། ཞེས་སྙིང་པོ་གང་མང་བཟླ། གཉིས་པ་གཞན་དོན་ཕྲིན་ལས་ཀྱི་དམིགས་པ་ནི། སླར་ཡང་རང་ཉིད་ལྷར་གསལ་བའི་གནས་རྣམས་ལས་འོད་ཟེར་སྤྲོས་པ་སྣོད་བཅུད་ཐམས་ཅད་ལ་ཕོག་པས་མ་དག་པ་སྦྱངས། སྣོད་ཀྱི་འཇིག་རྟེན་ཐམས་ཅད་འོག་མིན་མཁའ་སྤྱོད་ཀྱི་ཞིང་ཁམས་ཆེན་པོར་གྱུར། བཅུད་ཀྱི་འགྲོ་བ་ཐམས་ཅད་ཁྲག་འཐུང་པདྨ་དྲག་པོ་རྩལ་གྱི་སྐུ་གསུང་ཐུགས་སུ་གྱུར་ཏེ། ཐམས་ཅད་ལས་སྔགས་ཀྱི་རང་སྒྲ་འབྲུག་སྟོང་དུས་གཅིག་ཏུ་ལྡིར་བ་ལྟར་སྒྲོག་པར་བསམ་ལ། སྙིང་པོ་གང་མང་བཟླ། གསུམ་པ་གཉིས་མེད་ཟུང་འཇུག་གི་དམིགས་པ་ནི། སླར་ཡང་རང་ཉིད་ལྷར་གསལ་བ་ལས་འོད་ཟེར་དཔག་ཏུ་མེད་པ་སྤྲོས་པ་སྣོད་བཅུད་དག་པ་རབ་འབྱམས་ཀྱི་འཁོར་ལོར་གསལ་བ་ལ་ཕོག་པས་དགྱེས་པ་བསྐྱེད་དེ་དག་གི་གནས་གསུམ་ལས་སྐུ་གསུང་ཐུགས་ཀྱི་བྱིན་རླབས་འོད་ཟེར་དཀར་དམར་མཐིང་གསུམ་གྱི་རྣམ་པ་དང༌། ལྷ་སྔགས་ཕྱག་མཚན་གྱི་རྣམ་པ་ཅན་དུ་བྱུང་བ་རང་གི་གནས་སོ་སོར་ཐིམ་པ་སྐུ་གསུང་ཐུགས་ཀྱི་དངོས་གྲུབ་ཐོབ་པར་བསམ་སྟེ། སྙིང་པོ་གང་མང་བཟླ། དམིགས་བསྐོར་དེ་རྣམས་གང་འོས་སུ་སྤེལ་མར་བགྱིས་པའི་བཟླས་པ་ལ་མི་བསུན་ཞིང་ཏིང་ངེ་འཛིན་གྱི་རྩལ་འབྱོངས་པའི་དགོས་པ་ཡོད་དོ་ཞེས་གསུངས། བཟླས་པ་བརྒྱ་སྟོང་མཚམས་སུ། ཀྱཻ། དུས་གསུམ་སངས་རྒྱས་ཐམས་ཅད་འདུས་པའི་རྗེ། འོད་གསལ་ལྷུན་གྲུབ་ནས་བདག་ལ་དབང་བསྐུར་བྱིན་གྱིས་བརླབ་ཏུ་གསོལ། ཞེས་པའི་བར་བརྗོད། སྤྲོ་ན་རིགས་ལྔའི་གསོལ་འདེབས་ཡོངས་རྫོགས་འདོན། སྤྱི་བོའི་བླ་མ་རིགས་ལྔ་ཡབ་ཡུམ་ལ་གསོལ་བ་དྲག་ཏུ་བཏབ་པས་སྐུ་དང་སྦྱོར་མཚམས་ལས་བྱང་སེམས་དཀར་དམར་འདྲེས་པ་དཔག་ཏུ་མེད་པ་བབས་ཏེ་ལུས་ཁེངས་སྡིག་སྒྲིབ་ནད་གདོན་ཐམས་ཅད་དུད་ཁུ་དང་སོལ་ཁུ་རྣག་ཁྲག་ལྗན་ལྗིན་མི་གཙང་བའི་རྣམ་པ་དང༌། འབུ་སྲིན་སོགས་སྲོག་ཆགས་ཀྱི་གཟུགས་སུ་དབང་པོའི་སྒོ་དང་བ་སྤུའི་ཁུང་བུ་ལས་ཐོན་ཅིང་ལུས་ཤེལ་གོང་དག་པ་ལྟར་བྱང་སེམས་ཀྱིས་གང་བས་བདེ་བ་ཆེན་པོ་བཟོད་མེད་དུ་འབར་ཞིང་གསང་བ་གསུམ་གྱི་བྱིན་རླབས་ཞུགས་པར་གྱུར་པར་བསམ་པ་ཡང་ཡང་བྱས་ཏེ་སྔགས་བཟླ། དེ་ཡང་བསྙེན་ཚད་ལ་བསྡུས་པ་འབྲུ་འབུམ་གྱི་དབང་དུ་བྱས་ན་འབུམ་བཅུ་དགུ་ཡིན་ཏེ། དེ་ལྟར་བཟླས་ན་སྡེ་བརྒྱད་བྲན་དུ་འཁོལ་ཞིང་ལས་ཐམས་ཅད་འགྲུབ་པར་གསུངས་སོ། །དེ་ཡང་ཉིན་རེ་ཐུན་བཞི་རེ་བརྩིས་ཐུན་རེ་སྟོང་ཕྲག་ལྔ་རེ་བཟླས་ན། ཟླ་བ་གསུམ་དང་ཞག་བཅུ་དྲུག་ལ་བསྙེན་པ་འབྲུ་འབུམ་ཁ་སྐོང་དང་བཅས་པ་ཚང༌། དེའི་ཁར་སྒྲུབ་པ་ཞག་བདུན་དང༌། ལས་སྦྱོར་ཞག་བདུན་བཅས་བསྙེན་སྒྲུབ་ལས་གསུམ་ཟླ་བཞིའི་ནང་དུ་ཚང་བའི་དབང་དུ་བྱས་ཏེ་འདི་ཡན་ཆད་བསྙེན་པ་གྲུབ་བོ། །དེ་ནས་སྒྲུབ་པ་ལ། མདུན་དུ་མཉྫིའི་ཁར་དབུས་སུ་སྐུའི་རྟེན་གཏོར་མ་དཔལ་བཤོས་ཅན་སྐུ་ཙཀ་བཙུགས་པ། གཡོན་དུ་གསུང་རྟེན་ཐོད་པར་བདུད་རྩི་ཨ་མྲྀ་ཏས་གང་བ། གཡས་སུ་ཐུགས་རྟེན་རྡོ་རྗེ་རྩེ་དགུ་པ། གཡས་ཀྱི་གཡས་སུ་ཡོན་ཏན་གྱི་རྟེན་བུམ་པ་ཐོད་འཕྲེང་རིགས་ལྔའི་ཙཀླིས་ཁ་བརྒྱན་པ་དང༌། ཉེ་ལོགས་སུ་ལས་བུམ་ཁྲོ་བོ་ཡཀྵའི་ཙཀླི་བཙུགས་པ། གཡོན་གྱི་གཡོན་དུ་མཉྫིའི་ཁར་ཕྲིན་ལས་ཀྱི་རྟེན་ཕུར་པ། དེའི་འོག་ཏུ་ཉའུ་བྲུབ་ཁུང་དུ་བཅུག་པ་དང༌། དེ་དང་ཉེ་བར་སྡེ་བརྒྱད་ཀྱི་གཏོར་མ་བཤམ། སྟེགས་བུ་འོག་མའི་དབུས་སུ་མཆོད་གཏོར་དཔལ་བཤོས་རྒྱན་ལྡན། དེའི་མདུན་དུ་སྨན་རཀ་དང་གཞུང་ཆོག་གི་ཉེར་སྤྱོད་ལྔ་ཚར་དང༌། བགེགས་གཏོར་དཀར་དམར་གཉིས་བཅས་བཤམ། ཆོ་ག་དངོས་ལ་བདག་བསྐྱེད་བསྙེན་པའི་སྐབས་བཞིན་བཟླས་པ་ཡན་གྲུབ་པའི་མཚམས་སུ། ལས་བུམ་སྒྲུབ་པ་ནི། སྭ་བྷཱ་ཝས་ལས་བུམ་སྦྱངས། སྟོང་པའི་ངང་ལས། བུམ་པ་བདུད་རྩིའི་རྒྱ་མཚོའི་དབུས་སུ་པད་ཉིད་ལ། སྐད་ཅིག་གིས་ཁྲོ་བོ་ཡཀྵ་མེ་སྦལ་སྨུག་ནག་གཡས་ཐོ་བ་འཕྱར་ཞིང༌། གཡོན་ཐུགས་ཀར་སྡིག་མཛུབ་མཛད་པ། ཤིན་ཏུ་ཁྲོ་ལ་དཔལ་གྱི་ཆས་ཀྱི་བརྒྱན་ཅིང་གཡོན་བརྐྱང་གིས་བཞུགས་པ། ཐུགས་ཀར་ཉི་མ་ལ་ཧཱུཾ་གི་མཐར་བཟླ་བྱའི་སྔགས་ཀྱིས་བསྐོར་བ་ལས་འོད་ཟེར་འཕྲོ་འདུས་དོན་གཉིས་བྱས་པར་གྱུར། ཨོཾ་ཀརྨ་ཡཀྵ་ཧཱུཾ་ཕཊ་བརྒྱ་རྩ་བཟླས་པའི་མཐར། ལྷ་འོད་དུ་ཞུ་ནས་བུམ་པའི་ཆུར་གྱུར། དེ་ནས་བདུན་བསྐྱེད་ནི། ལས་སྔགས་ཀྱིས་རྟེན་རྫས་བསངས། ཨོཾ་སྭ་བྷཱ་ཝ་བི་ཤུདྡྷཿསརྦ་དྷརྨཱཿསྭ་བྷཱ་ཝ་བི་ཤུདྡྷོ྅ཧཾ། རྟེན་རྫས་རྣམས་མི་དམིགས་ཏེ་སྟོང་པ་ཉིད་དུ་གྱུར། སྟོང་པའི་ངང་ལས། སྐུའི་རྟེན་དང་ཕྲིན་ལས་ཀྱི་རྟེན་ཕུར་པའི་རིག་འཛིན་ཆེན་པོ་པདྨ་དྲག་པོ་རྩལ་བསྐལ་པའི་མེའི་བོངས་དང་མདངས་དང་གཟི་བརྗིད་འཛིན་པ། ཞལ་གནམ་ས་ཙམ་དུ་གདངས་ཤིང་ཆེ་བ་གངས་རི་ལྟར་གཙིགས་པ། མིད་པ་སྟོང་གསུམ་ཙམ་བརྒྱངས་པའི་ཡ་རྐན་ལ་ཉི་མ་ཀཱ་ལིས་མཚན་པ། མ་ཁལ་ལ་ཟླ་བ་ཨཱ་ལིས་མཚན་པ། ལྗགས་ཀྱི་རྩེ་རྟ་གདོང་གི་མེ་ལྕེ་ལྟ་བུར་བསྐྱོད་པའི་རྩ་བར་ཧཱུཾ་ལ། ཨོཾ་ཨཱཿཧཱུཾ་ ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱ་ལི་ཀཱི་ལ་ཡ། ཞེས་པའི་ཡིག་འབྲུ་དམར་པོ་འབྲུག་སྟོང་དུས་གཅིག་ཏུ་ལྡིར་བ་ལྟ་བུའི་སྒྲ་གྲགས་བཞིན་པས་བསྐོར་བ། དམར་བའི་སྤྱན་གསུམ་པ། ཕྱག་གཡས་གསེར་གྱི་རྡོ་རྗེ་རྩེ་དགུ་པ་ནམ་མཁར་འཕྱར་ཞིང༌། གཡོན་སྤྲུལ་པའི་ལྕགས་སྡིག་མགོ་དགུ་རྭ་བཅོ་བརྒྱད་པ་བསྣམས་པས་གདུག་པ་ཅན་ཐམས་ཅད་གཟིར་བ། དཔལ་གྱི་ཆས་ཀྱིས་ལེགས་པར་བརྒྱན་པ། སྐུ་སྨད་ཆུ་སྲིན་ཁྲོས་པའི་ཁ་ནས་གནམ་ལྕགས་འབར་བའི་ཕུར་བུ་དབལ་གསུམ་རྩེ་མོ་གཅིག་ཏུ་རྣོ་བ། ནང་ཁོང་སེང་ཅན། དཔྲལ་བར་འཇམ་དཔལ་གཤིན་རྗེ་གཤེན་གསེར་མདོག་ཅན་གཡས་རལ་གྲི་འཕྱར་བ། མགྲིན་པར་རྟ་མགྲིན་དམར་པོ་གཡས་དབུག་ཐོ་འཕྱར་བ། བྲས་དབུས་ཀྱི་ཐད་ཀྱི་ནང་དུ་དྲེགས་པ་ཕྱག་ན་རྡོ་རྗེ་སྔོན་པོ་གཡས་རྡོ་རྗེ་འཕྱར་བ། གསང་གནས་སུ་ཁྲོ་བོ་ཡཀྵ་མེ་སྦལ་སྨུག་ནག་གཡས་ཐོ་བ་འཕྱར་བ། དེ་ཐམས་ཅད་གཡོན་ཐུགས་ཀར་སྡིག་མཛུབ་ཤིན་ཏུ་ཁྲོ་ལ་དཔལ་གྱི་ཆས་ཀྱིས་བརྒྱན་ཅིང༌། གཡོན་བརྐྱང་གིས་གནས་པ། ལྟེ་བ་རྡོ་རྗེ་ཕག་མོ་དམར་མོ་གཡས་གྲི་གུག་འཕྱར་ཞིང༌། གཡོན་ཐུགས་ཀར་ཐོད་ཁྲག་འཛིན་པ་གཅེར་མོ་ཆགས་པ་རྒྱས་པ། ཕྱག་རྒྱས་ལྔས་བརྒྱན་ཅིང་སྐྱིལ་ཀྲུང་ཕྱེད་པའི་གར་སྟབས་ཅན། ཐོད་ཀྱི་མགོ་བོ་རྣམས་ཀྱི་དབུས་མ་ལ་བུདྡྷ་ཐོད་འཕྲེང་རྩལ། །གཡས་སུ་རྡོ་རྗེ་ཐོད་འཕྲེང་རྩལ་དང་རཏྣ་ཐོད་འཕྲེང་རྩལ། གཡོན་དུ་པདྨ་ཐོད་འཕྲེང་རྩལ་དང་ཀརྨ་ཐོད་འཕྲེང་རྩལ། དཀར་སྔོ་སེར་དམར་ལྗང་བ། ཐམས་ཅད་ཞི་མ་ཁྲོ་ཟ་འོག་སྨུག་པོའི་བེར་ལྷུག་གྱོན་དུ་མཛད་ཅིང་རུས་པ་དང་རིན་པོ་ཆེ་སྣ་ཚོགས་ཀྱིས་བརྒྱན་པ། དབུ་ལ་ཤ་བའི་སྙན་ཞུ་རྒོད་ཀྱི་རྩེ་ཁྲུ་དར་གྱི་ཅོད་པན་འཕུར་བ་གསོལ་ཞིང༌། ཕྱག་གཡས་རྡོ་རྗེ་ཐུགས་ཀར་འཛིན་པ། གཡོན་ཐོད་ཁྲག་དཀུར་བརྟེན་པས་རང་རིགས་ཀྱི་ཡུམ་གཅེར་མོ་ཕྱག་རྒྱ་ལྔས་བརྒྱན་པ་ལ་འཁྱུད་དེ་རྡོ་རྗེ་སྐྱིལ་ཀྲུང་གིས་བཞུགས་པ། འཁོར་མཁའ་འགྲོ་བསམ་གྱིས་མི་ཁྱབ་པས་བསྐོར་བ། འཚོགས་མར་སྤྲུལ་པའི་ཁྱུང་མཐིང་ནག་གདུག་པ་ཅན་གྱི་ཀླུ་ཟས་སུ་ཟ་བ། སྤྱི་བོའི་བུ་གར་གཙུག་ཏོར་འཁོར་ལོའི་སྒྱུར་བ། མིག་སྣ་རྣ་བ་ཁ་ལྟེ་བ་བརྒྱད་དུ། རྣམ་རྒྱལ། གཤིན་རྗེ་གཤེད། རྟ་མགྲིན། བགེགས་མཐར་བྱེད། དབྱུག་སྔོན་ཅན། མི་གཡོ་བ། འདོད་རྒྱལ། སྟོབས་པོ་ཆེ། ཕུར་བུའི་དབལ་གྱི་ནང་རྩེ་གནོད་མཛེས། ཐམས་ཅད་ཁྲོ་བོའི་ཆས་ཅན་ལྕགས་ཀྱུ་དང་ཞགས་པ་འཛིན་པ། གཡོན་བརྐྱང་ཐམས་ཅད་མཐིང་ཁ། ཙིཏྟ་རིན་པོ་ཆེའི་གུར་ཁྱིམ་དུ་ཟླ་བ་ལ་གསེར་གྱི་རྡོ་རྗེ་རྩེ་དགུ་པ་འཇའ་སྣ་ལྔའི་དབུས་ན་གནས་པ། གསུང་གི་རྟེན་ཉི་ཟླ་གའུ་ཁ་སྦྱོར་གྱི་དབུས་སུ་ཧཱུཾ་ལ། ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ། ཞེས་པའི་ཡིག་འབྲུ་དམར་པོ་འབྲུག་སྟོང་དུས་གཅིག་ཏུ་ལྡིར་བ་ལྟ་བུའི་སྒྲ་གྲགས་བཞིན་པས་བསྐོར་བ། ཐུགས་རྟེན་ཟླ་བ་ལ་གསེར་གྱི་རྡོ་རྗེ་རྩེ་དགུ་པ་འཇའ་འོད་སྣང་ལྔའི་དབུས་ན་གནས་པ། ཡོན་ཏན་གྱི་རྟེན་བུམ་པར་བདུད་རྩིའི་རྒྱ་མཚོར་པད་ཟླ་ལ་དབུས་སུ་བུདྡྷ་ཐོད་འཕྲེང་རྩལ། ཤར་དང་ལྷོར་རྡོ་རྗེ་ཐོད་འཕྲེང་རྩལ་དང་རཏྣ་ཐོད་འཕྲེང་རྩལ། ནུབ་དང་བྱང་དུ་པདྨ་ཐོད་འཕྲེང་རྩལ་དང་ཀརྨ་ཐོད་འཕྲེང་རྩལ། དཀར་སྔོ་སེར་དམར་ལྗང་བ། ཐམས་ཅད་ཞི་མ་ཁྲོ་ཟ་འོག་སྨུག་པོའི་བེར་ལྷུབ་གྱོན་དུ་མཛད་ཅིང་རུས་པ་དང་རིན་པོ་ཆེ་སྣ་ཚོགས་ཀྱིས་བརྒྱན་པ། དབུ་ལ་ཤ་བའི་སྙན་ཞུ་རྒོད་ཀྱི་རྩེ་ཁྲུ་དར་གྱི་ཅོད་པན་འཕུར་བ་གསོལ་ཞིང༌། ཕྱག་གཡས་རྡོ་རྗེ་ཐུགས་ཀར་འཛིན་པ། གཡོན་ཐོད་ཁྲག་དཀུར་བརྟེན་པས་རང་རིག་གི་ཡུམ་གཅེར་མོ་ཕྱག་རྒྱ་ལྔས་བརྒྱན་པ་ལ་འཁྱུད་དེ་རྡོ་རྗེ་སྐྱིལ་ཀྲུང་གིས་བཞུགས་པ། འཁོར་མཁའ་འགྲོ་བསམ་གྱི་མི་ཁྱབ་པས་བསྐོར་བ། དེ་རྣམས་དང༌། གནས་སོ་སོའི་ལྷ་ལས་འོད་འཕྲོས། རྔ་ཡབ་གླིང་གི་པདྨ་འོད་ཀྱི་གཞལ་མེད་ཁང་སོགས་ཕྱོགས་བཅུའི་འཇིག་རྟེན་ན་སློབ་དཔོན་ཆེན་པོའི་སྐུ་གསུང་ཐུགས་ཀྱི་དཀོན་མཆོག་གསུམ་དུ་རྣམ་པར་རོལ་པ་ཐམས་ཅད་མདུན་གྱི་ནམ་མཁའ་བཛྲ་ས་མཱ་ཛཿ ཞེས་ཡེ་ཤེས་པ་སྤྱན་དྲངས་པར་བསམ་སྟེ་རོལ་དབྱངས་བཅས། ཧཱུཾ། འདི་ནས་ཉི་མ་ལྷོ་ནུབ་མཚམས་ཤེད་ན། །ཨོ་རྒྱན་སྤྲུལ་སྐུའི་ཞིང་ཁམས་རྔ་ཡབ་གླིང༌། །རཀྵ་མི་གཟན་རྣམས་ཀྱི་རྒྱལ་པོའི་ཁབ། །དཔལ་རི་པདྨ་འོད་ཀྱི་ཕོ་བྲང་དང༌། །ཕྱོགས་བཅུ་རྒྱལ་བའི་ཞིང་ཁམས་ཐམས་ཅད་ནས། །སྐུ་གསུང་ཐུགས་ཀྱི་རྣམ་འགྱུར་མི་ཟད་པའི། །རིག་འཛིན་ཆེན་པོ་པདྨ་འབྱུང་གནས་ལ། །གསང་བའི་མཚན་གསོལ་གུ་རུ་དྲག་པོ་རྩལ། །མ་རུངས་གདུག་པ་འདུལ་ཕྱིར་གཤེགས་སུ་གསོལ། །རྣལ་འབྱོར་བར་ཆད་སེལ་ཕྱིར་གཤེགས་སུ་གསོལ། །དད་ལྡན་བྱིན་གྱིས་རློབ་ཕྱིར་གཤེགས་སུ་གསོལ། །དངོས་གྲུབ་རྣམ་གཉིས་སྩོལ་ཕྱིར་གཤེགས་སུ་གསོལ། །ཞེས་གསོལ་བ་བཏབ་པས། དེའི་མོད་ལ། སློབ་དཔོན་ཆེན་པོའི་སྐུ་ཞི་ཁྲོའི་སངས་རྒྱས་ཐམས་ཅད་དུ་སྣང་བ། གསུང་གསང་སྔགས་རིག་སྔགས་གཟུངས་སྔགས་ཐམས་ཅད་དུ་གྲགས་པའི་ཡིག་འབྲུ། ཐུགས་ཏིང་ངེ་འཛིན་ཕྱག་རྒྱ་ཐམས་ཅད་དུ་འཆར་བ། སྟེང་ནས་ཆར་བབས་པ་ལྟ་བུ། འོག་ནས་ས་རླངས་ཐོན་པ་ལྟ་བུ། བར་ནས་བུ་ཡུག་འཚུབས་པ་ལྟ་བུ། ནམ་མཁའ་ས་གཞི་བར་སྣང་ཐམས་ཅད་མེར་མེར་ཡོམ་ཡོམ་ཤིག་ཤིག་བྱོན་ནས། རྟེན་རྫས་རྣམས་ལྷར་གསལ་བ་དང༌། སྔགས་སུ་གསལ་བ་དང༌། ཕྱག་རྒྱར་གསལ་བ་ལ་རིམ་རིམ་ཐིམ་པར་བསམ་སྟེ། ཨོ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ། ཀཱ་ཡ་སིདྡྷི་ཨོཾ། ཝཀྐ་སིདྡྷི་ཨཱཿཙིཏྟ་སིདྡྷི་ཧཱུཾ། ཞེས་འཛབ་ཉེར་གཅིག་བཟླའོ། །དེ་ནས་དབང་སྒྲུབ་ལྷ་ལྔ་ལ་གདུང་ཤུགས་དྲག་པོས་གསོལ་བ་འདི་ལྟར་གདབ་སྟེ། ཀྱེ། དུས་གསུམ་སངས་རྒྱས་ཐམས་ཅད་འདུས་པའི་རྗེ། །འོད་གསལ་ལྷུན་གྲུབ་སྐྱེ་འགྲོ་ཡོངས་ཀྱི་མགོན། །སྐྱེ་འཆི་མེད་པ་རྡོ་རྗེ་ལྟ་བུའི་སྐུ། །མཉམ་པ་མེད་པའི་ཆེ་མཆོག་ཧེ་རུ་ཀ། །འགྲོ་མགོན་བླ་མ་ཁྱེད་ལ་སྐྱབས་སུ་མཆི། །གསོལ་བ་འདེབས་སོ་གུ་རུ་རིན་པོ་ཆེ། །ཐུགས་རྗེ་གཟིགས་ཤིག་ཨོ་རྒྱན་སྤྲུལ་པའི་སྐུ། །རྟེན་ལ་དབང་བསྐུར་བྱིན་གྱིས་བརླབ་ཏུ་གསོལ། །དེ་བཞིན་ཚིག་རྐང་དང་པོ་དང་བཞི་པ་འདོན་པ་བསྒྱུར་ཚུལ་གོང་ལྟར་བྱ་སྟེ། སྐུ་མཆོག་འགྱུར་མེད་བུདྡྷ་ཐོད་འཕྲེང་རྩལ། །འོད་གསལ༴། སྐྱེ་འཆི༴། མཉམ་པ༴། འགྲོ་མགོན༴། གསོལ་བ༴། ཐུགས་རྗེ༴། རྟེན་ལ་དབང་༴། གསུང་མཆོག་འགག་མེད་པདྨ་ཐོད་འཕྲེང་རྩལ། །འོད་གསལ༴། སྐྱེ་འཆི༴། མཉམ་པ་མེད་པའི་པདྨ་ཧེ་རུ་ཀ། །འགྲོ་མགོན༴། གསོལ་བ༴། ཐུགས་རྗེ༴། རྟེན་ལ་དབང་༴། ཐུགས་མཆོག་དྲི་མེད་བཛྲ་ཐོད་འཕྲེང་རྩལ། །འོད་གསལ༴། སྐྱེ་འཆི༴། མཉམ་པ་མེད་པའི་བཛྲ་ཧེ་རུ་ཀ། །འགྲོ་མགོན༴། གསོལ་བ༴། ཐུགས་རྗེ༴། རྟེན་ལ་དབང་༴། ཡོན་ཏན་ཀུན་རྫོགས་རཏྣ་ཐོད་འཕྲེང་རྩལ། །འོད་གསལ༴། སྐྱེ་འཆི༴། མཉམ་པ་མེད་པའི་རིན་ཆེན་ཧེ་རུ་ཀ། །འགྲོ་མགོན༴། གསོལ་བ༴། ཐུགས་རྗེ༴། རྟེན་ལ་དབང་༴། ཕྲིན་ལས་ཐོགས་མེད་ཀརྨ་ཐོད་འཕྲེང་རྩལ། །འོད་གསལ༴། སྐྱེ་འཆི༴། མཉམ་པ་མེད་པའི་ཀརྨ་ཧེ་རུ་ཀ། །འགྲོ་མགོན༴། གསོལ་བ༴། ཐུགས་རྗེ༴། རྟེན་ལ་དབང་བསྐུར་བྱིན་གྱིས་བརླབ་ཏུ་གསོལ། །དེ་ནས་དབང་སྒྲུབ་ཀྱི་ལྷ་ཚོགས་སྙོམས་པར་ཞུགས་པས། བདེ་བ་རྒྱས་ཏེ་སྦྱོར་མཚམས་ནས་བྱང་ཆུབ་ཀྱི་སེམས་དཀར་དམར་འདྲེས་པ་དཔག་ཏུ་མེད་པ་བབས། མདུན་ལྷའི་སྤྱི་བོར་བྱེ་མ་ལ་ཆུ་བཏབ་པ་ལྟ་བུར་ཞུགས། སྤྱི་བོ་གང༌། ལུས་ཀྱི་དྲི་མ་དག བུམ་དབང་ཐོབ། མགྲིན་པ་གང༌། ངག་གི་དྲི་མ་དག གསང་དབང་ཐོབ། སྙིང་ག་གང༌། ཡིད་ཀྱི་དྲི་མ་དག །དབང་གསུམ་པ་ཐོབ། ལྟེ་བ་གང༌། སྒོ་གསུམ་ཐ་དད་དུ་འཛིན་པའི་དྲི་མ་དག དབང་བཞི་པ་ཐོབ། ལུས་ཐམས་ཅད་གང་བའི་རྒྱུན་སྤྱི་བོར་ལུད་པས། རལ་པ་གྱེན་དུ་བརྫེས་པའི་དབུས་སུ་སྣང་བ་མཐའ་ཡས་སྤྲུལ་པ་སྐུའི་ཆ་ལུགས་ཅན་དུ་གྱུར་པར་བསམ་མོ། །དེ་ནས་མཆོད་པ་ནི། ཀྱེ། ལྷ་རྫས་མེ་ཏོག་ཀུན་གྱིས་ནམ་མཁའ་བཀབ། །དྲི་ཞིམ་གདུག་སྤོས་བསྲེགས་པས་ས་གཞི་བཀང༌། །སྣ་གསལ་འོད་ཟེར་ཕྱོགས་བཅུའི་མཐར་སྦྲེལ་བ། །རིག་འཛིན་ཆེན་པོ་ཁྱེད་ལ་མཆོད་པར་འབུལ། །སིམ་སྐྱེད་བདུད་རྩི་བྱུགས་པའི་ཆུ་འཛིན་གཡོས། །བདའ་དགུའི་ཞལ་ཟས་ཐམས་ཅད་ཆར་དུ་བབས། །སྙན་པའི་འབྲུག་སྒྲ་འུར་འུར་སྒྲོག་པ་རྣམས། །རིག་འཛིན་ཆེན་པོ་ཁྱེད་ལ་མཆོད་པ་འབུལ། །མཛེས་མ་བྲོ་བརྡུང་སྙན་པའི་གླུ་བླངས་མཐར། །དྲི་ཞིམ་ངད་འགྱེད་མ་མཆུའི་སྦྲང་སྦྱིན་ནས། །རེག་མཐར་བདེ་བ་བྷ་གས་སྟོན་པ་རྣམས། །རིག་འཛིན་ཆེན་པོ་ཁྱེད་ལ་མཆོད་པ་འབུལ། །མྱོས་བྱེད་དཔའ་བོའི་དམ་རྫས་ཕུད་ཆེན་འཐོར། །སྣ་སྲིད་མ་མོའི་མཆོད་རྫས་རཀྟ་སྦྲེང༌། །ཐུན་མོང་མཉེས་པའི་བ་ལིང་ཆེར་བཤམས་པ། །རིག་འཛིན་ཆེན་པོ་ཁྱེད་ལ་མཆོད་པར་འབུལ། །བསྟོད་པ་ནི། སྣང་བ་མཐའ་ཡས་སྐུ་ཡི་འཕྲོ་འདུ་ལས། །བདེ་གཤེགས་འདུས་པའི་ཁྲོ་རྒྱལ་དྲག་པོ་རྩལ། །མ་རུངས་གདུག་པ་འདུལ་བའི་ཕྲིན་ལས་པ། །ཁྱོད་ལ་བསྟོད་དོ་ལུས་ལ་བྱིན་གྱིས་རློབས། །སྣང་བ་མཐའ་ཡས་གསུང་གི་འཕྲོ་འདུ་ལས། །གསང་བ་འདུས་པའི་སྔགས་རྒོད་དམོད་པའི་མཚོན། །མ་རུངས་གདུག་པ་འདུལ་བའི་ཕྲིན་ལས་པ། །ཁྱོད་ལ་བསྟོད་དོ་ངག་ལ་བྱིན་གྱིས་རློབས། །སྣང་བ་མཐའ་ཡས་ཐུགས་ཀྱི་འཕྲོ་འདུ་ལས། །སོར་རྟོག་ཡེ་ཤེས་རྫོགས་པ་ཆེན་པོའི་ཀློང༌། །མ་རུངས་གདུག་པ་འདུལ་བའི་ཕྲིན་ལས་པ། །ཁྱོད་ལ་བསྟོད་དོ་ཡིད་ལ་བྱིན་གྱིས་རློབས། །ཞེས་པས་བསྟོད། དེ་ནས་བདག་བསྐྱེད་ཀྱི་ཐུགས་ཀ་ནས་འོད་ཟེར་འཕྲོས་ཏེ་མདུན་བསྐྱེད་བསྐུལ་བའི་དམིགས་པས། ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ། ཀཱ་ཡ་ཝཀྐ་ཙིཏྟ་སརྦ་སིདྡྷི་ཧཱུཾ། ཞེས་ཤམ་བུ་བཏགས་ནས་བཟླས། དེ་ནས་བཟླས་དམིགས་ནི་ཐོག་མར། སྒྲུབ་རྟེན་གཏོར་མ་ལྷར་གསལ་བ་ལས་འོད་ཟེར་དཀར་པོའི་ཚོགས་ཟླ་ཤེལ་བདུད་རྩི་ལྟ་བུ་དཔག་ཏུ་མེད་པ་འཕྲོས། བདག་སོགས་སེམས་ཅན་ཐམས་ཅད་ཀྱི་ནད་གདོན་སྡིག་སྒྲིབ་སྡུག་བསྔལ་ཞི་བ་དང༌། ཁྱད་པར་བྱང་ཆུབ་སྒྲུབ་པའི་ལམ་གྱི་བར་ཆད་ཐམས་ཅད་ཞིང་ཞིང༌། འོད་ཟེར་ཚུར་བསྡུས་པ་ལས་བདག་ཉིད་ཞི་བའི་ལས་ལ་མཐུ་དང་ལྡན་པར་བསམས་ནས་སྔགས་བརྒྱ་རྩ་བཟླས། ཡང་གསུང་རྟེན་ཉི་ཟླ་གའུ་ཁ་སྦྱོར་གྱི་ནང་དུ་སྔགས་ཕྲེང་གསལ་བ་ལས་འོད་ཟེར་མཚམས་སྤྲིན་ལྟ་བུ་དཔག་ཏུ་མེད་པར་འཕྲོས། བདག་སོགས་སེམས་ཅན་ཐམས་ཅད་ཀྱིས་ཁམས་གསུམ་དབང་དུ་བསྡུས་ཤིང༌། སྲིད་པའི་ཆེ་བཙན་དྲེགས་པ་ལས་ལ་འཁོལ་ཏེ་བདག་གི་དབང་དུ་འདུས། འོད་ཟེར་ཚུར་བསྡུས་པ་ལས་བདག་ཉིད་དབང་གི་ལས་ལ་མཐུ་དང་ལྡན་པར་བསམ་ནས་སྔགས་བརྒྱ་རྩ་བཟླས། ཡང་ཐུགས་རྟེན་གསེར་གྱི་རྡོ་རྗེ་རྩེ་དགུ་པ་འཇའ་འོད་སྣ་ལྔའི་དབུས་ན་གནས་པ་ལས་འོད་ཟེར་འཇའ་འོད་ལྟ་བུ་དཔག་ཏུ་མེད་པར་ཕྱོགས་བཅུའི་ཞིང་ཁམས་རབ་འབྱམས་རྒྱ་མཚོ་ཐམས་ཅད་ཁྱབ་པར་འཕྲོས། རྒྱལ་བ་རྒྱ་མཚོའི་གསང་གསུམ་ཡེ་ཤེས་རྡོ་རྗེའི་བྱིན་རླབས་ཐམས་ཅད་ཡེ་ཤེས་འོད་ཟེར་གྱི་རྣམ་པར་ཚུར་བསྡུས་པ་ལས་བདག་ཉིད་ལས་དང་མཆོག་གི་དངོས་གྲུབ་ཐོབ་པའི་མཐུ་དང་ལྡན་པར་བསམ་ནས་སྔགས་བརྒྱ་རྩ་བཟླས། ཡང་ཡོན་ཏན་གྱི་རྟེན་བུམ་པར་ཐོད་ཕྲེང་རིགས་ལྔ་གསལ་བ་འོད་ཟེར་དཀར་དམར་མཐིང་སེར་ལྗང་བའི་ཚོགས་དཔག་ཏུ་མེད་པར་འཕྲོས། རིགས་ལྔའི་ཞིང་ནས་ཁྲག་འཐུང་རིགས་ལྔའི་སྐུ་གསུང་ཐུགས་ཡོན་ཏན་ཕྲིན་ལས་ཀྱི་ནུས་པ་ཐམས་ཅད་ཡེ་ཤེས་འོད་ཟེར་ཀྱི་རྣམ་པ་ཚུར་བསྡུས་པ་ལས་བདག་ཉིད་རྒྱས་པའི་ལས་ལ་མཐུ་དང་ལྡན་པར་བསམ་ནས་སྔགས་བརྒྱ་རྩ་བཟླས། ཡང་ཕྲིན་ལས་ཀྱི་རྟེན་ཕུར་པ་རིག་འཛིན་ཆེན་པོའི་སྐུར་གསལ་བ་ལས་འོད་ཟེར་ནག་པོ་སྤུ་གྲི་ཅན་གྱི་རླུང་ལྟ་བུ་དཔག་ཏུ་མེད་པར་འཕྲོས། བསྒྲལ་བར་འོས་པའི་ཞིང་བསྟན་དང་བདག་ལ་སྡང་བའི་དགྲ་བགེགས་ཐམས་ཅད་ཚར་བཅད། འོད་ཟེར་ཚུར་བསྡུས་པ་ལས་བདག་ཉིད་དྲག་པོའི་ལས་ལ་མཐུ་དང་ལྡན་པར་བསམ་ནས་སྔགས་བརྒྱ་རྩ་བཟླས། ཡང་ན་བདག་བསྐྱེད་ཀྱི་གནས་ལྔ་ལས་འོད་ཟེར་བར་མ་ཆད་པར་འཕྲོས་པས་མདུན་གྱི་རྟེན་རྫས་ལྷར་གསལ་བ་རྣམས་བསྐུལ་བས་སྐུ་གསུང་ཐུགས་ཡོན་ཏན་ཕྲིན་ལས་ཀྱི་བྱིན་རླབས་དང་ནུས་པ་ཐམས་ཅད་ཡེ་ཤེས་འོད་ཟེར་གྱི་རྣམ་པ་ཚུར་བསྡུས་ཏེ། རང་གི་གནས་སོ་སོའི་ཐིམ་པས་ལུས་ལ་གཟི་བརྗིད་ངག་ལ་ནུས་པ། སེམས་ལ་རྟོགས་པ། ས་ལམ་གྱི་ཡོན་ཏན། འགྲོ་དོན་འཕྲིན་ལས་ཐོགས་པ་མེད་པའི་དངོས་གྲུབ་ཐོབ་པར་བསམ་ནས་སྔགས་སྟོང་ཕྲག་ལྔ་ཙམ་བཟླས། དེ་ཡང་འོད་ཟེར་སྤྲོ་བསྡུ་ལ་དང་པོ་རིམ་གྱིས་དམིགས་པ་དང་གོམས་ཆ་ཚུད་ནས་ཅིག་ཆར་དུ་དམིགས་པར་བྱའོ། །སྤྲོ་བསྡུའི་དམིགས་པ་བྱ་དགོས་པ་ནི། རྩ་གཞུང་ལས། ཞེས་བཟླས་དགུག་གཞུང་ཡང་ཡང་བྱ། ཞེས་གསུངས་པའི་དོན་གྱིས་སོ། །དེ་ཡང་སྒྲུབ་པ་ལ་ཉིན་རེ་ཐུན་གསུམ་རེ་བརྩིས་ཐུན་རེ་སྔགས་སྟོང་ཕྲག་ལྔ་རེ་བཟླས་ན་ཞག་བདུན་གྱིས་སྔགས་འབུམ་ཚོ་གཅིག་འཐོབ། སྔགས་ཀྱི་མཐར་སྙིང་པོ་དང་དབྱངས་གསལ་རྟེན་སྙིང་ལན་གསུམ་གྱི་མཐར་རིག་འཛིན་ཆེན་པོ་གྲུབ་པར་གྱུར་ཅིག་ཅེས་བརྗོད། དེ་ནས་ཚོགས་དང་དབང་ཆོག ལྷག་གཏོར། ཆད་དོ། བསྟན་མ་དངོས་གྲུབ་བླང་བ་སོགས་ཐུན་རེ་བཞིན་མཐར་དབྱུང་བྱའོ། །དེ་ཡན་ཆད་སྟོད་ལས་བྱང་ཆུབ་སྒྲུབ་པའི་ལམ་བསྟན། ད་ནི་སྨད་ལས་དགྲ་བགེགས་བསྒྲལ་བའི་ལས་སྦྱོར་བསྟན་པ་ནི། རྩ་གཞུང་ལས། བསྙེན་སྒྲུབ་ལས་སྦྱོར་ཆིག་སྒྲིལ་ཡིན། ཞེས་གསུངས་པ་ལྟར། གོང་དུ་བསྟན་པའི་བསྙེན་པ་དང་སྒྲུབ་པའི་ལས་རིམ་མཐར་གྱིས་འདོན་ནས་སྔགས་བརྒྱ་རྩ་རེ་བཟླས་ཏེ་བསྙེན་སྒྲུབ་ཁ་གསོ། ལས་སྦྱོར་དངོས་ལ། རང་གི་མལ་འོག་ཏུ་བྲུབ་ཁུང་དངོས་སུ་བཅའ་བའི་ཕྱག་སྲོལ་ཡོད་པར་བཤད་ཀྱང༌། སྣང་བ་བསྒྱུར་ངེས་པའི་དམིགས་པའི་གནད་ཀྱིས་འཆུད་ན་བྲུབ་ཁུང་ཐ་མལ་པ་ལ་ལྟོས་མི་དགོས། བསམ་གཏན་ཙམ་གྱིས་འགྲུབ་པར་འགྱུར། ཞེས་གསུངས་པ་ལྟར། རྫོང་འཕྲང་སྲོག་གསུམ་གྱི་ལྟ་དགོངས་དང་ལྡན་པའི་ངང་ནས། རང་ཉིད་ཁྲོ་རྒྱལ་པདྨ་དྲག་པོ་རྩལ་དུ་གསལ་བའི་འོག་ཏུ་བྲུབ་ཁུང་ལྕགས་བསྲེག་གི་ཁང་སྒྲོམ་ནག་ལ་གཏིང་རིང་བ་ཞིག་ཏུ་གྱུར། རང་གི་ཐུགས་ཀ་ནས་ཁྲོ་བོ་བཅུའི་ཚོགས་ལྕགས་ཀྱུ་དང་ཞགས་པ་ཐོགས་པ་དཔག་ཏུ་མེད་པ་འཕྲོས། སྲིད་པ་གསུམ་གྱི་དྲེགས་པ་སྡེ་བརྒྱད་རྣམས་ཀྱི་སྙིང་ག་ནས་ལྕགས་ཀྱུས་བཟུང༌། མགྲིན་པ་ནས་ཞགས་པས་འཆིང༌། རང་དབང་མེད་པར་བཀུག་སྟེ་རང་ཉིད་པདྨ་དྲག་པོ་གསལ་བའི་མདུན་དུ་འཁོད་པར་བསམ་ལ། རང་ཉིད་ལྷར་གསལ་བའི་ཐུགས་ཀ་ནས་འོད་ཟེར་དམར་ནག་དྲག་ཅིང་ཚ་ལ་རྩུབ་པ་སྤུ་གྲི་ཅན་གྱི་རླུང་ལྟ་བུ་འཕྲོས། དྲེགས་པ་སྡེ་བརྒྱད་ཀྱི་ཚོགས་ལ་ཕོག་པས་མཐུ་སྟོབས་རྫུ་འཕྲུལ་ཐམས་ཅད་འཕྲོག་ཅིང་གཟིར་བས་བདག་གི་བྲན་དུ་ཁས་བླང་བར་གྱུར། སྣང་སྲིད་དྲེགས་པ་ཐམས་ཅད་ཀྱི་སྲོག་ཡིག་ཏྲི་དང་ཨ་ཡ་མ་དུ་རུ་ཙ་ཤ་ན་རྣམས་བསྡུས་ཏེ་རང་གི་སྙིང་ཁའི་གསེར་གྱི་རྡོ་རྗེ་རྩེ་དགུ་པའི་ཟླ་གདན་དང་རང་གི་མལ་སྟན་ལ་ཐིམ་པས་དྲེགས་པ་སྡེ་བརྒྱད་ཀྱི་སྲོག་དབང་དུ་བསྡུས་ཏེ་བདག་གི་ཅི་བསྒོ་བའི་བཀའ་ཉན་ཅིང༌། ལུས་ཀྱིས་ལས་བྱེད་རང་ཉིད་སྣང་སྲིད་ཐམས་ཅད་ན་ཆེ་བཙན་འགྲན་ཟླ་དང་བྲལ་བར་གྱུར་པར་བསམ་ལ། དེ་ཡང་སྡེ་བརྒྱད་ཀྱི་སྲོག་སྙིང་ནི། རྒྱལ་པོའི་སྲོག་ཨ། གཤིན་རྗེའི་སྲོག་ཡ། མ་མོའི་སྲོག་མ། བདུད་ཀྱི་སྲོག་དུ། གཟའ་བའི་སྲོག་རུ། བཙན་གྱི་སྲོག་ཙ། སྲིན་པོའི་སྲོག་ཤ། ཀླུའི་སྲོག་ན་རྣམས་སོ་སོའི་སྙིང་ག་ནས་འོད་ཟེར་ལྕགས་ཀྱུ་ལྟ་བུས་བཏབ་ནས་དྲངས་ཏེ་ཧཱུཾ་གི་ཞབས་སུ་ཐིམ་པར་མོས་ལ། ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་ཏྲི་ཨ་ཡ་མ་དུ་རུ་ཙ་ཤ་ན་ས་མ་ཡ་ཧཱུཾ་ཕཊ། ཞེས་བརྒྱ་རྩ་བཟླས། ཡང་རང་གི་སྙིང་ག་ནས་སྤྲོས་པའི་ཁྲོ་བོ་ལྕགས་ཀྱུ་དང་ཞགས་པ་ཐོགས་པ་སྣང་སྲིད་དྲེགས་པ་སྡེ་བརྒྱད་ཀྱི་ཚོགས་དང་བཅས་པ་རྣམས་ཀྱིས་བསྟན་པའི་སྤྱི་དགྲ་བླ་མའི་སྐུ་དགྲ། སེམས་ཅད་ཡོངས་ལ་གནོད་ཅིང་འཚེ་བར་བྱེད་པ་དང་ཡང་སྒོས་རྣལ་འབྱོར་པ་བདག་ཅག་དམ་པའི་ཆོས་སྒྲུབ་པ་ལ་བར་དུ་གཅོད་པའི་སྔ་དགྲ་ལག་ལ་བདར་བ། ད་དགྲ་དངོས་སུ་བྱེད་པ། ཕྱི་དགྲ་ཡིད་ལ་སེམས་པ་ཐོག་ཏུ་འགེལ་ནུས་པའི་གནོད་བྱེད་གདོན་བགེགས་དགྲ་ཅི་ཡོད་པ་ཐམས་ཅད་ལྕགས་ཀྱུས་རང་དབང་བྲལ་བ། ཞགས་པས་ལུས་བཅིང༌། ནུས་པས་ངག་བཅིང༌། ཏིང་ངེ་འཛིན་གྱིས་སེམས་བཅིང༌། མཐུ་རྩལ་སྐྱོབ་བྱེད་ཀྱི་ལྷ་ཐམས་ཅད་བཅིང་ནས་གཤེད་མས་བཙོན་ཁྲིད་པ་བཞིན་བྲུབ་ཁུང་དུ་བཅུག་པར་བསམ་ལ། ཡང་རང་གི་ཐུགས་ཀ་ནས་འོད་ཟེར་དམར་པོ་ལྕགས་ཀྱུ་ལྟ་བུ་འཕྲོས་གནོད་བྱེད་རྣམས་ལ་ཕོག་པས་དེའི་སྲུང་བ་བྱིན་རླབས་རང་བཞིན་ཀྱིས་ཁ་སྦྱར་ཕྲལ་ཏེ་བཀུག་ནས་རང་ལ་ཐིམ། སྐྱོབ་བྱེད་འཇིག་རྟེན་ལས་འདས་པའི་ཆོས་སྲུང་རྣམས་རང་གི་སྙིང་ཁའི་གསེར་གྱི་རྡོ་རྗེ་རྩེ་དགུ་པ་གསལ་བ་ལ་ཐིམ་པར་བསམ་ལ། ཡང་རང་གི་སྙིང་ཁ་ནས་འོད་ཟེར་དམར་ནག་ཚ་ཞིང་རྩུབ་ལ་གློག་ལྟར་འཁྱུག་པ་གཟི་བརྗིད་འབར་བར་འཕྲོས་ཏེ་འཇིག་རྟེན་པའི་ལྷ་རྣམས་ལ་ཕོག་པས་གཟིར་ཞིང་རྒྱ་མཚོའི་ཕ་མཐར་བསྐྲད་པར་བསམ་ནས། ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་ཨ་ཡ་མ་དུ་རུ་ཙ་ཤ་ན་ཧུར་ཐུཾ་ཛཿ ཞེས་བརྒྱ་རྩ་བཟླས། ཡང་རང་གི་སྙིང་ཁ་ནས་འོད་ཟེར་དམར་ནག་ཚ་ཞིང་རྩུབ་པ་རྒྱོབ་བསོད་ལ་སོགས་པའི་སྒྲ་དང་ཚག་སྒྲ་དང་འུར་སྒྲས་ས་གཞི་འགེངས་པ་མེའི་ཚ་ཚ་འཕྲོ་བ་བསམ་གྱིས་མི་ཁྱབ་པར་འཕྲོས་སྡང་དགྲ་གནོད་བྱེད་དགྲ་བགེགས་གདུག་པ་ཅན་དང་རྒྱལ་འགོང་དམ་སྲི་བྱད་མ་རྦོད་གཏོང་དང་བཅས་པ་ལ་ཕོག་སྟེ་གཟིར་བས་བརྒྱལ་ཞིང་འབོག་པས་དྲན་པ་ཉམས་པར་བསམས་ལ། ཨོཾ་ཨཱཿཧཱུཾ་ཨརྩིག་ནརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་གནོད་བྱེད་ཐམས་ཅད་མཱ་ར་ཡ་ཕཊཿ ཞེས་བརྒྱ་རྩ་བཟླས། དེ་ནས་བདག་ཉིད་རྡོ་རྗེ་ཕུར་པར་གསལ་བ་དེ་ནམ་མཁའ་ལ་འགྱིང་ཞིང་བསྒྲིལ་བས། ཉམས་པ་དེ་གཟིར་བས་ཁབ་ལེན་དང་ཕྲད་པའི་ལྕགས་བཞིན། ཚེ་རྟེན་འབྱུང་བའི་དྭངས་མ་ཨ། སྲོག་རྟེན་རྣམ་ཤེས་ནྲིའི་རྣམ་པར་གནས་པ་དེ་སོ་སོའི་སྤྱི་བོ་ནས་འཐོན་ཕུར་པའི་དབལ་དུ་ཞུགས། ཚེ་རྟེན་ཨ་ཡིག་རང་ལྷར་གསལ་བའི་ཐུགས་ཀའི་གསེར་གྱི་རྡོ་རྗེ་ལ་ཐིམ་པས། དགྲ་བོའི་ཚེ་ལྷག་དང་བསོད་ནམས་གཟི་བརྗིད་ནུས་མཐུ་ཐམས་ཅད་རང་གི་ཚེའི་སྣོན་མར་ཐོབ་ཅིང་རྡོ་རྗེའི་ཚེ་སྲོག་དང་གཉིས་སུ་མེད་པར་གྱུར་པས། རང་ཉིད་བཀྲ་མདངས་དང་ལྡན་པས་གཟི་བརྗིད་རབ་ཏུ་འབར་བར་གྱུར། སྲོག་རྟེན་ནྲྀ་ཡིག་རང་གི་ལྟེ་བའི་རྡོ་རྗེ་ཕག་མོའི་བྷ་གར་ཞུགས། གསང་བ་བྱང་སེམས་དམར་པོས་བདག་བསྐུར། གནོད་བྱེད་རྣམས་ཀྱི་དུག་གསུམ་བཀྲུས་པས་བྱང་ཞིང་དག ནྲྀ་ཡིག་ཡེ་ཤེས་ལྔའི་རང་བཞིན་ཧཱུཾ་ཡིག་ཏུ་གྱུར། ཧཱུཾ་ཡིག་དེ་བྷ་ག་ནས་ཕྱིར་འཕྲོས་ཏེ་འོག་མིན་དུ་འཕངས་པས་རིགས་ལྔ་ཡབ་ཡུམ་སྦྱོར་བ་མཛད་པའི་མཁའ་གསང་དུ་ཞུགས་ཏེ་ཧཱུཾ་ལས་རྡོ་རྗེ་སེམས་དཔའ་རང་རིགས་ཀྱི་དབུ་རྒྱན་ཅན་དུ་གྱུར་པ་རྒྱལ་བའི་སྲས་སུ་སངས་རྒྱས་པར་བསམ་ལ། གོང་དུ་སྔགས་ཤམ་བུ་ཅན་རྣམས་སོ་སོའི་མཚམས་སུ་བརྒྱ་རྩ་རེ་བཟླས་ནས། འདིར་ཤམ་བུ་ཅན་རྣམས་སྦྲེལ་ནས་བཟླ་བ་སྟེ། ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་ཨ་ཡ་མ་དུ་རུ་ཙ་ཤ་ན་ས་མ་ཡ་ཧཱུཾ་ཕཊ། ཏྲིག་ནན་སྙིང་ལ་ཧུར་ཐུཾ་ཛཿ གནོད་བྱེད་སརྦ་མཱ་ར་ཡ་ཕཊ། ཞེས་སྤྲེལ་ནས་འབུམ་ཚོ་གཅིག་བཟླས། དེ་ཡང་སེམས་མ་ཡེངས་པར་ཏིང་ངེ་འཛིན་གྱི་ངར་དང་ལྡན་པས་བཟླ་དགོས་ཏེ། སེམས་གཞན་གཡེང་བའི་བཟླས་པ་ནི། བསྐལ་བརྒྱར་བསྒྲུབ་ཀྱང་འབྲས་མི་འབྱིན། ཞེས་གསུངས་སོ། །བསྙེན་སྒྲུབ་ལས་གསུམ་ཆིག་སྒྲིལ་རྒྱུན་གྱི་རྣལ་འབྱོར་ལ་གསུམ་འབྲེལ་འདི་གཙོ་བོར་བཟླ་དགོས་པ་ནི་གཉིས་ཀ་སྔགས་ཀྱི་ཤམ་བུར་བྱ། ཞེས་པས་བསྟན་ཏོ། །ཡང་་་རང་ཉིད་རྡོ་རྗེ་ཕུར་པ་དྲག་པོའི་ཐོག་ལྷུང་བ་ལྟར་གནོད་བྱེད་རྣམས་ཀྱི་གཟུགས་ཕུང་གི་སྙིང་གར་བབས་བས་མར་ལ་ལྕགས་བསྲེག་སུར་བ་ལྟ་བུར་ཚིར་ཚིར་ཞུ་ཞིང་ཁོལ། གཞོབ་འཐུལ་འཐུལ་ཚིག་པས་གནོད་བྱ་གནོད་བྱེད་བསྒྲལ་བྱ་སྒྲོལ་བྱེད་སོགས་འཁོར་འདས་ཀྱི་ཆོས་ཀུན་རང་བཞིན་གྱིས་གྲུབ་པ་རྡུལ་ཙམ་ཡང་མི་དམིགས་པའི་སྟོང་པ་ཀ་དག་རྫོགས་པ་ཆེན་པོ་ཀློང་དུ་གྱུར་པར་བསམ་ལ། ཡུན་རིང་དུ་མཉམ་པར་བཞག་གོ །དེས་སྨད་ལས་གྲུབ། དེ་ནས་བླ་མ་དྲག་པོའི་ལས་ཚོགས་ཚེ་སྒྲུབ་ཉམས་སུ་བླང་བར་འདོད་ན། བསྙེན་བསྒྲུབ་གང་གི་སྐབས་སའང་སྦྱར་རུང་ཞིང༌། དེའི་ཉེར་བསྡོགས་ཚེ་གཏོར། ཚེ་རིལ། ཚེ་མདའ་རྣམས་འདུ་བྱས་ཏེ། བདག་ཉིད་བླ་མ་དྲག་པོའི་སྐུར་གསལ་བའི། །དབུ་གཙུག་རལ་པའི་གསེབ་ན་པད་ཟླའི་སྟེང༌། །རིགས་ཀྱི་བདག་པོ་སྣ་མཐའ་ཚེ་མཐའ་ཡས། །སྐུ་མདོག་པདྨ་རཱ་གའི་ལྷུན་པོ་ལ། །ཉིན་བྱེད་འབུམ་གྱིས་འཁྱུད་པའི་ལང་ཚོ་འབར། །སྤྲུལ་སྐུའི་ཆ་ལུགས་ཆོས་གོས་རྣམ་གསུམ་གསོལ། །ཕྱག་གཉིས་མཉམ་བཞག་སྟེང་ན་ལྷུང་བཟེད་དང༌། །འཆི་མེད་བདུད་རྩིས་གང་བའི་ཚེ་བུམ་འཛིན། །ཞབས་གཉིས་གཡོ་མེད་རྡོ་རྗེའི་སྐྱིལ་ཀྲུང་བཅས། །ཡེ་ཤེས་འོད་ལྔའི་ཀློང་ན་བཞུགས་པར་གྱུར། །ཐུགས་ཀའི་ཧྲཱིཿལས་འོད་ཟེར་ཕྱོགས་བཅུར་འཕྲོས། །བདག་གི་བླ་ཚེ་ཉམས་དང་རྒུད་པ་དང༌། །འཐོར་དང་ཡལ་བ་འཆི་བདག་གདོན་བགེགས་ཀྱིས། །བརྐུས་འཕྲོག་སྦས་དང་ཕྱི་ནང་སྣོད་བཅུད་ཀྱི། །འབྱུང་བཞིའི་དྭངས་མ་ཚེ་བསོད་དཔལ་གཡང་ཀུན། །འོད་ཟེར་གྱིས་དྲངས་ཕྱག་གི་བུམ་ནང་བསྡུས། ཆེ་ཆེར་འཕེལ་ཞིང་ཁ་ནས་ལུད་པའི་རྒྱུན། །བདག་གི་ཚང་བུ་གནས་ཞུགས་ལུས་ཀུན་གང༌། །ནད་གདོན་སྡིག་སྒྲིབ་དུས་མིན་འཆི་བ་དང༌། །ཚི་ཡི་འགལ་རྐྱེན་བར་ཆད་ཀུན་ཞི་ནས། །འཆི་མེད་ཚེ་ཡི་དངོས་གྲུབ་མ་ལུས་པ། །ད་ལྟ་ཉིད་དུ་ཐོབ་པར་བྱིན་གྱིས་རློབས། །ཞེས་དམིགས་པ་རྩེ་གཅིག་ཏུ་གཏད་དེ། ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་ཨོཾ་བཛྲ་ཨ་ཡུ་ཥེ་ཧཱུཾ་བྷྲཱུཾ་ནྲི་ཛཿ ཞེས་བརྒྱ་སྟོང་སོགས་ཅི་ནུས་བཟླས་པའི་མཐར། མདའ་དར་གཡོབ་ཅིང་ཚེ་འགུག་པ་ནི། ཧྲཱིཿ རིགས་བདག་ཚེ་སྣང་མཐའ་ཡས་ཀྱི། །ཐུགས་ཀའི་ཧྲཱིཿལས་འོད་འཕྲོས་པས། །དབང་ཆེན་འབྱུང་ལྔའི་དྭངས་བཅུད་རྣམས། །བསྡུས་ནས་ཚེ་རྟེན་འདི་ལ་ཁུག །སླར་ཡང་ཐུགས་སྲོག་འོད་ཟེར་གྱིས། །ཚེ་བསོད་སྟོབས་འབྱོར་མངའ་བརྙེས་པའི། །ཕྱོགས་སྐྱོང་ལག་གི་ཚེ་བཅུད་རྣམས། །བསྡུས་ནས༴། བླ་མའི་སྐུ་ཡི་འོད་ཟེར་གྱིས། །ཚངས་དབང་བརྒྱ་བྱིན་འཁོར་ལོས་སྒྱུར། །དྲང་སྲོག་རིག་འཛིན་ཚེ་བཅུད་རྣམས། །བསྡུས་ནས༴། མགྲིན་པའི་སྔགས་ཀྱི་རང་སྒྲ་ཡིས། །འཆི་བདག་གཤིན་རྗེ་ལ་སོགས་པ། །གདོན་གྱིས་བླ་ཚེ་འཕྲོག་པ་རྣམས། །བསྡུས་ནས༴། ཐུགས་ཀའི་འཇའ་དང་འོད་ཟེར་གྱིས། །ཕྱོགས་བཅུའི་རྒྱལ་བ་མ་ལུས་པའི། །བྱིན་རླབས་ཡེ་ཤེས་ཚེ་བཅུད་རྣམས། །བསྡུས་ནས་ཚེ་རྟེན་འདི་ལ་ཁུག །དེ་ནས་ཚེ་གཟུངས་གང་མར་བཟླས་པས་བརྟན་པར་བྱའོ། །དེ་ནས་དངོས་གྲུབ་བླང་བ་ནི། ཧྲཱིཿ རིགས་བདག་བདེ་གཤེགས་ཚེ་དཔག་མེད། །དེང་འདིར་ཐུགས་དམ་ཉེར་བསྐུལ་ལོ། །ཐུགས་ཀའི་ཡེ་ཤེས་བུམ་བཟང་ནས། །འཆི་མེད་ཚེ་ཡི་དངོས་གྲུབ་སྩོལ། །ཁྱོད་ཀྱི་སྐུ་གསུང་ཐུགས་ཀྱི་བྱིན། །བདག་གི་ལུས་ངག་ཡིད་གསུམ་ལ། །ཞུགས་ཏེ་རྡོ་རྗེ་ཚེའི་དངོས་གྲུབ། །ད་ལྟ་ཉིད་དུ་བསྩལ་དུ་གསོལ། །ཨོཾ་བཛྲ་ཨ་ཡུ་ཥེ་ཧཱུཾ་བྷྲཱུཾ་ནྲྀ་ཛཿཀཱ་ཡ་ཝཀྐ་ཙིཏྟ་སརྦ་སིདྡྷི་ཧཱུཾ། གིས་དངོས་གྲུབ་ཞུ། ཚེ་སྦ་བ་ནི། བདེ་གཤེགས་ཚེ་བདག་རིགས་ལྔ་ལ། །ཚེ་འདིར་བཅོལ་ལོ་སྲོག་འདི་སྡོམས། །བར་ཆད་གང་གིས་མི་ཚུགས་པར། །རིགས་ལྔའི་ཕྱག་རྒྱས་རྒྱས་ཐོབ་ཅིག །དེ་ནས་མཆོད་བསྟོད་བྱས་ཏེ་ཐུན་བསྡུ། ཉེན་རེ་ཐུན་གསུམ་མམ་བཞི་རེ་བྱས་ཞག་གྲངས་ཇི་ཙམ་འདོད་པའི་བར་དུ་བྱའོ། །གྲོལ་ཉིན་ཚེ་རྫས་རྣམས་གནས་གསུམ་དུ་གཏུགས་ཏེ་དངོས་གྲུབ་བླངས། དགེ་བ་བསྔོས་ཏེ་སྨོན་ལམ་བཀྲ་ཤིས་སོགས་ཀྱི་མཐར་བརྒྱན་པར་བྱའོ། །བླ་མ་དྲག་པོའི་ལས་ཚོགས་གཞན་ཡང་འཇམ་དཔལ་གཤིན་རྗེ་གཤེད་ཀྱི་སྒོ་ནས་ཤེས་རབ་སྒྲུབ་པར་འདོད་ན། བདག་མདུན་གང་རུང་གི་བསྙེན་པ་གྲུབ་པའི་མཚམས་སུ། བདག་ཉིད་བླ་མ་དྲག་པོའི་སྐུར་གསལ་བའི། །དཔྲལ་བའི་དཀྱིལ་དུ་སྐུ་ཡི་འཁོར་ལོ་ལ། །བདེ་གཤེགས་སྐུ་དངོས་འཇམ་དཔལ་གཤིན་རྗེ་གཤེད། །སྐུ་མདོག་སེར་པོ་ཞལ་གཅིག་ཕྱག་གཉིས་པ། །ཕྱག་གཡས་ཤེས་རབ་རལ་གྲི་ཀླད་ལ་སྐོར། །གཡོན་པ་སྡིག་མཛུབ་ཕྱག་རྒྱ་ཐུགས་ཀར་འཛིན། །མི་མགོ་སྐམ་པོ་ལྔ་ཡིས་དབུ་ལ་བརྒྱན། །རློན་པ་བརྒྱ་ཡི་ཕྱེད་ཀྱི་དོ་ཤལ་ཅན། །ཞལ་གདངས་མཆེ་བཙིགས་ལྗགས་དྲིལ་སྤྱན་གསུམ་པ། །སྨ་ར་སྨིན་མ་རལ་པ་གྱེན་དུ་བརྫེས། །སྦྲུལ་རིགས་ལྔ་ཡིས་སྐུ་དང་ཡན་ལག་དཀྲིས། །གླང་ཆེན་སྟོད་གཡོགས་སྟག་གི་ཤམས་ཐབས་ཅན། །ཞབས་གཉིས་བརྐྱང་བསྐུམ་དཔལ་གྱི་ཆས་ཀྱི་བརྒྱན། །ཡེ་ཤེས་མེ་དཔུང་འབར་བའི་དབུས་ན་བཞུགས། །ཐུགས་ཀར་ཉི་དཀྱིལ་མུཾཿཡིག་མཐར། །སྔགས་ཀྱི་ཕྲེང་བས་བསྐོར་བ་ལས། །འོད་ཟེར་ཕྱོགས་བཅུའི་ཞིང་དུ་འཕྲོས། །རྒྱལ་བ་སྲས་དང་བཅས་རྣམས་ཀྱི། །མཁྱེན་རབ་ཡེ་ཤེས་མ་ལུས་པ། །བསྡུས་ཏེ་བདག་ལ་ཐིམ་པ་ལས། །མི་ཤེས་མུན་པ་ཀུན་བསལ་ཏེ། །ཇི་ལྟ་ཇི་སྙེད་ཤེས་བྱ་ལ། །ཆགས་ཐོགས་སྒྲིབ་པའི་མངའ་བའི། །མཁྱེན་གཉིས་ཡེ་ཤེས་རྒྱས་པར་གྱུར། །སྙིང་པོའི་མཐར་ཨོཾ་ཡ་མན་ཏ་ཀ་ཝ་གི་ཤྭ་རི་མུཾ། ཅི་རིགས་བཟླས་པའི་མཐར་ཐུན་བསྡུ། ཡང་ཁྲོ་རྒྱལ་རྟ་མགྲིན་གྱི་སྒོ་ནས་ངག་གི་ནུས་པ་སྒྲུབ་པར་འདོད་ན། བདག་མདུན་གང་རུང་གི་བསྙེན་པ་གྲུབ་པའི་མཚམས་སུ། བདག་ཉིད་བླ་མ་དྲག་པོའི་སྐུར་གསལ་བའི། །མགྲིན་པར་པདྨ་ཉི་མའི་གདན་སྟེང་དུ། །བདེ་གཤེགས་གསུང་དངོས་རྟ་མགྲིན་དབང་གི་རྒྱལ། །སྐུ་མདོག་དམར་པོ་ཞལ་གཅིག་ཕྱག་གཉིས་པ། །ཕྱག་གཡས་རྡོ་རྗེ་དབྱུག་ཐོ་ནམ་མཁའ་འཕྱར། །གཡོན་པས་སྡིག་མཛུབ་ཕྱག་རྒྱ་ཐུགས་ཀར་འཛིན། །མི་མགོ་སྐམ་པོ་ལྔ་ཡིས་དབུ་ལ་བརྒྱན། །རློན་པ་བརྒྱ་ཡི་ཕྱེད་ཀྱི་དོ་ཤལ་ཅན། །ཞལ་གདངས་མཆེ་བཙིགས་ལྗགས་འདྲིལ་སྤྱན་གསུམ་པ། སྨ་ར་སྨིན་མ་རལ་པ་གྱེན་དུ་བརྫེས། །སྤྱི་བོར་རྟ་མགོ་ལྗང་ཞུས་རྟ་སྐད་ཚེར། །གླང་ཆེན་སྟོད་གཡོགས་སྟག་གི་ཤམ་ཐབས་ཅན། །ཞབས་གཉིས་རྐྱང་བསྐུམ་དཔལ་གྱི་ཆས་ཀྱིས་བརྒྱན། །ཡེ་ཤེས་མེ་དཔུང་འབར་བའི་དབུས་ན་བཞུགས། །ཐུགས་ཀར་ཉི་དཀྱིལ་ཧྲཱིཿཡིག་མཐར། །སྔགས་ཀྱི་ཕྲེང་བས་བསྐོར་བ་ལས། །འོད་ཟེར་ཕྱོགས་བཅུའི་ཞིང་དུ་འཕྲོས། །རྒྱལ་བ་སྲས་དང་བཅས་རྣམས་ཀྱི། །གསུང་གི་ནུས་པ་མ་ལུས་པ། །བསྡུས་ཏེ་བདག་ལ་ཐིམ་པ་ལས། །ངག་ལ་ནུས་པའི་མཐུ་བརྙེས་ཏེ། །རྒྱལ་འགོང་དྲེགས་པ་སྡེ་བརྒྱད་སོགས། །དྲག་པོའི་སྔགས་ཀྱིས་གཟིར་ནུས་པའི། །མཐུ་རྩལ་སྟོབས་དང་ལྡན་པར་གྱུར། །སྙིང་པོའི་མཐར་ཧྲཱིཿབཛྲ་ཀྲོ་དྷ་ཧྱ་གྲཱྀ་ཝ་ཧཱུཾ། ཅི་རིགས་བཟླས་པའི་མཐར་ཐུན་བསྡུ། ཡང་གཏུམ་ཆེན་ཕྱག་ན་རྡོ་རྗེའི་སྒོ་ནས་མཐོ་སྟོབས་ནུས་པ་སྒྲུབ་པར་འདོད་ན། བདག་མདུན་གང་རུང་གི་བསྙེན་པ་གྲུབ་པའི་མཚམས་སུ། བདག་ཉིད་བླ་མ་དྲག་པོའི་སྐུར་གསལ་བའི། །ཐུགས་ཀར་བྲང་གི་ཐད་དུ་པད་ཉི་ལ། །བདེ་གཤེགས་ཐུགས་དངོས་ཕྱག་ན་རྡོ་རྗེ་ནི། །སྐུ་མདོག་སྔོན་པོ་ཞལ་གཅིག་ཕྱག་གཉིས་པ། །ཕྱག་གཡས་རྡོ་རྗེ་རྩེ་ལྔ་མཁའ་ལ་འཕྱར། །གཡོན་པས་སྡིག་མཛུབ་ཕྱག་རྒྱ་ཐུགས་ཀར་འཛིན། །མི་མགོ་སྐམ་པོ་ལྔ་ཡིས་དབུ་ལ་བརྒྱན། །རློན་པ་བརྒྱ་ཡི་ཕྱེད་ཀྱི་དོ་ཤལ་ཅན། །ཞལ་གདངས་མཆེ་བཙིགས་ལྗགས་འདྲིལ་སྤྱན་གསུམ་པ། །སྨ་ར་སྨིན་མ་རལ་པ་གྱེན་དུ་བརྫེས། །སྤྲུལ་རིགས་ལྔ་ཡིས་སྐུ་དང་ཡན་ལག་དཀྲིས། །གླང་ཆེན་སྟོད་གཡོགས་སྟག་གི་ཤམས་ཐབས་ཅན། །ཞབས་གཉིས་བརྐྱང་བསྐུམ་དཔལ་གྱི་ཆས་ཀྱིས་བརྒྱན། །ཡེ་ཤེས་མི་དཔུང་འབར་བའི་དབུས་ན་བཞུགས། །ཐུགས་ཀར་ཉི་དཀྱིལ་ཧཱུཾ་ཡིག་མཐར། །སྔགས་ཀྱི་ཕྲེང་བས་བསྐོར་བ་ལས། །འོད་ཟེར་ཕྱོགས་བཅུའི་ཞིང་དུ་འཕྲོས། །རྒྱལ་བ་སྲས་དང་བཅས་རྣམས་ཀྱི། །མཐུ་སྟོབས་ནུས་པ་མ་ལུས་པ། །བསྡུས་ཏེ་བདག་ལ་ཐིམ་པ་ལས། །སེམས་ལ་རྟོགས་པའི་གདེངས་བརྙེས་ཏེ། །ཀླུ་དང་ས་བདག་གཟའ་ལ་སོགས། །གདོན་དང་བགེགས་ཀྱིས་མི་ཚུགས་པའི། །མཐུ་དང་ནུས་པ་ཐོབ་པར་གྱུར། །སྙིང་པོའི་མཐར་ཨོཾ་བཛྲ་ཙནྜ་མཧཱ་རོ་ཁ་ཎ་ཧཱུཾ་ཕཊ། ཅི་རིགས་བཟླས་པའི་མཐར་ཐུན་བསྡུ། ཡང་རྡོ་རྗེ་ཕག་མོའི་སྒོ་ནས་ནང་གི་ཡོན་ཏན་སྒྲུབ་པར་འདོད་ན། བདག་མདུན་གང་རུང་གི་བསྙེན་པ་གྲུབ་པའི་མཚམས་སུ། བདག་ཉིད་བླ་མ་དྲག་པོའི་སྐུར་གསལ་བའི། །ལྟེ་བར་ཆོས་འབྱུང་པད་ཉི་རོ་གདན་ལ། །རྡོ་རྗེ་ཕག་མོ་ཞལ་གཅིག་ཕྱག་གཉིས་པ། །སྐུ་མདོག་པདྨ་རཱ་གའི་འོད་ལྟར་དམར། །གཅེར་མོ་སྐྲ་གྲོལ་ཕྱག་རྒྱ་ལྔ་ཡིས་བརྒྱན། །ཕྱག་གཡས་གྲི་གུག་ནམ་མཁའི་མཐོངས་སུ་འཕྱར། །གཡོན་པ་ཐོད་ཁྲག་ཐུགས་ཀའི་ཐད་དུ་འཛིན། །ཐོད་པ་སྐམ་པོ་ལྔ་ཡིས་དབུ་ལ་བརྒྱན། །རློན་པ་ཁྲག་འཛག་ལྔ་བཅུའི་དོ་ཤལ་འཕྱང༌། །ཁ་ཊྭཱཾ་དཀར་པོ་མཆན་ཁུང་གཡོན་དུ་བཅུག །ཞབས་གཉིས་བརྐྱང་བསྐུམ་གཡས་པ་བརླ་ལ་གཏད། །གཡོན་བརྐྱང་སྟབས་ཀྱིས་བཾ་རོའི་སྙིང་ཁར་མནན། །ལང་ཚོས་སྒེག་ཅིང་འགྱིང་བའི་ཉམས་དང་བཅས། །མེ་འོད་ཕྲེང་བ་འཁྲིགས་པའི་དབུས་ན་བཞུགས། །ཐུགས་ཀར་ཉི་དཀྱིལ་བཾ་ཡིག་མཐར། །སྔགས་ཀྱི་ཕྲེང་བསྐོར་བ་ལས། །འོད་ཟེར་ཕྱོགས་བཅུའི་ཞིང་དུ་འཕྲོས། །རྒྱལ་བ་སྲས་དང་བཅས་པ་ཡི། །ཆེ་བའི་ཡོན་ཏན་མ་ལུས་པ། །བསྡུས་ཏེ་བདག་ལ་ཐིམ་པ་ལས། །སྤངས་དང་རྟོགས་པ་མཐར་ཕྱིན་ཏེ། །དྲི་བྲལ་ཆོས་སྐུའི་ཡོན་ཏན་དང༌། །སྨིན་འབྲས་གཟུགས་སྐུའི་ཡོན་ཏན་སོགས། །སངས་རྒྱས་ཉིད་དང་མཉམ་པར་གྱུར། །སྙིང་པོའི་མཐར་བཾ་ཧ་རི་ནི་ས་ཌཱཀྐི་ནི་སིདྡྷི་ཧཱུཾ། དེ་དག་གི་སྐབས་ཀྱང་རེ་རེ་བཞིན་ཉིན་ཞག་ཇི་ཙམ་འདོད་པ་དེ་ཙམ་དུ་ཉམས་སུ་བཞེས་ན་ཉིན་རེ་ཐུན་བཞིའམ་གསུམ་རེ་བཅད་དེ་བསྙེན་པ་ཅི་རིགས་བཟླས་པའི་མཐར་ཐུན་བསྡུ་ཁར། ཨོཾ་བཛྲ་པུཥྤེ་ཨཱཿཧཱུཾ་སོགས་ཀྱི་མཆོད། གཟུགས་ཀྱི་ཞུད་དང་དྲག་སྔགས་དྲག་པོའི་གཟིས། །ཁམས་གསུམ་དབང་འདུས་སྲིད་གསུམ་ཟིལ་གནོན་ཅིང༌། །དྲེགས་པ་ལས་འཁོར་ལོ་ཁྲོ་བོ་བསྡུས་པའི་སྐུ། །བླ་མ་དྲག་པོའི་ལྷ་ལ་ཕྱག་འཚལ་བསྟོད། །ཅེས་བསྟོད། ཐུན་སྔ་མ་རྣམས་ལ་མཆོད་བསྟོད་བསྡུས་པ་རེ་བྱས་ཏེ་བསྡུར་རིམ་ལ་མཇུག ཐུན་རྗེས་མར་རྒྱུན་གྱི་གསོལ་ཁ་དང་གཞི་བདག་གི་གཏོར་བསྔོ་གྲུབ་ནས། རྒྱལ་ཆེན་བཞིའི་གཏོར་མ་འབུལ་བ་ནི། རང་བླ་མ་དྲག་པོར་གསལ་བའི་ཐུགས་ཀ་ནས་འོད་ཟེར་འཕྲོས་རི་རབ་ཀྱི་ཕྱོགས་བཞི་ནས་རྒྱལ་པོ་ཆེན་པོ་སྡེ་བཞི་འཁོར་དང་བཅས་པ་བཛྲ་ས་མཱ་ཛཿ ཨོཾ་ཨཱཿཧཱུཾ་གིས་བྱིན་གྱིས་རླབས། ཨོཾ་ཛྙཱ་ན་རཱ་ཛ་ས་པཱ་རི་ཝ་རེ་ཨརྒྷཾ་སོགས་ཀྱིས་མཆོད། ཨོཾ་ཛྙཱ་ན་རཱ་ཛ་ས་པཱ་རི་ཝ་རེ་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི་ལན་གསུམ་གྱིས་གཏོར་མ་ཕུལ། རྒྱལ་པོ་ཆེན་པོ་སྡེ་བཞི་པོ། །མཆོད་དང་གཏོར་མ་འདི་བཞེས་ལ། །བདག་གི་སྒྲུབ་ལ་བར་ཆད་གཅོད་ཀུན། །བསྲུང་དང་བཟློག་པར་མཛད་དུ་གསོལ། །ཅེས་རྒྱུན་གྱི་ཕྲིན་ལས་བཅོལ། གྲོལ་ཉིན་ཐོ་ཆོག་བསྡུ་སྐབས་མཆོད་གཏོར་སྔར་བཞིན་ཕུལ་ནས། རྒྱལ་ཆེན་སྡེ་བཞི་འཁོར་བཅས་ལ། །མཚམས་གཅོད་ཕྲིན་ལས་གཏང་རག་ཏུ། །མཆོད་དང་གཏོར་མ་འདི་བཞེས་ནས། །རང་རང་གནས་སུ་གཤེགས་པར་མཛོད། །ཅེས་གཤེགས་གསོལ་བྱ། དེ་་ནས་རྗེས་ཆོག་ལྷ་རྫས་མེ་ཏོག་སོགས་དང༌། སྣང་བ་མཐའ་ཡས་སོགས་ཀྱིས་མཆོད་བསྟོད་བྱས་ཏེ་བསྡུ་རིམ་ལ་འཇུག གོང་གི་སྒྲུབ་པ་དང་ལས་སྦྱོར་གྱི་སྐབས་བསྙེན་གྲངས་ཚང་བ་དང༌། མཆོད་བསྟོད་བསྡུས་པ་རེ་བྱས་ཚོགས་ལ་འཇུག་སྟེ་མཐའ་ཆགས་སུ་བྱའོ། །དེ་ནས་ཁྲོ་བོ་ཡཀྵ་མེ་དཔལ་ལ་བརྟེན་པའི་ལས་སྦྱོར་དྲག་པོའི་སྦྱིན་སྲེག་བྱ་བར་འདོད་ན། བཅའ་གཞི་མ་ཏྲཾ་གྱི་སྟེང་དུ་ཐབ་ཁུང་གྲུ་གསུམ་པའི་དབུས་སུ་འཁོར་ལོ་རྩིབས་བཅུ་པའི་ལྟེ་བར་ཆོས་འབྱུང་རཾ་གྱིས་མཚན་པ་བྲི། ཚེར་མ་ཅན་གྱི་བུད་ཤིང་དུག་ཁྲག་གིས་སྦགས་པ་བརྩིགས། རང་གི་གཡས་སུ་སྲེག་རྫས་ཚེར་མ་ཅན་གྱི་ཡམ་ཤིང༌། ཚིལ་ཆེན་དང་བསྲེས་པའི་མར་ནག རྩ་བའི་རྫས་དགྲ་བོའི་མིང་སྲོག་བྲིས་པའི་ལིངྒ༌། དྲག་པོའི་རྫས་ཤ་སྣ་སྙིང་སྣ་དུག་ཁྲག་དང་སྦྱར་བའི་རིལ་བུ། གནད་འབེབས་ཀྱི་རྫས་སྦལ་སྦྲུལ་ཉ་ཁྱི་སོགས་ཀྱི་ཤ་དུག་དང་སྦྱར་བའི་རིལ་བུ། གསོད་པའི་རྫས་ལྕགས་ཕྱེ་དང་རྡོ་ཤེལ་བསྲེས་པའི་རིལ་བུ། མྱོས་བྱེད་ཀྱི་རྫས་དྷ་དྷུ་ར་དུག་ཁྲག་དང་སྦྱར་བའི་རིལ་བུ། ཚ་བའི་རྫས་ཏིལ་ནག་གཟིར་ནག་བསྲེས་པའི་རིལ་བུ་བཅས་རྫས་བདུན་ཆ་གཉིས་སུ་བཤམས། གཡོན་དུ་རྫས་དེ་རྣམས་ལས་སྤྲུལ་པའི་མཆོད་གཏོར་སྨན་རཀ། དྲག་མཆོད་ཕྲེང་ཚར་བཞི། མེ་ལྷའི་གཏོར་མ་ཟུར་གསུམ་གཉིས་བཅས་བཤམས། གཞན་ཡང་ཡུངས་ཐུན་དང་མི་ལྤགས་ཀྱི་གཡར་མོ་བསངས་ཆབ་རྡོར་དྲིལ་དགང་བླུགས་ཁ་སྦྱར་ལས་ཕུར་སོགས་ཉེར་མཁོའི་ཡོ་བྱད་ཐམས་ཅད་འདུ་བྱས་ཏེ་བཤམས། འདིར་ཆོ་ག་སྒྲུབ་ཆེན་དང་འབྲེལ་བའི་དབང་དུ་བྱས་ཏེ་བདག་བསྐྱེད་མི་བསྡུ་བར་འཇུག་པ་སྟེ། རྩ་བའི་སྔགས་ཀྱི་མཐར་ཕཊ་ཛཿ ཞེས་བརྗོད་པས་་རང་ཉིད་བླ་མ་དྲག་པོའི་གསང་གནས་ནས་ལས་ཀྱི་ཁྲོ་བོ་ཡཀྵ་མི་དབལ་གྱི་རྣམ་པར་འཐོན་ནས་སྲེག་པའི་ལས་རིམ་ལ་འཇུག་པར་གྱུར། ཞེས་བརྗོད། དེ་ནས་སྲེག་རྫས་དང་མཆོད་རྫས་བསངས་སྦྱངས། སྟོང་པའི་ངང་ལས། ཨ་ལས་བྱུང་བའི་ལྕགས་སྣོད་གྲུ་གསུམ་གྱི་ནང་དུ་དགྲ་བགེགས་ཀྱི་ཤ་ཁྲག་རུས་པའི་ཕུང་པོ་ཁྲོ་བོའི་ལྷ་ཚོགས་དགྱེས་པར་བསྐྱེད་པའི་མཆོད་སྤྲིན་དུ་གྱུར། ཨོཾ་ཨཱཿཧཱུཾ་ལན་གསུམ་གྱི་མཐར་ནྲྀ་ཏྲི་གནོད་བྱེད་སརྦ་མཱ་ར་ཡ་ཕཊ། ཞེས་ལན་གསུམ་གྱིས་བྱིན་གྱིས་བརླབས། ཚེར་ཤིང་ཐོགས་ཏེ། ཨོཾ་ཀརྨ་ཡཀྵ་ཧཱུཾ་ཕཊ་ཀྱིས་བསངས། ཚེར་ཤིང་འདི་ནི་སྲ་ཞིང་རྩུབ། །ས་ལ་སྐྱེས་པའི་རྣོ་ངར་ལྡན། །དཀོན་མཆོག་གསུམ་ལ་གནོད་བྱེད་པའི། །དགྲ་དང་བགེགས་རྣམས་གསོད་བྱེད་ཡིན། །རྡུལ་དུ་བརླག་པར་མཛད་དུ་གསོལ། །ཞེས་ཁ་ཁྱེར་ལ་བཀོད། དེ་ནས་གཤན་པའི་ཁྱིམ་ནས་བླངས་པའི་མེ་ཀརྨ་ཡཀྵས་བསངས། ཨོཾ་ཨགྣ་ཡེ་ཛྭ་ལ་རཾ། ཞེས་རླུང་གཡབ་ཀྱིས་སྤོར། ཨོཾ་ཨགྣ་ཡེ་དགྲ་བགེགས་དམ་སྲིད་འབྱུང་པོ་ཛྭ་ལ་རཾ། ཞེས་མར་ནག་ལན་བདུན་གྱིས་སོ། །དེ་ནས་ཐབ་བསངས་སྦྱངས། སྟོང་པ་ངང་ལས། ཨེ་ལས་དྲག་པོའི་ཐབ་ཁུང་ཟུར་གསུམ་པ་དུག་གསུམ་སྲེག་པའི་མེ་དཔུང་རབ་ཏུ་འབར་བའི་ཀློང་ན། ར་སྐྱེས་ཁཾ་ནག་གི་སྟེང༌། རཾ་ཡིག་ཡོངས་སུ་གྱུར་པ་ལས། མེ་ལྷ་ཟ་བྱེད་དཔལ་འབར་དམར་ནག་འཇིགས་སུ་རུང་བ་ཕྱག་གཉིས་ལྕགས་ཕུར་དང་བགྲང་ཕྲེང་བསྣམས་པ། སྐུ་ལ་དུར་ཁྲོད་ཀྱི་ཆས་ཀྱིས་བརྒྱན་ཅིང༌། ཞབས་གཉིས་རོལ་པའི་སྟབས་ཀྱིས་མེ་དཔུང་འབར་བའི་དབུས་ན་བཞུགས་པ། ཐུགས་ཀར་ས་བོན་གྱིས་མཚན་པ་དེ་ལས་འོད་ཟེར་འཕྲོས་པས་ཤར་ལྷ་ོ་ནས་ཡེ་ཤེས་པ་བཛྲ་ས་མཱ་ཛཿ སྤྱན་འདྲེན་པ་ནི། ཨོཾ། དད་པ་དང་ནི་དམ་ཚིག་གིས། །ཚུར་བྱོན་ཚུར་བྱོན་ད་ཚུར་གཤེགས། །དགྲ་བགེགས་གདུག་པ་ཚར་གཅོད་ཕྱིར། །དྲང་སྲོང་ཆེན་པོ་གཤེགས་སུ་གསོལ། །ཨོཾ་ཨགྣ་ཡེ་ཨེ་ཧྱེ་ཧི་ས་མ་ཡ་ཛཿ དེ་ནས་ཕྱིར་འབྲངས་བསྐྲད། ཕྱག་རྒྱ་བཅས་ཛཿཧཱུཾ་བཾ་ཧོཿ དམ་ཚིག་པ་དང་གཉིས་སུ་མེད་པར་གྱུར། བཛྲ་ས་མ་ཡ་ཏིཥྛ་ལྷན་གྱིས་བཞུགས་སུ་གསོལ། དེ་ནས་བྱོན་སྐྱེམས་ཀྱི་ཚུལ་དུ་ཁྲག་སྣའི་ཡོན་ཆབ་ཐོགས་ཏེ། ཨོཾ་ཨགྣ་དྷེ་བ་བཛྲ་ཨརྒྷཾ་ཨཱཿཧཱུཾ། ཞེས་འབུལ། དུག་ཆུའི་ཞབས་བསིལ་ཐོགས་ཏེ། ཨོཾ་ཨགྣི་དྷེ་བ་བཛྲ་པཱ་དྱེཾ་ཨཱཿཧཱུཾ། ཞེས་འབུལ། ཨོཾ་ན་མོ་ནཱ་མ་ཧཱུཾ་ཞེས་ཕྱག་འཚལ། དེ་ནས་མཆོད་པ་ནི། དབང་པོའི་མེ་ཏོག་སོགས་རིམ་པར་ཐོགས་ཏེ། ཨོཾ་ཨགྣི་དྷེ་བ་པུཥྤེ་སོགས་ནས་ཤཔྟ་ཨཱཿཧཱུཾ་གི་བར་མཆོད། ཨོཾ་ཨགྣི་དྷེ་བ་མཧཱ་པཉྩ་ཨ་མྲྀ་ཏ་པཱུ་ཛ་ཁཱ་ཧི། དེ་བཞིན་དུ་མཧཱ་རཀྟ་པཱུ་ཛ་ཁཱ་ཧི། མཧཱ་བ་ལིངྟ་པཱུ་ཛ་ཁཱ་ཧི། ཞེས་སྨན་རཀ་གཏོང་གསུམ་ཕུལ། དེ་ནས་བསྟོད་པ་ནི། ཧཱུཾ། ཚངས་པ་འཇིག་རྟེན་མགོན་གྱི་སྲས། །བདུད་དང་དགྲ་བགེགས་ཚར་གཅོད་མཛད། །ཇི་ལྟར་འདོད་པའི་དོན་སྒྲུབ་པ། །གཟི་བརྗིད་རྒྱལ་པོ་ཕྱག་འཚལ་བསྟོད། །ཅེས་བསྟོད་ནས་མར་ཁུ་ཐོགས་ཏེ། མེ་ལྷའི་ལྗགས་རྩེར་རཾ་དང་དགང་གཟར་དང་བླུགས་གཟར་གྱི་ཁ་ལ་ཧཱུཾ་ཡིག་མེ་འབར་བ་རེས་མཚན་པར་གྱུར། ཨོཾ་ཨགྣ་ཡེ་སྭཱ་ཧཱ། མར་ཁུ་ལན་བདུན་གྱིས་བཀང་བའི་དགང་བླུགས་ཁ་སྦྱར་བཟུང་ནས་བསྐོར་ཞིང༌། བདག་ཅག་འཁོར་དང་བཅས་པ་རྣམས་ལ་གནོད་ཅིང་འཚེར་བར་བྱེད་པའི་དགྲ་བགེགས་དམ་སྲི་འབྱུང་པོ་བྱད་མ་ལྷ་སྲུང་དང་བཅས་པ་ཐམས་ཅད་མཱ་ར་ཡ་ཕཊ། མར་ཁུ་སྤྱི་བསྐོས་སུ་ལན་གསུམ་གྱི་ཕུལ། དེ་ནས་ཡམ་ཤིང་ཐོགས་ཏེ། ཨོཾ་ཨགྣ་ཡེ་ཛྭ་ལ་ཡ་གནོད་བྱེད་དགྲ་བགེགས་འབྱུང་པོ་མཱ་ར་ཡ་ཕཊ། ཅེས་ལན་བདུན་གྱིས་ཕུལ། འདོད་གསོལ་ནི། ན་མོ། རིག་པའི་རྒྱལ་པོ་དྲང་སྲོང་མེ་ལྷ་ཁྱོད་ཀྱིས་སྲེས་རྫས་ལྷའི་ཞལ་དུ་འབུལ་བ་དང༌། མེ་ཉིད་ཡེ་ཤེས་ཀྱི་མེར་མཛད་ནས་བདག་གི་ཕྲིན་ལས་མ་ལུས་འགྲུབ་པར་མཛད་དུ་གསོལ། དེ་ནས་མར་ཁུ་ཐོགས་ཏེ། ཨོཾ་ཨགྣ་ཡེ་ཛྭ་ལ་ཡ་སོགས་ཡམ་ཤིང་ཇི་ལྟ་བ་ལན་བདུན་གྱིས་ཕུལ། འདོད་གསོལ་སྔ་མ་ལྟར་བརྗོད། རྫས་གཞན་རྣམས་ལ་དགུག་གཞུག་བྱ་བ་ནི། ན་མོ། དཀོན་མཆོག་གསུམ་དང་རྩ་གསུམ་ཆོས་སྲུང་མ་རྣམས་ཀྱི་བཀའ་བདེན་པ་དང༌། ཁྱད་པར་མེ་ལྷ་དཔལ་འབར་ཟ་བྱེད་ཆེན་པོའི་བཀའ་བདེན་པ་དང༌། བདེན་པ་དེ་རྣམས་ཀྱི་མཐུ་དང་ནུས་པ་ལ་བརྟེན་ནས། བདག་ཅག་འཁོར་དང་བཅས་པ་རྣམས་ལ་གནོད་ཅིང་འཚེར་བར་བྱེད་པའི་དགྲ་བགེགས་བྱད་མ་ལྷ་སྲུང་དང་བཅས་པ་ཐམས་ཅད་དམིགས་པའི་ཐམས་ཅད་དམིགས་པའི་རྟེན་ལིངྒ་དང་དྲག་འདི་རྣམས་ལ་ཁུག་ཅིག བཛྲ་ཨངྒུ་ཤ་ཛཿ བཛྲ་པཱ་ཤ་ཧཱུཾ། བཛྲ་སྥོ་ཊ་བཾ། བཛྲ་ཨ་བེ་ཤ་ཡ་ཧོཿ ལན་གསུམ། ལས་ལ་བསྐུལ་བ་ནི། དྲང་སྲོང་ཆེན་པོའི་དུས་ལ་བབ། །བདག་ཅག་དཔོན་སློབ་འཁོར་བཅས་ལ། །གནོད་ཅིང་འཚེ་བའི་དགྲ་དང་བགེགས། །ཐལ་བའི་རྡུལ་དུ་བརླག་པར་མཛོད། །དེ་ནས་སྲེག་རྫས་འབུལ་བ་ལ། ཐོག་མར་ལིངྒ་ཕུར་རྩེར་བླངས་ཏེ། ཧཱུཾ། དམར་ནག་མེ་ཡི་དཀྱིལ་འཁོར་དུ། །ཟ་བྱེད་མེ་ལྷ་འཁོར་བཅས་ལ། །དགྲ་བགེགས་རཱུ་པ་རྩ་བའི་རྫས། །འབུལ་ལོ་ལྷག་མ་མེད་པར་མཛོད། །ཨོཾ་ཨགྣ་ཡེ་དགྲ་བགེགས་མཱ་ར་ཡ་ཛྭ་ལ་རཾ་ཧཱུཾ་ཕཊ། གྲངས་ཉེར་གཅིག་སོགས་སྐབས་དང་སྦྱར་ནས་ཕུལ། དེ་ནས་དྲག་རྫས་ཐོགས་ཏེ། ཧཱུཾ། དམར་ནག་མེ་ཡི་དཀྱིལ་འཁོར་དུ། །ཟ་བྱེད་མེ་ལྷ་འཁོར་བཅས་ལ། །དགྲ་བོའི་ཤ་རུས་དྲག་པོའི་རྫས། །འབུལ་ལོ་ལྷག་མ་མེད་པར་མཛོད། །ཨོཾ་ཨགྣ་ཡེ་དགྲ་བགེགས་མཱ་ར་ཡ་ཛྭ་ལ་རཾ་ཧཱུཾ་ཕཊ། གྲངས་གོང་མཚུངས་ཕུལ། དེ་བཞིན་དགྲ་བོ་གནད་དུ་དབབ་པའི་རྫས། དགྲ་བོ་མྱུར་དུ་གསོད་པའི་རྫས། དགྲ་བོ་སྨྱོགས་རུ་ཆུག་པའི་རྫས། དགྲ་བོ་སྲེག་བྱེད་ཚ་བའི་རྫས་རྣམས་ཀྱང་དེས་རིགས་འགྲེ་ནས་ཤེས་པར་བྱའོ། །འདོད་གསོལ་ནི། ན་མོ། རིག་པའི་རྒྱལ་པོ་དྲང་སྲོང་མེ་ལྷ་ཁྱོད་ཀྱིས་སྲེག་རྫས་ལྷ་ཡི་ཞལ་དུ་འབུལ་བ་དང༌། མེ་ཉིད་ཡེ་ཤེས་ཀྱི་མེར་མཛད་པ་དང༌། ཁྱད་པར་བདག་ཅག་འཁོར་དང་བཅས་པ་རྣམས་ལ་གནོད་ཅིང་འཚེ་བར་བྱེད་པའི་གཟུགས་ཅན་གྱི་དགྲ །གཟུགས་མེད་ཀྱི་བགེགས། ལོག་འདྲེན་འབྱུང་པོ། དམ་སྲི་སྒབ་འདྲེ། རྒྱ་འདྲེ་འགོང་པོ། མཐའ་བཞིའི་དཔུང༌། བྱད་མ་ལྷ་སྲུང་དང་བཅས་པ་ཐམས་ཅད་ལོ་དང་ཟླ་བ་ཞག་དག་ཟ་མར་མ་འགྱངས་པར་སྐད་ཅིག་ཡུད་ཙམ་ལ་མངོན་སྤྱོད་དྲག་པོའི་ལས་ཀྱི་ཐལ་བའི་རྡུལ་དུ་བརླག་པར་མཛད་དུ་གསོལ། སརྦ་ཤ་ཏྲུཾ་མཱ་ར་ཡ་ཕཊ། ཨོཾ་ཨགྣ་ཡེ་ཛྭ་ལ་ཛྭ་ལ་གཙྪ་མུཾ། མེ་ལྷ་ཐབ་ཀྱི་ཤར་ལྷོར་དཔང་པོར་མཛད་པའི་མཚན་མ་བཞག ཐབ་ཏུ་བུད་ཤིང་བསྣན་ཏེ། མེ་ཉིད་འཇིག་རྟེན་ལས་འདས་པ་ཡེ་ཤེས་ཀྱི་མེ་འབར་བའི་རྣམ་པར་གྱུར་པའི་དབུས་སུ། ཨེ་ལས་ཆོས་འབྱུང་གྲུ་གསུམ་པའི་ནང་དུ་རཀྟའི་རྒྱ་མཚོ་རྦ་ཀློང་འཁྲུགས་པའི་ནང་དུ་སྣ་ཚོགས་པདྨ་དང་ཉི་མའི་གདན་ལ་མ་ཏྲཾ་ཕོ་མོ་གྱེན་བཀལ་དུ་གནས་པའི་ཁར་ཕྲིན་ལས་ཀྱི་ཁྲོ་བོ་ཡཀྵ་མེ་སྦལ་སྨུག་ནག་གཡས་ཐོ་བ་འཕྱར་ཞིང༌། གཡོན་ཐུགས་ཀར་མེའི་ཞགས་པ་བཟུང་ནས་སྡིག་མཛུབ་མཛད་པ། ཤིན་ཏུ་ཁྲོ་ལ་དཔལ་གྱི་ཆས་ཀྱི་ལེགས་པར་བརྒྱན་པ། དེའི་ཐུགས་ཀ་ནས་རྒྱལ་བ་ཐམས་ཅད་ཀྱི་མཐུ་སྟོབས་ནུས་པའི་རང་གཟུགས་གནམ་ལྕགས་ཀྱི་སྡིག་པ་མགོ་དགུ་པ་འཕྲོས་ཏེ་རྒྱལ་འགོང་དམ་སྲི་འབྱུང་པོ་ཐམས་ཅད་ཧབ་ཧབ་ཏུ་ཟ་བར་བྱེད་པ། དུད་སྤྲིན་རབ་ཏུ་འཁྲུགས་པའི་དབུས་ན་བཞུགས་པའི་སྤྱི་བོར་འཇམ་དཔལ་གྱི་ངོ་བོ་ཨོཾ་དཀར་པོ། མགྲིན་པར་རྟ་མགྲིན་གྱི་རང་བཞིན་ཨཱཿདམར་པོ། སྙིང་ཁར་ཕྱག་རྡོར་གྱི་ངོ་བོ་ཧཱུཾ་སྔོན་པོ། དེ་ལས་འོད་ཟེར་འཕྲོས་རྔ་ཡབ་གླིང་གི་པདྨ་ཡོད་ཀྱི་སོགས་ནས་དངོས་གྲུབ་རྣམ་གཉིས་སྩོལ་ཕྱིར་གཤེགས་སུ་གསོལ། །འདིར་སྒྲུབ་པ་དང་འབྲེལ་བའི་དབང་དུ་བྱས་ཏེ་ཕྱིར་འབྲངས་བསྐྲད་མི་དགོས། མེ་ཏོག་གི་ཚོམ་བུ་མཐོང་རྒྱུན་ལྟར་སྤྱན་འདྲེན་ནས། མེ་ཏོག་ཐོགས་ཏེ་་ཞེས་གསོལ་བ་བཏབ་པས་སློབ་དཔོན་ཆེན་པོ་སྐུ་ཞི་ཁྲོ་སངས་རྒྱས་ཐམས་དུ་སྣང་བ་སྟེང་ནས་ཆར་བབ་པ་ལྟ་བུ་སོགས་ནས་ཤིག་ཤིག་བྱོན་ནས་ཐབ་ཀྱི་དམ་ཚིག་པ་དང་གཉིས་སུ་མེད་པར་གྱུར། འཛབ་སྔགས་ལན་བདུན་གྱིས་མེ་ཏོག་ཐབ་ཏུ་ཕུལ། ཀྱཻ། དུས་གསུམ་སངས་རྒྱས་སོགས་ནས་ཆ་ལུགས་ཅན་དུ་གྱུར། དེ་ནས་བྱོན་སྐྱེམས་སུ་ཁྲག་སྣའི་མཆོད་ཡོན་ཐོགས་ཏེ། ཨོཾ་ཀརྨ་ཡཀྵ་ས་པཱ་རི་ཝ་རེ་ཨརྒྷཾ་པྲ་ཏཱིཙྪ་ཧཱུཾ་སྭཱ་ཧཱ། ཞེས་ཕུལ། དེ་བཞིན་དུ་ཆུའི་ཞབས་བསིལ་པཱ་དྱེཾ་གྱིས་ཕུལ། གཟུགས་ཀྱི་ཞུད་དང་སོགས་ཀྱི་ཕྱག་འཚལ། དེ་ནས་མཆོད་པ་པྲོཀཀྵ་ཎས་བསངས་གཏོར་བྱས་ནས་ཕྱི་མཆོད་འབུལ་བ་ནི། ཧཱུཾ། དྲེགས་པ་ལས་འཁོལ་བླ་མ་དྲག་པོའི་ལྷར། །སྲིད་པ་གསུམ་ཡོངས་གྲོལ་མཆོད་པ་འབུལ་བ་ནི། །མགོ་ལག་དབང་པོའི་མེ་ཏོག་གཅལ་དུ་བཀྲམ། །ཤ་ཆེན་སྲེག་པའི་དུད་སྤྲིན་འཁྲིགས་པའི་གསེབ། །ཞུན་ཆེན་མར་མེའི་འོད་ཚོགས་གློག་ལྟར་འཕྲོ། །རྡོ་རྗེའི་ཆུ་སྟེ་མཁྲིས་པའི་ཆར་རྒྱུན་གྱིས། །ཤ་ཁྲག་རུས་པའི་ཆུ་གཏེར་དགུང་དུ་འཕྱུར། །ནག་ཕྱོགས་འོག་ཏུ་ལྷུང་བའི་ཀླག་ཅོ་དང༌། །དཀར་ཕྱོགས་གཡུལ་ལས་རྒྱལ་པའི་སྒྲ་དབྱངས་བཅས། །བླ་མ་དྲག་པོ་འཁོར་དང་བཅས་ལ་འབུལ། །ཨོཾ་ཀརྨ་ཡཀྵ་ས་པཱ་རི་ཝ་རེ་པུཥྤེ་ནས་ཤཔྟའི་བར་དྲག་མཆོད་རིམ་པར་ཕུལ། ནང་མཆོད་ནི། མི་སྡུག་གཟུགས་དང་མི་སྙན་པ་ཡི་སྒྲ། །རུལ་བའི་དྲི་དང་བསྒྲལ་བའི་ཤ་ཁྲག་རོ། །པགས་པ་ཁྲག་གིས་སྦགས་པའི་རེག་བྱ་བཅས། །བླ་མ་དྲག་པོ་འཁོར་དང་བཅས་ལ་འབུལ། །ཨོཾ་ཀརྨ་ཡཀྵ་ས་པཱ་རི་ཝ་རེ་པཉྩ་ཀརྨ་གུ་ཎ་པཱུ་ཛ་ཧོཿ གསང་མཆོད་སྨན་རག་གཏོར་གསུམ་འབུལ་བ་ནི། མྱོས་བྱེད་དཔའ་བོའི་སོགས་ཀྱི་མཐར། ཨོཾ་སརྦ་པཉྩ་ཨ་མྲྀ་ཏ་པཱུ་ཛ་ཁཱ་ཧི། མཧཱ་རཀྟ་པཱུ་ཛ་ཁཱ་ཧི། མཧཱ་བ་ལིངྟ་པཱུ་ཛ་ཁཱ་ཧི། ཞེས་འབུལ། དེ་ནས་བསྟོད་པ་ནི། སྣང་བ་མཐའ་ཡས་སོགས་ཀྱི་བསྟོད། དེ་ནས་མར་ཁུ་ཐོགས་ཏེ། ཁྲོ་རྒྱལ་ཡཀྵ་མེ་སྦལ་སྨུག་ནག་གཏུམ་ཆེན་བཟོད་པར་དཀའ་བའི་གཟི་བརྗིད་ཅན་དུ་གྱུར་པའི་ལྗགས་རྩེར་རཾ་གྱིས་མཚན་པ་དང༌། དགང་གཟར་དང་བླུགས་གཟར་གྱི་ཁ་ལ་ཧཱུཾ་མཐིང་ནག་འོད་ཟེར་ཆེར་འབར་བས་མཚན་པར་གྱུར། ཨོཾ་ཀརྨ་ཡཀྵ་ཧཱུཾ་ཕཊ། གནོད་བྱེད་སརྦ་མཱ་ར་ཡ་ཕཊ། མར་ཁུ་ལན་བདུན་གྱི་བཀང་བའི་དགང་བླུགས་ཁ་སྦྱར་སྔར་བཞིན་བཟུང་ནས་བསྐོར་ཞིང་། བདག་ངག་འཁོར་དང་བཅས་པ་རྣམས་ལ་གནོད་ཅིང་འཚེ་བར་བྱེད་པའི་གདོན་བགེགས་སྤྱི་དང༌། ཁྱད་པར་བསམ་པ་ངན་པ་ཡིད་ལ་འཆང་ཞིང་སྦྱོར་བ་རྩུབ་པ་ལག་ཏུ་ལེན་པའི་དགྲ་བགེགས་ཆེ་གེ་མོ་བྱད་མ་ལྷ་སྲུང་དང་བཅས་པ་ཐམས་ཅད་སརྦ་ཤ་ཏྲུཾ་མཱ་ར་ཡ་ཕཊ། ལན་བདུན་གྱི་མར་ཁུ་སྤྱི་བསྐོས་སུ་འབུལ། དེ་ནས་ཡམ་ཤིང་ཐོགས་ཏེ། ཨོཾ་ཀརྨ་ཡཀྵ་ཧཱུཾ་ཕཊ། གནོད་བྱེད་དགྲ་བགེགས་བྱད་མའི་ཙིཏྟ་ཛྭ་ལ་རཾ་མཱ་ར་ཡ་ཕཊ། གྲངས་ཅི་རིགས་པར་ཕུལ་བའི་མཐར་འདོད་གསོལ་ནི། བདུད་འདུལ་ལས་ཀྱི་ཧེ་རུ་ཀ་ཁྲོ་རྒྱལ་ཡཀྵ་མེ་དབལ་འཁོར་དང་བཅས་པ་རྣམས་ཀྱིས། བདག་ཅག་འཁོར་དང་བཅས་པ་རྣམས་ལ་གནོད་ཅིང་འཚེ་བར་བྱེད་པའི་སོགས་སྔར་བཞིན་བརྗོད། དེ་ནས་མར་ཁུ་ཐོགས་ཏེ། ཨོཾ་ཀརྨ་ཡཀྵ་སོགས་སྔར་བཞིན་ཕུལ། འདོད་གསོལ་ཡང་སྔ་མ་ལྟར་བརྗོད། དེ་ནས་རྫས་གཞན་རྣམས་ལ་དགུག་གཞུག་བྱ་བ་ནི། ན་མོ། རིག་འཛིན་རྩ་བརྒྱུད་ཀྱི་བླ་མ་དམ་པ་རྣམས་ཀྱི་བཀའ་བདེན་པ་དང༌། ཡི་དམ་ཁྲོ་བོ་ཁྲོ་མོ་རྣམས་ཀྱི་བཀའ་བདེན་པ་དང༌། བཀའ་སྲུང་ལས་བྱེད་དམ་ཅན་རྒྱ་མཚོའི་ཚོགས་དང་བཅས་པ་རྣམས་ཀྱི་བཀའ་བདེན་པ་དང༌། བདེན་པ་དེ་རྣམས་ཀྱི་མཐུ་དང་ནུས་པ་ལ་བརྟེན་ནས། བདག་ཅག་དམ་པའི་ཆོས་སྒྲུབ་པ་རྣམས་ལ། གནོད་ཅིང་འཚེ་བར་བྱེད་པའི་དགྲ་བགེགས་བྱད་མ་ལྷ་སྲུང་དང་བཅས་པ་ཐམས་ཅད་དམིགས་པའི་རྟེན་ལིངྒ་འདི་ལ་ཁུག་ཅིག བཛྲ་ཨངྒུ་ཤ་ཛཿབཛྲ་པཱ་ཤ་ཧཱུཾ། བཛྲ་སྥོ་ཊ་བཾ། བཛྲ་ཨ་བེ་ཤ་ཡ་ཧོཿ ཞེས་ལན་གསུམ་གྱིས་དགུག དེ་ནས་ལས་ལ་བསྐུལ་བ་ནི། ཁྲོ་རྒྱལ་འདུས་པ་ཁྱོད་ཀྱི་མཐུ། །དོན་ནུབ་དགྲ་དང་བགེགས་ལ་སྟོན། །བདག་ལ་གནོད་པའི་དགྲ་བོ་འདི། །ཐལ་བའི་རྡུལ་དུ་བརླག་པར་མཛོད། །ཅེས་བསྐུལ་ནས་སྲེག་རྫས་འབུལ་བ་ནི། ལིངྒ་ཕུར་རྩེར་བླངས་ཏེ། ཧཱུཾ། ཡེ་ཤེས་ཀློང་ཡངས་འཁྱིལ་བའི་ཧོཾ་ཁུང་དུ། །གནོད་བྱེད་དགྲ་བགེགས་འབྱུང་པོའི་རཱུ་པ་འདི། །ཕྲིན་ལས་ལྷ་ཚོགས་རྣམས་ཀྱི་ཞལ་དུ་འབུལ། །བཞེས་ནས་དགྲ་བགེགས་མ་ལུས་བསྒྲལ་དུ་གསོལ། །ཨོཾ་ཀརྨ་ཡཀྵ་ཧཱུཾ་ཕཊ། གནོད་བྱེད་དགྲ་བགེགས་བྱད་མའི་ཙིཏྟ་ཛྭ་ལ་རཾ་མཱ་ར་ཡ་ཕཊ། ཅེས་བརྒྱ་སྟོང་སོགས་ཅི་རིགས་འབུལ་བའི་མཐར། ན་མོ། བདུད་འདུལ་ལས་ཀྱི་ཧེ་རུ་ཀ་སོགས་འདོད་གསོལ་སྔར་བཞིན་བརྗོད། ཡང་སྲེག་རྫས་རེ་རེ་བཞིན་དགུག་གཞུག་ནས་བཟུང་སྔར་བཞིན་སྐྱར་སྐབས། དམིགས་རྟེན་ལིངྒའི་ཚབ་ཏུ་དྲག་པོའི་མཐུན་རྫས། དབབ་པའི་ཐུན་རྫས། གསོད་པའི་ཐུན་རྫས། མྱོས་བྱེད་ཀྱི་ཐུན་རྫས། ཚ་བའི་རྒོད་འདི་ལ་ཁུག་ཅིག་ཅེས་སྦྱར་ཤེས་པར་བྱ། སྲེག་རྫས་འབུལ་སྐབས། ཡེ་ཤེས་ཀློང་ཡངས་སོགས་ཀྱི་ཚིག་རྐང་གཉིས་པ་གནོད་བྱེད་དགྲ་བགེགས་འབྱུང་པོའི་རཱུ་པ་འདི། ཞེས་པའི་ཚབ་ཏུ། དམ་ཉམས་དགྲ་བོའི་ཤ་ཁྲག་རུས་པ་འདི། །ཞེས་དང༌། དགྲ་བགེགས་གནད་དུ་དབབ་པའི་ཐུན་རྫས་འདི། །ཞེས་དང༌། དགྲ་བགེགས་མྱུར་དུ་གསོད་པའི་ཐུན་རྫས་འདི། །ཞེས་དང༌། དགྲ་བོ་སྨྱོ་རུ་ཆུག་པའི་མཐུན་རྫས་འདི། །ཞེས་དང༌། དགྲ་བོ་སྲེག་བྱེད་ཚ་བའི་རྫས་རྒོད་འདི། །ཞེས་རྫས་སོ་སོའི་སྐབས་ཀྱི་འདོན་པ་བསྒྱུར་ཚུལ་ཀྱང་ཤེས་པར་བྱས་ཏེ་གྲངས་ཀྱང་ཆ་མཉམ་པར་འབུལ། རྫས་རེ་རེ་བཞིན་དུ་འདོད་གསོལ་སྔར་བཞིན་བྱ། རྫས་ཐམས་ཅད་རྫོགས་པའི་མཐར་འདོད་གསོལ་རྒྱས་པ་ནི། ན་མོ། བདུད་འདུལ་ལས་ཀྱི་ཧེ་རུ་ཀ་ཁྲོ་རྒྱལ་ཡཀྵ་མེ་དབལ་འཁོར་ཁྲོ་བོ་ཁྲོ་མའི་ཚོགས་དང༌། བཀའ་སྲུང་ལས་བྱེད་དམ་ཅན་རྒྱ་མཚོའི་ཚོགས་དང་བཅས་པ་ཐམས་ཅད་བདག་ལ་དགོངས་སུ་གསོལ། བདག་ཅག་དཔོན་སློབ་འཁོར་དང་བཅས་པ་རྣམས་ལ། གནོད་ཅིང་འཚེ་བར་བྱེད་པའི་གཟུགས་ཅན་གྱི་དགྲ། གཟུགས་མེད་ཀྱི་བགེགས། ལོག་འདྲེན་འབྱུང་པོ། དམ་སྲི་སྒབ་འདྲེ། རྒྱ་འདྲེ་འགོང་པོ། མཐའ་བཞིའི་དཔུང༌། བྱད་མ་ལྷ་སྲུང་དང་བཅས་པ་ཐམས་ཅད་ཚར་བཅད་པར་མཛོད་ཅིག མདོར་ན་སངས་རྒྱས་ཀྱི་བསྟན་པ་དང་སེམས་ཅན་གྱི་བདེ་སྐྱིད་ལ་འཚེ་ཞིང༌། བདག་ཅག་དམ་པའི་ཆོས་སྒྲུབ་པ་ལ་བར་དུ་གཅོད་པའི་དགྲ་བགེགས་གདུག་པ་ཅན་ཐམས་ཅད་ལོ་དང་ཟླ་བ་ཞག་དང་ཟ་མར་འགྱངས་པར་མྱུར་བ་ཉིད་དུ་རྟགས་ཕྱུང༌། མཚན་མ་སྟོན། ལྔ་ཕུང་བཤིག བདུན་བརྒྱུད་ཆོད། མིང་གི་ལྷག་མ་ཙམ་ཡང་མ་ལུས་པ་ལུས་ངག་ཐལ་བའི་རྡུལ་དུ་རློག་ཅིང་ཡིད་རྟེན་ཆོས་ཀྱི་དབྱིངས་སུ་སྒྲོལ་བའི་ཕྲིན་ལས་མཛད་དུ་གསོལ། དེ་ནས་མཆོད་བསྟོད་བྱ་བ་ནི། ཨོཾ་ཀརྨ་ཡཀྵ་ས་པཱ་རི་ཝ་རེ་ཨརྒྷཾ་ནས་ཤཔྟའི་བར་གྱིས་མཆོད་པ་ཐབ་ཏུ་ཕུལ། དེ་བཞིན་པཉྫ་ཀ་མ་གུ་ཎ་པཱུ་ཛ་ཁཱ་ཧི། སརྦ་པཉྫ་ཨ་མྲྀ་ཏ་པཱུ་ཛ་ཁཱ་ཧི། མཧཱ་རཀྟ་པཱུ་ཛ་ཁཱ་ཧི། མཧཱ་བ་ལིངྟ་པཱུ་ཛ་ཁཱ་ཧིས་སྨན་རཀ་གཏོར་གསུམ་ཕུལ། དེ་ནས་སོ་རྩི་ཐོགས་ཏེ། ཨོཾ་ཀརྨ་ཡཀྵ་ས་པཱ་རི་ཝ་རེ་ཏམྦུ་ལ་ཡེ་སྭཱ་ཧཱ། གོས་ཟུང་ཐོགས་ཏེ། ཨོཾ་ཀརྨ་ཡཀྵ་ས་པཱ་རི་ཝ་རེ་བཛྲ་ཝསྟྲ་ཡེ་སྭཱ་ཧཱ། དེ་ནས་བསྟོད་པ་ནི། གཟུགས་ཀྱི་ཞུད་དང་སོགས་ཤློ་ཀས་བསྟོད། ཅེས་བསྟོད་ནས་གཤེགས་སྐྱེམས་མར་ཁུ་ཐོགས་ཏེ། ཨོཾ་ཀརྨ་ཡཀྵ་ས་པཱ་རི་ཝ་རེ་བཛྲ་ཛྭ་ལ་྄རཾ་ཛྭ་ལ་རཾ་ཧཱུཾ་ཕཊ། ལན་བདུན་གྱིས་ཕུལ། དེ་ནས་འབྲུ་དང་མེ་ཏོག་བཀྱེ་ནས། གཙོ་བོ་བདག་ཅག་སོགས་ཀྱིས་ནོངས་པ་བཤགས། ཨོཾ་ཁྱོད་ཀྱི་སོགས་ཀྱིས་ཡེ་ཤེས་པ་དཀྱིལ་འཁོར་དུ་གཤེགས། དམ་ཚིག་པ་རང་ལ་ཐིམ་པར་གྱུར། ཞེས་བརྗོད། ཚོམ་བུ་སླར་སྤྱན་དྲངས། སླར་བུད་ཤིང་བསྣན་ནས། ཐབ་ཏུ་མེ་ལྷ་སྔར་བཞིན་བཞུགས་པར་གྱུར། ཞེས་བརྗོད། ཁྲག་གི་ཡོན་ཆབ་སོགས་དྲག་མཆོད་རིམ་བཞིན་ཐོགས་ཏེ། ཨོཾ་ཨགྣི་དྷེ་བ་ཨརྒྷཾ་སོགས་ནས་ཤཔྟ་ཨཱཿཧཱུཾ་གི་བར་མཆོད། ཨོཾ་ཨགྣི་དྷེ་བ་མཧཱ་པཉྩ་ཨམྲྀ་ཏ་པཱུ་ཛ་ཁཱ་ཧི། དེ་བཞིན་མཧཱ་རཀྟ་པཱུ་ཛ་ཁཱ་ཧི། མཧཱ་བ་ལིངྟ་པཱུ་ཛ་ཁཱ་ཧིས་ཕུལ། ཚངས་པ་འཇིག་རྟེན་མགོན་གྱི་སྲས། །བདུད་དང་དགྲ་བགེགས་ཚར་གཅོད་མཛད། །ཇི་ལྟར་འདོད་པའི་དོན་སྒྲུབ་པ། །གཟི་བརྗིད་རྒྱལ་པོ་ཕྱག་འཚལ་བསྟོད། །ཅེས་བསྟོད། ཨོཾ་ཨགྣ་ཡེ་ཛྭ་ལ་ཡ་གནོད་བྱེད་སརྦ་མཱ་ར་ཡ་ཕཊ། རྫས་ལྷག་ཡམ་ཤིང་དང་མར་ཁུ་ལན་རེ་ཕུལ། རྫས་ལྷག་གཞན་རྣམས། ཨོཾ་ཨགྣ་ཡེ་དགྲ་བགེགས་མཱ་ར་ཡ་ཛྭ་ལ་རཾ་ཧཱུཾ་ཕཊ། ཅེས་རྫས་རེ་ལན་རེས་ཕུལ། གཤེགས་སྐྱེམས་མར་ཁུ་ཐོགས་ཏེ། ཨོཾ་ཨགྣ་ཡེ་བཛྲ་ཛྭ་ལ་རཾ྄་ཛྭ་ལ་རཾ་ཧཱུཾ་ཕཊ། ལན་གསུམ་ཕུལ། ནད་མེད་ཚེ་དང་སོགས་ཀྱི་དངོས་གྲུབ་བླངས། ཡི་གེ་བརྒྱ་པས་ལྷག་ཆད་བསྐང༌། སྤྱན་འདྲེན་པའི་རྒྱ་ཕྱིར་བསྐྱེད་ལ། བདག་གི་དོན་དང་གཞན་གྱི་དོན། །བྱིན་ཟ་ཁྱོད་ཀྱིས་བསྒྲུབས་ཟིན་གཤེགས། །ཇི་བཞིན་དུས་སུ་ཚུར་བྱོན་ཏེ། །བདག་ལ་དངོས་གྲུབ་ཀུན་འགྲུབ་མཛོད། །ཨོཾ་གཙྪ་གཙྪ་མེ་ལྷ་རང་གནས་སུ་གཤེགས་པར་གྱུར། ཞེས་བརྗོད་པས་སྦྱིན་སྲེག་གྲུབ་བོ། །དེ་ནས་ཚོགས་མཆོད་འབུལ་བ་ལ། ཚོགས་རྫས་སྤྱིར་རྒྱུད་སྡེ་རྣམས་ལས་མཆོག་ཆེན་པོ་མཆོག་ཕྲན་གྱི་ཤ་ཉིད་གཙོ་བོར་གསུངས་ཀྱང༌། དེ་རྣལ་འབྱོར་གྲུབ་པའི་སྤྱོད་ཡུལ་མ་གཏོགས་གཞན་གྱིས་མི་རྙེད། ཁྱད་པར་ཐབས་ཤེས་ཀྱི་རྫས་སུ་ཤ་དང་ཆང་ཉིད་མེད་དུ་མི་རུང་བས། ཚོད་འཛིན་མཾ་ས་ཞེས་ཆེད་དུ་མ་བྱས་པར་རང་བཞིན་གྱིས་ཤི་བའི་ཤ་བཙོས་པ་ཉིད་དང༌། ཛ་གད་བཅུད་ལྡན་ཆང་གི་ཉིང་ཁུ་དང༌། འཇམ་དེས་འོ་མ་དང༌། ཟླ་རྒྱས་མར་དང༌། ཟླ་ཁྲོམ་ཕྱུར་དང༌། ཀུན་འཇུ་ལན་ཚྭ་དང༌། ཛ་ཏི་འབྲས་ཆེན་སོགས་འཚོ་བའི་སྨན་དང༌། བུར་བཙོས་སྣུམ་ཁུར་སོགས་བཟའ་བཅའ་བཏུང་བའི་རིགས་སྣ་ཚོགས་འདུ་བྱས་ཏེ་བཤམས། ལས་ཆུ་དང་ནང་མཆོད་ཀྱི་བྲན་ལ། ཚོགས་རྫས་རྣམས་ཨོཾ་ཨཱཿཧཱུཾ་ཧོཿ ལན་གསུམ་གྱི་བྱིན་གྱིས་བརླབས། དེ་ནས་ཚོགས་མགྲོན་ནམ་མཆོད་ཡུལ་སྤྱན་དྲངས་པ་ནི། ཀྱཻ། དུས་གསུམ་སངས་རྒྱས་ཐམས་ཅད་འདུས་པའི་རྗེ། །འོད་གསལ་ལྷུན་གྲུབ་སྐྱེ་འགྲོ་ཡོངས་ཀྱི་མགོན། །སྐྱེ་འཆི་མེད་པ་རྡོ་རྗེ་ལྟ་བུའི་སྐུ། །མཉམ་པ་མེད་པའི་ཆེ་མཆོག་ཧེ་རུ་ཀ། །འགྲོ་མགོན་བླ་མ་ཚོགས་ལ་སྤྱན་འདྲེན་གྱིས། །གསོལ་བ་འདེབས་སོ་གུ་རུ་ཆེན་པོ་ཆེ། །ཐུགས་རྗེས་གཟིགས་ཤིག་ཨོ་རྒྱན་སྤྲུལ་པའི་སྐུ། །ཚོགས་རྫས་འདི་ལ་བྱིན་གྱིས་བརླབ་ཏུ་གསོལ། །དེ་བཞིན་ཚིགས་བཅད་འོག་མ་དག་ལའང་རིགས་འགྲེ་ནས་ཤེས་པར་བྱ། དེ་ནས་ཚོགས་ཕུད་གསུམ་བཅད་ལ། དང་པོ་ཕུད་ཀྱི་མི་མཆོད་དུ། །རིག་འཛིན་ལྷ་ཚོགས་ཕུད་ལ་མཉེས། །དེས་ན་ཕུད་ཀྱི་མཆོད་པ་འདི། །ཟག་མེད་བདུད་རྩི་བསམ་ནས་འབུལ། །བར་དུ་ཚོགས་ཀྱི་མི་མཆོད་དུ། །མ་དང་མཁའ་འགྲོ་ཚོགས་ལ་མཉེས། །དེ་ན་ཚོགས་ཀྱི་མཆོད་པ་འདི། །བཤགས་ཤིང་སྐོང་བའི་རྟེན་དུ་འབུལ། །ཐ་མ་བསྒྲལ་བའི་མི་མཆོད་དུ། །ཆོས་སྐྱོང་སྲུང་མ་བཾ་ལ་མཉེས། །དེས་ན་ཚོགས་ཀྱི་ཐ་མ་འདི། །དགྲ་བགེགས་བསྒྲལ་བའི་རྫས་སུ་འབུལ། །སྨད་ལས་ཀྱི་སྐབས་ཚོགས་ཐ་མ་འདི་ལ་གདབ་ཁའི་ལས་སྦྱོར་བསྟན་པ་ནི། །རྩ་གཞུང་ལས། ཁྲོ་བཅུའི་དྲེགས་པ་དེས་གནོད་བྱེད། །བཅིངས་པ་ལྔས་བཅིངས་བྲུབ་ཁུང་བཅུག །ཡེ་ཤེས་རང་བསྟིམ་འཇིག་རྟེན་པ། །གཟིར་བས་ལྷ་ཕྲལ་ཕུར་བུས་བསྒྲལ། །ཞེས་གསུངས་པ་ལྟར། ལས་རྡོར་གྱིས་ཕུར་པ་ལག་ཏུ་བླངས་ཏེ། བདག་ཉིད་བླ་མ་དྲག་པོའི་སྐུར་གསལ་བའི་མདུན་དུ་ཚོགས་སྣོད་ཨེ་ལས་ལྕགས་སྲེག་གི་ཁང་སྒྲོམ་ནག་ལ་གཏིང་རིང་བ་ཞིག་ཏུ་གྱུར་པར་བསམས། ཁྲོ་བོ་བཅུས་སྡེ་བརྒྱད་དྲེགས་པ་ཅན་རྣམས་བཀུག དེ་དག་གཟིར་བས་བདག་གི་བྲན་དུ་ཁས་བླངས། ཡིད་ཨ་ཡ་མ་དུ་རུ་ཙ་ཤ་ན་ཕྱུང་སྟེ་ཕྲལ། ལུས་བདག་གི་ཅི་བསྒོ་བའི་ལས་བྱེད་པར་བསམས། དེ་ནས་སྡེ་བརྒྱད་དེ་དག་གིས་རྣལ་འབྱོར་པ་བདག་ཅག་འཁོར་དང་བཅས་པ་རྣམས་ལ། སྔ་དགྲ་ལག་ལ་བདར་བ། ད་དགྲ་དངོས་སུ་བྱེད་པ། ཕྱི་དགྲ་ཡིད་ལ་སེམས་པ། ཐོག་ཏུ་འགེལ་ནུས་པའི་གནོད་བྱེད་གདོན་བགེགས་དགྲ་ཅི་ཡོད་པ་ཐམས་ཅད་ལྕགས་ཀྱུས་རང་དབང་བྲལ་བར་བཀུག ཞགས་པས་ལུས་བཅིང༌། ནུས་པས་ངག་བཅིང༌། ཏིང་ངེ་འཛིན་གྱིས་སེམས་བཅིང་མཐུ་རྩལ་གྱིས་སྐྱོབ་བྱེད་ཀྱི་ལྷ་ཐམས་ཅད་བཅིང་ནས། གཤེད་མས་བཙོན་ཁྲིད་པ་བཞིན་བྲུབ་ཁུང་དུ་བཅུག་པར་བསམས། དེ་ལ་རང་གི་ཐུགས་ཀ་ནས་འོད་ཟེར་ལྕགས་ཀྱུ་ལྟ་བུ་འཕྲོས་པས་དེའི་སྲུང་བ་ཕྲལ། འདས་པའི་སྐྱོབ་བྱེད་བསྡུས་ནས་བདག་ལ་བསྟིམ། འཇིག་རྟེན་པའི་ལྷར་ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལི་ཡ། ལྷ་ངོས་ཟིན་ན་དེའི་གནས་སྲོག་བཅུག་སྟེ་གཟིར། མ་ཟིན་ན་སྡེ་བརྒྱད་སྤྱིའི་གནས་སྲོག་ཏྲི་ཡིན་པས། ཏྲིག་ནན་སྙིང་ལ་ཧུར་ཐུཾ་ཛཿཞེས་གཟིར་བས་སྐྱོབ་བྱེད་དེ་བརྒྱལ་ཞིང་འབོག་པས་དྲན་པ་ཉམས་པར་གྱུར། ཞེས་གཟིར་བའོ། །བསྒྲལ་བ་ནི། སྣང་བ་མཐའ་ཡས་ཐུགས་རྗེའི་འཕྲོ་འདུ་ལས། །པདྨ་དབང་གི་ཁྲོ་བོའི་རྒྱལ་པོ་ནི། །བར་ཆད་བགེགས་འདུལ་བཛྲ་ཀཱི་ལ་ཡ། །གནོད་བྱེད་གདུག་པ་ཅན་རྣམས་བསྒྲལ་བར་གྱིས། །ཨོཾ་ཨཱཿཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་གནོད་བྱེད་དགྲ་བགེགས་འབྱུང་པོ་མཱ་ར་ཡ་ཕཊ། དེ་ནས་རོལ་བར་ཕུར་བསྐོར་བྱེད་དེ་བསྒྲལ་དུས་དམིགས་པ་ལྷག་མ་ཚེ་ཁྲུས་ཀྱི་དགོངས་པ་ལ་བསྟན་ནས་བསྒྲལ། བསྒྲལ་ཚོགས་བདུད་རྩི་བྲན་པ་ལག་ཏུ་ཐོགས་ཏེ། རིག་འཛིན་བླ་མའི་ལྷ་ཚོགས་དང༌། །བཀའ་སྲུང་ལས་བྱེད་བཤན་པ་རྣམས། །ཕྱེ་ཞིག་ཕྱེ་ཞིག་ཞལ་ཕྱེ་ཞིག །གནམ་ས་ཙམ་གྱི་ཞལ་གདངས་ཤིག །གངས་རི་ཙམ་གྱི་མཆེ་གཙིགས་ཤིག །བར་སྣང་ཙམ་གྱི་ལྗགས་རྐྱོངས་ཤིག །སྟོང་གསུམ་ཙམ་གྱི་མིད་པ་གདངས། །དགྲ་བགེགས་གདུག་པ་བསྒྲལ་བའི་རྫས། །ཞལ་དུ་བསྟབ་བོ་ཁ་རཾ་ཁཱ་ཧི། །དེས་གདབ་ལས་གྲུབ། དེ་ནས་དབང་མཆོག་ནི། ཇི་ལྟར་བལྟམས་པས་ཁྲུས་བྱས། ཨོཾ་ཨཱཿཧཱུཾ་གིས་བགེགས་གཏོར་བྱིན་གྱིས་བརླབས། ཨ་ཀཱ་རོས་བསྔོས་ཏེ། ཧཱུཾ། ང་ནི་ཡཀྵ་མེད་དཔལ་ཏེ། །པདྨ་དབང་གི་ཕོ་ཉ་བ། །བར་ཆད་བྱེད་པའི་བགེགས་ཐམས་ཅད། །རྒྱ་མཚོ་མཐའ་ལ་སྐྲོད་པ་འོང༌། །སུ་ཞིག་ང་ཡི་ཚིག་འདའ་བ། །དེ་ཡི་ལུས་སེམས་རྡུལ་དུ་རློག །དེ་འདྲའི་ཉེན་ལ་མ་བསྡོ་བར། །འདོད་པའི་མཆོད་སྦྱིན་འདི་ཁྱེར་ལ། །ཁོར་ཡུག་རི་བོའི་སྐྱོབས་ལས་བྲོས། །ཞེས་བསྐྲད། ཧཱུཾ། ཆོས་ཀུན་ཡེ་དག་ཡེ་རྫོགས་ལ། །བདུད་དང་ལོག་འདྲེན་གདོན་བགེགས་ཅི། །གློ་བུར་རྐྱེན་གྱིས་ཅི་བཟོས་ཀྱང༌། །ཀ་དག་དབྱིངས་ལས་གཡོས་པ་མེད། །ཨོཾ་ཨཱཿཧཱུཾ་རཀྵ་རཀྵ་ཧཱུཾ། ཞེས་མཚམས་བཅད། བླ་མ་དང་རིག་འཛིན་ཆེན་པོ་སོགས་ཀྱིས་མཎྜལ་ཕུལ། ལུས་ལ་བརྟུལ་ཞུགས་གཟི་བརྗིད་བསྐྱེད་དུ་གསོལ། །ངག་ལ་ནུས་པའི་བྱིན་རླབས་སྦར་དུ་གསོལ། །སེམས་ལ་རྟོགས་པའི་ཡེ་ཤེས་བསྐྱེད་དུ་གསོལ། །ལུས་ངག་ཡིད་གསུམ་སྨིན་པར་མཛད་དུ་གསོལ། །ཞེས་ལན་གསུམ་གྱིས་གསོལ་བ་བཏབ། དེ་ནས་བྱིན་རླབས་ཀྱིས་གཞི་འགོད་པའི་སླད་དུ་ལྷར་བསྐྱེད་པ་ནི། ཨོཾ་སྭ་བྷཱ་ཝ་བི་ཤུདྡྷཿ སརྦ་དྷརྨཱཿསྭ་བྷཱ་ཝ་བི་ཤུདྡྷོ་྅ཧཾཿ ཡེ་དག་ཡེ་རྫོགས་ཆེན་པོའི་ཀློང༌། །དྲན་རིག་ཡེ་ཤེས་ཀྱི་ཆ། རིག་འཛིན་ཆེན་པོ་པདྨ་དྲག་པོ་རྩལ་སོགས་ནས་སྤྱན་འདྲེན་གྱི་བར་བྱ། དེ་ནས་རོལ་དབྱངས་དང་བཅས། ཧཱུཾ། འདི་ནས་ཉི་མ་ལྷོ་ནུབ་མཚམས་ཤེས་ན། །ཨོ་རྒྱན་སྤྲུལ་སྐུའི་ཞིང་ཁམས་རྔ་ཡབ་གླིང༌། །རཀྵ་མི་གཟན་རྣམས་ཀྱི་རྒྱལ་པོའི་ཁབ། །དཔལ་རི་པདྨ་འོད་ཀྱི་ཕོ་བྲང་དང༌། །ཕྱོགས་བཅུ་རྒྱལ་བའི་ཞིང་ཁམས་ཐམས་ཅད་ནས། །སྐུ་གསུང་ཐུགས་ཀྱི་རྣམ་འགྱུར་མི་བཟད་པའི། །རིག་འཛིན་ཆེན་པོ་པདྨ་འབྱུང་གནས་ལ། །གསང་བའི་མཚན་གསོལ་གུ་རུ་དྲག་པོ་རྩལ། །མ་རུངས་གདུག་པ་འདུལ་ཕྱིར་གཤེགས་སུ་གསོལ། །རྣལ་འབྱོར་བར་ཆད་སེལ་ཕྱིར་གཤེགས་སུ་གསོལ། །དད་ལྡན་བྱིན་གྱིས་རློབ་ཕྱིར་གཤེགས་སུ་གསོལ། །དངོས་གྲུབ་རྣམ་གཉིས་སྩོལ་ཕྱིར་གཤེགས་སུ་གསོལ། །སྐུ་རྟེན་གཏོར་མའི་དབང་ནི། ཞེས་གསོལ་བ་བཏབ་པས། སློབ་དཔོན་ཆེན་པོའི་སྐུ་ཞི་བ་དང་ཁྲོ་བོའི་རྣམ་པར་སྣང་བ་དཔག་ཏུ་མེད་པ་གནམ་ས་བར་སྣང་གང་བ་ཙམ་དུ་བྱོན་ནས་རང་གི་ལུས་ལ་ཐིམ་པར་བསམས། ཨོཾ། སྣང་བ་མཐའ་ཡས་སྐུ་ཡི་འཕྲོ་འདུ་ལས། །བདེ་གཤེགས་འདུས་པའི་ཁྲོ་རྒྱལ་དྲག་པོ་རྩལ། །མ་རུངས་གདུག་པ་འདུལ་བའི་ཕྲིན་ལས་པ། །སྐལ་ལྡན་ལུས་ལ་གཉིས་མེད་ཐིམ་གྱུར་ཅིག །རྩ་སྔགས་མཐར། ཀཱ་ཡ་སིདྡྷི་ཨོཾ། ཞེས་བརྗོད། དེས་སྐུའི་བྱིན་རླབས་ལུས་ལ་ཞུགས་ཏེ་ཅིར་སྣང་ལྷའི་སྐུར་དག་པའི་དངོས་གྲུབ་ཐོབ་པར་བསམས། གསུང་རྟེན་བདུད་རྩིའི་དབང་ནི། ཡང་སློབ་དཔོན་ཆེན་པོའི་གསུང་ཆོས་ཀྱི་འཁོར་ལོ་ཡིག་འབྲུའི་རྣམ་པར་སྣང་བ་དཔག་ཏུ་མེད་པ་གནམ་ས་བར་སྣང་གང་བ་ཙམ་དུ་བྱོན་ནས་རང་གི་ངག་ལ་ཐིམ་པར་བསམས། ཨཱཿ སྣང་བ་མཐའ་ཡས་གསུང་གི་འཕྲོ་འདུ་ལས། །གསང་བ་འདུས་པའི་སྔགས་རྒོད་དམོད་པའི་མཚོན། །མ་རུངས་གདུག་པ་འདུལ་བའི་ཕྲིན་ལས་པ། །སྐལ་ལྡན་ངག་ལ་གཉིས་མེད་ཐིམ་གྱུར་ཅིག །རྩ་སྔགས་མཐར་ཝཀྐ་སིདྡྷི་ཨཱཿ དེས་གསུང་གི་བྱིན་རླབས་ངག་ལ་ཞུགས་ཏེ་སྒྲ་གྲགས་ནཱ་དའི་སྔགས་སུ་རྫོགས་པའི་དངོས་གྲུབ་ཐོབ་པར་བསམས། ཐུགས་རྟེན་རྡོ་རྗེ་རྩེ་དགུའི་དབང་ནི། ཡང་ སློབ་དཔོན་ཆེན་པོའི་ཐུགས་ཏིང་ངེ་འཛིན་ཕྱག་མཚན་གྱི་རྣམ་པར་སྣང་བ་དཔག་ཏུ་མེད་པ་གནམ་ས་བར་སྣང་གང་བ་ཙམ་དུ་བྱོན་ནས་རང་གི་ཡིད་ལ་ཐིམ་པར་བསམས། ཧཱུཾ། སྣང་བ་མཐའ་ཡས་ཐུགས་ཀྱི་འཕྲོ་འདུ་ལས། །སོར་རྟོག་ཡེ་ཤེས་རྫོགས་པ་ཆེན་པོའི་ཀློང༌། །མ་རུངས་གདུག་པ་འདུལ་བའི་ཕྲིན་ལས་པ། །སྐལ་ལྡན་ཡིད་ལ་གཉིས་མེད་ཐིམ་གྱུར་ཅིག །རྩ་སྔགས་མཐར་ཙིཏྟ་སིདྡྷི་ཧཱུཾ། དེས་ཐུགས་ཀྱི་བྱིན་རླབས་ཡིད་ལ་ཞུགས་ཏེ་དྲན་རྟོག་འོད་གསལ་ཆོས་སྐུར་སྨིན་པའི་དངོས་གྲུབ་ཐོབ་པར་བསམས། དེ་ནས་སྤོས་དང་རོལ་དབྱངས་བཅས་དབང་རྟེན་རིགས་ལྔའི་ལྷ་ལ་གདུང་ཤུགས་དྲག་པོས་གསོལ་བ་བཏབ་པ་ནི། ཀྱཻ། དུས་གསུམ་སངས་རྒྱས་ཐམས་ཅད་འདུས་པའི་རྗེ། །འོད་གསལ་ལྷུན་གྲུབ་སྐྱེ་འགྲོ་ཡོངས་ཀྱི་མགོན། །སྐྱེ་འཆི་མེད་པ་རྡོ་རྗེ་ལྟ་བུའི་སྐུ། །མཉམ་པ་མེད་པའི་ཆེ་མཆོག་ཧེ་རུ་ཀ །འགྲོ་མགོན་བླ་མ་ཁྱེད་ལ་སྐྱབས་སུ་མཆི། །གསོལ་བ་འདེབས་སོ་གུ་རུ་རིན་པོ་ཆེ། །ཐུགས་རྗེས་གཟིགས་ཤིག་ཨོ་རྒྱན་སྤྲུལ་པའི་སྐུ། །བདག་ལ་དབང་བསྐུར་བྱིན་གྱིས་བརླབ་ཏུ་གསོལ། །སྐུ་མཆོག་འགྱུར་མེད་བུདྡྷ་ཐོད་ཕྲེང་རྩལ། །འོད་གསལ་ལྷུན་གྲུབ་སྐྱེ་འགྲོ་ཡོངས་ཀྱི་མགོན། །སྐྱེ་འཆི་མེད་པ་རྡོ་རྗེ་ལྟ་བུའི་སྐུ། །མཉམ་པ་མེད་པའི་བུདྡྷ་ཧེ་རུ་ཀ །འགྲོ་མགོན་བླ་མ་ཁྱེད་ལ་སྐྱབས་སུ་མཆི། །གསོལ་བ་འདེབས་སོ་གུ་རུ་རིན་པོ་ཆེ། །ཐུགས་རྗེས་གཟིགས་ཤིག་ཨོ་རྒྱན་སྤྲུལ་པའི་སྐུ། །བདག་ལ་དབང་བསྐུར་བྱིན་གྱིས་བརླབ་ཏུ་གསོལ། །གསུང་མཆོག་འགག་མེད་པདྨ་ཐོད་ཕྲེང་རྩལ། །འོད་གསལ་ལྷུན་གྲུབ་སྐྱེ་འགྲོ་ཡོངས་ཀྱི་མགོན། །སྐྱེ་འཆི་མེད་པ་རྡོ་རྗེ་ལྟ་བུའི་སྐུ། །མཉམ་པ་མེད་པའི་པདྨ་ཧེ་རུ་ཀ །འགྲོ་མགོན་བླ་མ་ཁྱེད་ལ་སྐྱབས་སུ་མཆི། །གསོལ་བ་འདེབས་སོ་གུ་རུ་རིན་པོ་ཆེ། །ཐུགས་རྗེས་གཟིགས་ཤིག་ཨོ་རྒྱན་སྤྲུལ་པའི་སྐུ། །བདག་ལ་དབང་བསྐུར་བྱིན་གྱིས་བརླབ་ཏུ་གསོལ། །ཐུགས་མཆོག་དྲི་མེད་བཛྲ་ཐོད་ཕྲེང་རྩལ། །འོད་གསལ་ལྷུན་གྲུབ་སྐྱེ་འགྲོ་ཡོངས་ཀྱི་མགོན། །སྐྱེ་འཆི་མེད་པ་རྡོ་རྗེ་ལྟ་བུའི་སྐུ། །མཉམ་པ་མེད་པའི་བཛྲ་ཧེ་རུ་ཀ །འགྲོ་མགོན་བླ་མ་ཁྱེད་ལ་སྐྱབས་སུ་མཆི། །གསོལ་བ་འདེབས་སོ་གུ་རུ་རིན་པོ་ཆེ། །ཐུགས་རྗེས་གཟིགས་ཤིག་ཨོ་རྒྱན་སྤྲུལ་པའི་སྐུ། །བདག་ལ་དབང་བསྐུར་བྱིན་གྱིས་བརླབ་ཏུ་གསོལ། །ཡོན་ཏན་ཀུན་རྫོགས་རཏྣ་ཐོད་ཕྲེང་རྩལ། །འོད་གསལ་ལྷུན་གྲུབ་སྐྱེ་འགྲོ་ཡོངས་ཀྱི་མགོན། །སྐྱེ་འཆི་མེད་པ་རྡོ་རྗེ་ལྟ་བུའི་སྐུ། །མཉམ་པ་མེད་པའི་རིན་ཆེན་ཧེ་རུ་ཀ །འགྲོ་མགོན་བླ་མ་མཆོག་ལ་སྐྱབས་སུ་མཆི། །གསོལ་བ་འདེབས་སོ་གུ་རུ་རིན་པོ་ཆེ། །ཐུགས་རྗེས་གཟིགས་ཤིག་ཨོ་རྒྱན་སྤྲུལ་པའི་སྐུ། །བདག་ལ་དབང་བསྐུར་བྱིན་གྱིས་བརླབ་ཏུ་གསོལ། །ཕྲིན་ལས་ཐོགས་མེད་ཀརྨ་ཐོད་ཕྲེང་རྩལ། །འོད་གསལ་ལྷུན་གྲུབ་སྐྱེ་འགྲོ་ཡོངས་ཀྱི་མགོན། །སྐྱེ་འཆི་མེད་པ་རྡོ་རྗེ་ལྟ་བུའི་སྐུ། །མཉམ་པ་མེད་པའི་ཀརྨ་ཧེ་རུ་ཀ །འགྲོ་མགོན་བླ་མ་ཁྱེད་ལ་སྐྱབས་སུ་མཆི། །གསོལ་བ་འདེབས་སོ་གུ་རུ་རིན་པོ་ཆེ། །ཐུགས་རྗེས་གཟིགས་ཤིག་ཨོ་རྒྱན་སྤྲུལ་པའི་སྐུ། །བདག་ལ་དབང་བསྐུར་བྱིན་གྱིས་བརླབ་ཏུ་གསོལ། །ཡོན་ཏན་གྱི་རྟེན་བུམ་པའི་དབང་ནི། ཞེས་གསོལ་བ་བཏབ་པས། སློབ་དཔོན་ཆེན་པོ་རིགས་ལྔ་ཡབ་ཡུམ་གྱི་རྣམ་པས་སྦྱོར་བ་མཛད་པའི་བྱང་ཆུབ་སེམས་དཀར་དམར་གྱི་རྒྱུན་དཔག་ཏུ་མེད་པ་བབ་ནས་རང་གི་ལུས་ངག་ཡིད་དང་ཡེ་ཤེས་ལ་ཐིམ་པར་བསམས། ཧྲཱིཿཐོད་ཕྲེང་རིགས་ལྔ་སྙོམས་པར་ཞུགས་པ་ལས། །བདེ་བ་རྒྱས་པའི་བྱང་སེམས་སྦྱོར་མཚམས་ལྷུང༌། །སྤྱི་བོ་གང་བས་ལུས་ཀྱི་དྲི་མ་དག །བུམ་པའི་དབང་ཐོབ་སྐུ་ཡི་དངོས་གྲུབ་འགྲུབ། །མགྲིན་པ་གང་བས་ངག་གི་དྲི་མ་དག །གསང་བའི་དབང་ཐོབ་གསུང་གི་དངོས་གྲུབ་འགྲུབ། །སྙིང་ག་གང་བས་ཡིད་ཀྱི་དྲི་མ་དག །ཤེས་རབ་དབང་ཐོབ་ཐུགས་ཀྱི་དངོས་གྲུབ་འགྲུབ། །ལྟེ་བ་གང་བས་ཐ་དད་དྲི་མ་དག །བཞི་པའི་དབང་ཐོབ་རྫོགས་པའི་སངས་རྒྱས་འགྲུབ། །རྩ་སྔགས་མཐར་སརྦ་སིདྡྷི་ཧྲཱིཿ དེས་ཁྲག་འཐུང་རིགས་ལྔའི་བྱིན་རླབས་བྱང་སེམས་དཀར་དམར་གྱི་རྒྱུན་རང་གི་ལུས་ངག་ཡིད་དང་ཡེ་ཤེས་ལ་ཞུགས་ཏེ་བླ་མ་དྲག་པོའི་སྐུ་གསུང་ཐུགས་ཡོན་ཏན་ཕྲིན་ལས་དང་མཉམ་པའི་དངོས་གྲུབ་ཐོབ་པར་བསམས། དེ་ནས་སྨད་ལས་ཕུར་པ་དྲག་པོའི་ཕྲིན་ལས་ཀྱི་དབང་ནི། རང་གི་མདུན་དུ་བྲུབ་ཁུང་ལྕགས་སྲེག་གི་ཁང་སྒྲོམ་ནག་ལ་གཏིང་རིང་བ་ཞིག་ཏུ་གྱུར་པར་བསམས། ཁྲོ་བོ་བཅུས་སྡེ་བརྒྱད་དྲེགས་པ་ཅན་རྣམས་བཀུག དེ་དག་གཟིར་བས་བདག་གི་བྲན་དུ་ཁས་བླངས། ཡིད་ཨ་ཡ་མ་དུ་རུ་ཙ་ཤ་ན་ཕྱུང་སྟེ་ཕྲལ། ལུས་བདག་གི་ཅི་བསྒོ་བའི་ལས་བྱེད་པར་བསམས། དེ་ནས་སྡེ་བརྒྱད་དེ་དག་གིས་རྣལ་འབྱོར་པ་བདག་ཅག་འཁོར་དང་བཅས་པ་རྣམས་ལ། སྔ་དགྲ་ལག་ལ་བདར་བ། ད་དགྲ་དངོས་སུ་བྱེད་པ། ཕྱི་དགྲ་ཡིད་ལ་སེམས་པ། ཐོག་ཏུ་འགེལ་ནུས་པའི་གནོད་བྱེད་གདོན་བགེགས་དགྲ་ཅི་ཡོད་པ་ཐམས་ཅད་ལྕགས་ཀྱུས་རང་དབང་བྲལ་བར་བཀུག ཞགས་པས་ལུས་བཅིང༌། ནུས་པས་ངག་བཅིང༌། ཏིང་ངེ་འཛིན་གྱིས་སེམས་བཅིང༌། མཐུ་རྩལ་གྱིས་སྐྱོབ་བྱེད་ཀྱི་ལྷ་ཐམས་ཅད་བཅིང༌། གཤེད་མས་བཙོན་ཁྲིད་པ་བཞིན་བྲུབ་ཁུང་དུ་བཅུག་པར་བསམས། དེ་ལ་རང་གི་ཐུགས་ཀ་དང་ཕུར་པ་ལས་འོད་ཟེར་ལྕགས་ཀྱུ་ལྟ་བུ་འཕྲོས་པས་དགྲ་བགེགས་ཀྱི་སྲུང་བ་ཕྲལ། འདས་པའི་སྐྱོབ་བྱེད་བསྡུས་ནས་བདག་ལ་བསྟིམ། འཇིག་རྟེན་པའི་ལྷ་རྣམས། ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ། འཇིག་ལྷ་་ངོས་མ་ཟིན་ན་ཤམ་བུ་འདི་བཞིན་བྱ་སྟེ། ཏྲིག་ནན་སྙིང་ལ་ཧུར་ཐུཾ་ཛཿ ཞེས་གཟིར་བས་སྐྱོབ་བྱེད་དེ་བརྒྱལ་ཞིང་འབོག་པ་དྲན་པ་ཉམས་པར་བསམས། ཚེ་ཁྲུས་ཀྱི་དགོངས་པས་བརྟེན་པ་བསྒྲལ་བ་ནི། སྣང་བ་མཐའ་ཡས་ཐུགས་རྗེའི་འཕྲོ་འདུ་ལས། །པདྨ་དབང་གི་ཁྲོ་བོའི་རྒྱལ་པོ་ནི། །བར་ཆད་བགེགས་འདུལ་བཛྲ་ཀཱི་ལ་ཡ། །གནོད་བྱེད་གདུག་པ་ཅན་རྣམས་བསྒྲལ་བར་གྱིས། །ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་གནོད་བྱེད་ཐམས་ཅད་མཱ་ར་ཡ། ཞེས་བརྗོད་དེ་ཕུར་པ་བསྐོར་ཞིང༌། རྡོ་རྗེ་ཕུར་པ་ནམ་མཁའ་ལ་འགྱིང་ཞིང་བསྒྲིལ་བས་ཉམས་པ་དེ་གཟིར་བས། ཁབ་ལེན་དང་ཕྲད་པའི་ལྕགས་བཞིན་ཚེ་རྟེན་འབྱུང་བའི་དྭངས་མ་ཨ་དཀར་པོ། སྲོག་རྟེན་རྣམ་ཤེས་ནྲིའི་རྣམ་པར་གནས་པ་དེ། དེའི་སྤྱི་བོ་ནས་ཐོན་ཕུར་བུའི་དབལ་དུ་ཞུགས་པས། ཚེ་རྟེན་བདག་ལ་ཐིམ། སྲོག་རྟེན་རྡོ་རྗེ་ཕག་མོའི་བྷ་གའི་རྡུལ་གྱིས་དུག་གསུམ་བཀྲུས། ཧཱུཾ་ཡེ་ཤེས་ཀྱི་རང་བཞིན་དེ་ཉིད་བྷ་གར་སངས་རྒྱས་པར་གྱུར། རྟེན་གཟུགས་ཕུང་བསྒྲལ་བའི་ཕྱིར། རྡོ་རྗེ་ཕུར་པ་དྲག་པོའི་ཐོག་ལྷུང་བ་ལྟར་དེ་དག་གི་སྙིང་གར་བབས་པས་མར་ལ་ལྕགས་སྲེག་སུར་བ་ལྟ་བུར་ཚིར་ཚིར་ཞུ་ཞིང་ཁོལ་བར་བསམས། ལིང་རོ་དེ་ལ་བདུད་རྩིས་བྲན་ནས་ལག་ཏུ་ཐོགས་ཏེ་ཞལ་བསྟབ་བྱ་བ་ནི། རིག་འཛིན་བླ་མའི་ལྷ་ཚོགས་དང༌། །བཀའ་སྲུང་ལས་བྱེད་གཤན་པ་རྣམས། །ཕྱེ་ཞིག་ཕྱེ་ཞིག་ཞལ་ཕྱེ་ཞིག །གནམ་ས་ཙམ་གྱི་ཞལ་གདོངས་ཤིག །གངས་རི་ཙམ་གྱི་མཆེ་གཙིགས་ཤིག །བར་སྣང་ཙམ་གྱི་ལྗགས་རྐྱོངས་ཤིག །སྟོང་གསུམ་ཙམ་གྱི་མིད་པ་གདོངས། །དགྲ་བགེགས་གདུག་པ་བསྒྲལ་བའི་རྫས། །ཞལ་དུ་བསྟབ་པོ་ཁ་རཾ་ཁཱ་ཧི། །ཞེས་མགོ་བོ་བཅད་དེ་དམར་གཏོར་ལ་ཕུལ་ནས་སྡེ་བརྒྱད་གཏོར་མར་བདུད་རྩི་བྲན་ཏེ། ཨོཾ་ཨཱཿཧཱུཾ། ལན་གསུམ། ཨ་ཡ་མ་དུ་རུ་ཙ་ཤ་ན་ས་མ་ཡ་ཧཱུཾ་ཕཊ། ཨི་དཾ་བ་ལིངྟ་ཁ་ཁ་ཁཱ་ཧི་ཁཱ་ཧི། དགྲ་བགེགས་ཐམས་ཅད་ཀྱི་གཏི་མུག་ཤ་ལ་ཁཱ་ཧི། ཞེ་སྡང་རུས་ལ་ཁཱ་ཧི། འདོད་ཆགས་ཁྲག་ལ་ཁཱ་ཧི། དབང་པོ་ལྔ་ལ་ཁཱ་ཧི། དོན་སྙིང་ལྔ་ལ་ཁཱ་ཧི། ཞེས་ལན་གསུམ། ལིང་རོ་དུམ་བུར་རེ་ཚོགས་པ་ལ་བཀྱེ། གཤེགས་གསོལ་ནི། གཙྪཿ སྡེ་བརྒྱད་རྣམས་རང་གནས་སུ་གཤེགས་པར་བསམས། དེས་སྲིད་གསུམ་ཡོངས་སྒྲོལ་དྲག་པོའི་ཕྲིན་ལས་ཀྱི་དབང་མཆོག་ཐོབ་སྟེ། ཁམས་གསུམ་ཆོས་ཀྱི་རྒྱལ་པོ་གྲུབ་པར་གྱུར་ཅིག དེ་ནས་གཙོ་བོས་ཇི་ལྟར་སོགས་དང༌། བླ་མ་དང་རིག་འཛིན་ཆེན་པོ་སོགས་གཏང་རག་གི་མཎྜལ་ཕུལ་བས་དབང་ཆོག་གྲུབ། དེ་ནས་རྩ་ལྟུང་བཤགས་པ་བྱས་ཏེ་ཚོགས་ལ་རོལ། དེ་ཡང་རྩ་གསུམ་ལྷ་ཚོགས་ཕུད་ཀྱིས་ཚིམ། ལུས་ཀྱི་ལྷ་རྣམས་འབར་འཛག་གིས་ཚིམ། བདེ་ཆེན་ཡེ་ཤེས་སྦྱོར་བས་ཚིམ། མ་སྲིང་མཁའ་འགྲོ་གླུ་ཡིས་ཚིམ། རྣལ་འབྱོར་ཕོ་མོ་ཟས་ཀྱིས་ཚིམ། ལྷ་འདྲེ་འབྱུང་པོ་ལྷག་མས་ཚིམ། ཚོགས་ཀྱི་འཁོར་ལོ་ཚིམ་པ་དྲུག་ལྡན་དུ་བྱས་ཏེ། ཚོགས་ལྷག་བསྡུས་ནས་གཙང་ལྷག་དང་བསྲེས། མཚན་མོ་ཡིན་ན་གྲིབ་ནོན་སྲུང་བའི་ཕྱིར་ཏལ་འབར་བཙུགས། ཧཱུཾ་བྷྲཱུཾ་ཕེཾ། སྣོད་ཐོད་པ་དང་བཅུད་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་ཞུ་བར་བསམས། ལྷག་མའི་བཤལ་ཆུས་མི་མཆོད་དུ། །མ་སྲིང་མ་མོ་ལྷག་ལ་དགྱེས། །ཁ་ཕྲུས་བྲན་པའི་མཆོད་པ་འདི། །མཐུན་པའི་རྫས་སུ་བསྔོས་ནས་འབུལ། །ཨོཾ་ཨུ་ཙིཥྚ་བ་ལིངྟ་བྷཀྵ་བྷྱ་སྭཱཧཱ། ཞེས་ཕྱིར་དོར། རིག་འཛིན་བླ་མའི་དཀྱིལ་འཁོར་དུ་སོགས་ཀྱིས་སྨོན་ལམ་གདབ། དེ་ནས་དམར་གཏོར་སྨན་རཀ་བྲན་ཏེ། ཆད་རྡོ་བྱ་བ་ནི། ཧཱུཾ། སྔོན་ཚེ་འོག་མིན་ཞིང་དུ་ཀུན་བཟང་གིས། །གསང་སྔགས་བླ་མེད་ཆོས་ཀྱི་སྒྲ་བསྒྲགས་ཚེ། །དབྱིངས་ཀྱི་མ་མོ་མཁའ་འགྲོ་མ་རྣམས་ཀྱིས། །སོ་སོའི་རང་རྟགས་སྲོག་གི་སྙིང་པོ་ཕུལ། །རང་རང་གཟུགས་བསྟན་སྔགས་འཆང་དམ་ལྡན་ལ། །དངོས་གྲུབ་སྟེར་ཞིང་ཚེ་སྲོག་བསྲིང་བ་དང༌། །ལས་ཀུན་འགྲུབ་པར་ཁས་བླངས་དམ་བཅས་བཞིན། །གཏོར་མ་འདི་ལོངས་བཅོལ་བའི་ཕྲིན་ལས་མཛོད། །དེ་འོག་བྲག་དམར་དཔལ་གྱི་བསམས་ཡས་སུ། །རིག་འཛིན་ཆེན་པོ་པདྨ་འབྱུང་གནས་ཀྱིས། །བླ་མ་དྲག་པོའི་སྐུ་རུ་བཞེངས་པའི་ཚེ། །པེ་ཧར་སྡེ་བརྒྱད་རྣམས་ཀྱིས་སྲོག་སྙིང་ཕུལ། །རང་རང་གཟུགས་བསྟན་སྔགས་འཆང་དམ་ལྡན་ལ། །དངོས་གྲུབ་སྟེར་ཞིང་ཚེ་སྲོག་བསྲིང་བ་དང༌། །ལས་ཀུན་འགྲུབ་པར་ཁས་བླངས་དམ་བཅས་བཞིན། །གཏོར་མ་འདི་ལོངས་བཅོལ་བའི་ཕྲིན་ལས་མཛོད། །བར་དུ་ཡངས་ཅན་དཔལ་གྱི་རི་ངོགས་སུ། །སྤྱན་རས་གཟིགས་དབང་པདྨ་དཀར་པོ་ཡིས། །བླ་མ་དྲག་པོའི་དཀྱིལ་འཁོར་ཞལ་གཟིགས་ཚེ། །བཀའ་སྲུང་ལས་བྱེད་དམ་ཅན་རྒྱ་མཚོ་ཡིས། །རང་རང་གཟུགས་བསྟན་སྔགས་འཆང་དམ་ལྡན་ལ། །དངོས་གྲུབ་སྟེར་ཞིང་ཚེ་སྲོག་བསྲིང་བ་དང༌། །ལས་ཀུན་འགྲུབ་པར་ཁས་བླངས་དམ་བཅས་བཞིན། །གཏོར་མ་འདི་ལོངས་བཅོལ་བའི་ཕྲིན་ལས་མཛོད། །ཐ་མར་དེང་སང་སྙིགས་མའི་ཡང་མཐའ་འདིར། །རྗེས་འཇུག་དད་མོས་རྣལ་འབྱོར་བདག་ཅག་གིས། །བླ་མ་དྲག་པོ་བསྙེན་ཅིང་སྒྲུབ་པའི་དུས། །ཆོས་བདག་བཀའ་སྲུང་རྣམས་ལ་གཉེར་དུ་གཏད། །རང་རང་ལས་ཀྱིས་དམ་ལྡན་རྣལ་འབྱོར་ལ། །དངོས་གྲུབ་སྟེར་ཞིང་ཚེ་སྲོག་བསྲིང་བ་དང༌། །ལས་ཀུན་འགྲུབ་པར་ཁས་བླངས་དམ་བཅས་བཞིན། །གཏོར་མ་འདི་ལོངས་བཅོལ་བའི་ཕྲིན་ལས་མཛོད། །དེ་ནས་བླ་མ་དྲག་པོའི་ལྷ་ཚོགས་རྣམས་བསྐུལ་བ་ནི། ཀྭ་ཡེ་རིག་འཛིན་པདྨ་ཁྱོད། །འགྲོ་བ་ཀུན་ལ་རྟག་ཏུ་གཟིགས། །ཕྲིན་ལས་མཛད་པའི་དུས་མི་ཡོལ། །ཁྲོ་རྒྱལ་ཚོགས་པ་ཁྱོད་ཀྱི་མཐུ། །དོ་ནུབ་དགྲ་དང་བགེགས་ལ་སྟོན། །ཉམས་པ་དེ་དག་ཚར་ཆོད་ཅིག །ཀྭ་ཡི་ཁྲོ་བོ་ཁྲོ་མོའི་ཚོགས། །ཞིང་སྐྱོང་དཔའ་བོ་དཔའ་མོའི་ཚོགས། །དཔལ་མགོན་ལྕམ་དྲལ་ནག་པོའི་ཚོགས། །ལས་མཛད་དྲེགས་པ་སྡེ་བརྒྱད་ཚོགས། །ཧཱུཾ་གི་སྒྲ་སྒྲོག་དི་རི་རི། །ཕཊ་ཀྱི་སྒྲ་སྒྲོག་ཁྲ་ལ་ལ། །གང་ལ་བྱ་བ་ཁྱེད་ཀྱིས་མཁྱེན། །ཡིད་ལ་བརྣག་པའི་དགྲ་བོ་འདི། །དབང་དུ་བསྡུས་ལ་རྡུལ་དུ་རློག །ཐམས་ཅད་བདག་གི་ར་མདར་སྦྲོན། །བོས་སོ་རྡོ་རྗེའི་སྙན་མ་སྲ། །གཡབས་སོ་ཡེ་ཤེས་སྤྱན་མ་རྟུལ། །གདུངས་སོ་སྙིང་རྗེ་མ་གཡེལ་བར། །དམག་དཔུང་ཆེན་པོ་ད་ཆོས་ཤིག །མི་ཤིགས་གོ་ཆ་ད་བགོས་ཤིག །དགྲ་བོ་མཐར་བྱེད་གཡུལ་ཤོམས་ཤིག །ཕས་རྒོལ་ཐམས་ཅད་བརླག་བྱོས་ཤིག །འདི་ནི་བསྒྲལ་བའི་འོས་ཡིན་ནོ། །བདེན་པ་ཐམས་ཅད་ཁྱད་དུ་བསད། །དཀོན་མཆོག་གསུམ་ལ་དེ་བསྔོའོ། །ཆོས་སྐྱོང་གཉན་པོ་བརྙས་གྱུར་ཏེ། །སེམས་ཅན་ཀུན་ལ་འཚེ་བྱེད་དོ། །རྗེ་བཙུན་བླ་མའི་ཐུགས་དཀྲུགས་སོ། །ལས་འབྲས་དག་ལ་མི་བརྩིའོ། །ནག་པོའི་སྡིག་ལ་ཧབ་ལགས་སོ། །དཀར་པོའི་ཆོས་ལ་གནག་ལགས་སོ། །ཉོན་མོངས་དུག་གིས་བརྒྱལ་ལགས་སོ། །ངན་འགྲོའི་ཕྱོགས་སུ་གཞོལ་ལགས་སོ། །འདི་འདྲར་མཐུ་སྟོབས་མི་སྟོན་ན། །གཞན་གྱིས་མི་ཐུབ་ཞེས་འདི་རྫུན། །འགྲོ་དོན་དུས་ལས་གཡེལ་བས་ན། །དམ་བཅའ་མཛད་པའི་དུས་ལ་བབ། །རྣལ་འབྱོར་དབང་ཕྱུག་ཡི་ཆད་འགྱུར། །དེ་བས་མྱུར་དུ་ཚར་ཆོད་ཅིག །ཅེས་པས་བསྐུལ། ཧཱུཾ། རིག་འཛིན་དྲག་པོའི་ནུས་མཐུ་དང༌། །བཀའ་ཉན་བདེན་པའི་སྟོབས་ཆེན་གྱིས། །ཕས་ཀྱི་བྱད་མ་མཁན་རྣམས་ཀྱིས། །ཏིང་ངེ་འཛིན་དང་རིགས་སྔགས་དང༌། །རྫས་ཀྱི་སྦྱོར་བ་ངན་རྩོམ་པ། །ཐམས་ཅད་བྱད་མ་ཉིད་ལ་བཟློག །སྟེང་གདོན་ལྷ་དང་འོག་གདོན་ཀླུ། །བར་གདོན་བགེགས་ཀྱི་བར་ཆད་ཀུན། །སྡང་བར་བྱེད་པའི་དགྲ་ལ་བཟློག །འཕྲལ་རྐྱེན་ངན་པ་བྱུར་དང་ནི། །བདུད་དང་འགོང་པོའི་གཡོ་ཐབས་ཀུན། །གནོད་བྱེད་སྡང་བའི་དགྲ་ལ་སྒྱུར། །ལྷ་སྲིན་ཟ་ཁ་དེ་ལ་གཏོད། །དེ་ནས། ཧཱུཾ། ད་ནི་གཏོར་ཟོར་གཉན་པོ་འཕེན། །ཕྱོགས་སྐྱོང་ཡུལ་ལྷ་ལ་སོགས་པ། །གདོང་དུ་སུ་ཡང་མ་སྡོད་ཅིག །སྡང་བའི་དགྲ་བོ་གར་འདུག་པར། །དམར་གཏོར་ཆེན་པོ་འདི་འཕང་ངོ༌། །ཐུན་རྫས་མཚོན་ཆ་འདི་འཕང་ངོ༌། །ཕྱི་ཡི་ཡུལ་འཁོར་བརླག་པ་དང༌། །ནང་གི་མི་བརྒྱུད་རྩད་ནས་ཆོད། །རྦད་པའི་དུས་སུ་མཐུ་མ་ཆུང༌། །མངགས་པའི་དོན་ཆེན་བརྗེད་མི་འོས། །བཅོལ་བའི་དུས་སུ་བརྩོན་པ་དང༌། །བསྒོ་བའི་དོན་ཆེན་འགྲུབ་པར་མཛོད། །དེ་ནས་གཏོར་གཞོང་ཁ་སྦུབ་སྟེ་བྲོ་བརྡུང་བ་ནི། ཧཱུཾ། ཐམས་ཅད་ཆོས་དབྱིངས་ཡངས་པའི་ཀློང༌། །ཅི་ཤར་ཅིར་སྣང་མཉམ་པ་ཉིད། །བར་ཆད་བགེགས་ཀྱི་མིང་ཡང་མེད། །རིག་འཛིན་བླ་མའི་རོལ་པའོ། །གཡས་བརྐྱང་དཔའ་བོ་རོལ་པའི་འཆམས། །སྟོང་ཉིད་དབྱིངས་སུ་ཆེམས་སེ་ཆེམས། །གཡོན་བརྐྱང་དཔའ་མོ་རོལ་པའི་གར། །སྙིང་རྗེའི་ངང་དུ་ཁྲིགས་སེ་ཁྲིགས། །ཟླུམ་པོ་མཉམ་ཉིད་ཟུང་འཇུག་བྲོ། །ཁ་སྦྱོར་ཆེན་པོར་ཤིགས་སེ་ཤིགས། །དེ་ནས་བསྟན་སྐྱོང་ལ་གཏོར་མའི་བཤལ་ཆུ་བྲན། འབྲུ་གསུམ་གྱིས་བྱིན་གྱིས་བརླབས་ཏེ། ཀྱཻ། །ཡུལ་གྱི་མིང་ནི་གདོང་དམར་བོད། །དཀར་པོ་སྐྱོང་བའི་བསྟན་མ་ནི། །རྡོ་རྗེ་ཀུན་བཟང་ཀུན་གྲགས་མ། །ཡ་མ་སྐྱོང་དང་བགེགས་ཀྱི་གཙོ། །སྤྱན་གཅིག་ཀླུ་མོ་དཔལ་གྱི་ཡུམ། །དྲག་མོ་རྒྱལ་དང་བོད་ཁམས་སྐྱོང༌། །སྨན་གཅིག་ཟུ་ལེ་གཡར་མོ་བསིལ། །འཁོར་ཚོགས་སྨན་བཙུན་འབུམ་འབུམ་བཅས། །འདིར་བྱོན་གཏོར་མ་འདི་ལོངས་ལ། །སློབ་དཔོན་པདྨ་འབྱུང་གནས་ཀྱི། །སྤྱན་སྔར་ཇི་ལྟར་ཁས་བླངས་བཞིན། །བཅོལ་བའི་ཕྲིན་ལས་འགྲུབ་པར་མཛོད། །དེ་ནས་རྗེས་ཀྱི་མཆོད་པ་ནི། ཀྱཻ། ལྷ་རྫས་མེ་ཏོག་ཀུན་གྱིས་ནམ་མཁའ་བཀབ། །དྲི་ཞིམ་བདུག་སྤོས་བསྲེགས་པས་ས་གཞི་བཀང༌། །སྣང་གསལ་འོད་ཟེར་ཕྱོགས་བཅུའི་མཐར་སྦྲེལ་བ། །རིག་འཛིན་ཆེན་པོ་ཁྱེད་ལ་མཆོད་པར་འབུལ། །སིམ་སྐྱེད་བདུད་རྩི་བྱུགས་པའི་ཆུ་འཛིན་གཡོས། །བདའ་དགུའི་ཞལ་ཟས་ཐམས་ཅད་ཆར་དུ་བབས། །སྙན་པའི་འབྲུག་སྒྲ་འུར་འུར་སྒྲོག་པ་རྣམས། །རིག་འཛིན་ཆེན་པོ་ཁྱེད་ལ་མཆོད་པར་འབུལ། །མཛེས་མ་བྲོ་བརྡུང་སྙན་པའི་གླུ་བླངས་མཐར། །དྲི་ཞིམ་ངད་འགྱེད་མ་མཆུའི་སྦྲང་སྦྱིན་ནས། །རེག་མཐར་བདེ་བ་བྷ་གས་སྟོན་པ་རྣམས། །རིག་འཛིན་ཆེན་པོ་ཁྱེད་ལ་མཆོད་པར་འབུལ། །མྱོས་བྱེད་དཔའ་བོའི་དམ་རྫས་ཕུད་ཆེན་འཐོར། །སྣང་སྲིད་མ་མོའི་མཆོད་རྫས་རཀྟ་སྦྲེང༌། །ཐུན་མོང་མཉེས་པའི་བ་ལིཾ་ཆེར་བཤམས་པ། །རིག་འཛིན་ཆེན་པོ་ཁྱེད་ལ་མཆོད་པར་འབུལ། །བསྟོད་པ་ནི། སྣང་བ་མཐའ་ཡས་སྐུ་ཡི་འཕྲོ་འདུ་ལས། །བདེ་གཤེགས་འདུས་པའི་ཁྲོ་རྒྱལ་དྲག་པོ་རྩལ། །མ་རུངས་གདུག་པ་འདུལ་བའི་ཕྲིན་ལས་པ། །ཁྱོད་ལ་བསྟོད་དོ་ལུས་ལ་བྱིན་གྱིས་རློབས། །སྣང་བ་མཐའ་ཡས་གསུང་གི་འཕྲོ་འདུ་ལས། །གསང་བ་འདུས་པའི་སྔགས་རྒོད་དམོད་པའི་མཚོན། །མ་རུངས་གདུག་པ་འདུལ་བའི་ཕྲིན་ལས་པ། །ཁྱོད་ལ་བསྟོད་དོ་ངག་ལ་བྱིན་གྱིས་རློབས། །སྣང་བ་མཐའ་ཡས་ཐུགས་ཀྱི་འཕྲོ་འདུ་ལས། །སོར་རྟོག་ཡེ་ཤེས་རྫོགས་པ་ཆེན་པོའི་ཀློང༌། །མ་རུངས་གདུག་པ་འདུལ་བའི་ཕྲིན་ལས་པ། །ཁྱོད་ལ་བསྟོད་དོ་ཡིད་ལ་བྱིན་གྱིས་རློབས། །དེ་ནས་སྒྲུབ་ཆེན་དང་ཚེ་སྒྲུབ་གྲོལ་ཉིན་དངོས་གྲུབ་བླང་བའི་ཆོ་ག་བསྟན་པ་ནི། སྔ་དྲོ་བདག་མདུན་ཐ་མི་དད་པའི་གཞུང་བསྲངས་ཏེ་བཟླས་པའི་མཚམས་སུ། རང་གི་ཐུགས་ཀ་ནས་འོད་ཟེར་འཕྲོས། མདུན་གྱི་ལྷའི་ཐུགས་རྒྱུད་བསྐུལ། སྐུ་གསུང་ཐུགས་ཀྱི་བྱིན་རླབས་འོད་ཟེར་གྱི་ཚུལ་དུ་བསྡུས་ཏེ་རང་གི་སྙིང་ཁར་ཐིམ་པར་བསམས་ཏེ་སྔགས་བརྒྱ་རྩ་བཟླས། དེ་ནས་རྟེན་རྫས་ཚེ་རྫས་རྣམས་ལ་བགེགས་སྐྲོད་པ་ནི། རང་ཉིད་བླ་མ་དྲག་པོའི་སྐུར་གསལ་བའི་ཐུགས་ཀ་ནས་ཁྲོ་བོའི་ཚོགས་སྤྲོས་ཏེ། དངོས་གྲུབ་བར་དུ་གཅོད་པའི་བགེགས་རྣམས་ཕྱིར་དེངས་ཤིག ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་གནོད་བྱེད་སརྦ་ཤ་ཏྲུཾ་ཨུ་ཙ་ཏ་ཡ་ཕཊ། ཅེས་གུ་གུལ་བདུག་ཡུངས་ཐུན་ཀྱིས་བྲབ་ནས་བསྐྲད། ཨོཾ་བཛྲ་རཀྵ་རཀྵས་སྲུང་འཁོར་བསྒོམ། གནས་མཆོག་འདི་རུ་བྱིན་ཆེན་ཕོབ། །སྒྲུབ་མཆོག་བདག་ལ་དབང་བཞི་བསྐུར། །བགེགས་དང་ལོག་འདྲེན་བར་ཆད་སོལ། །མཆོག་དང་ཐུན་མོང་དངོས་གྲུབ་སྩོལ། །ཅེས་བྱིན་ཕབ། ཨོཾ་ཨཱཿཧཱུཾ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་སརྦ་སིདྡྷི་ཕ་ལ་ཧཱུཾ། ཅེས་དངོས་གྲུབ་བསྐུལ་བའི་འཛབ་ཅི་ནུས་བཟླས་པའི་མཐར། དངོས་གྲུབ་བླང་བ་ནི། ཧཱུཾ། དབང་དྲག་པདྨའི་ལྷ་ཚོགས་དགོངས་སུ་གསོལ། །སྙིགས་མ་ལྔ་ལྡན་དུས་ཀྱི་མཐའ་མ་འདིར། །འཁོར་བའི་རྒྱ་མཚོར་བྱིང་བའི་འགྲོ་བ་བདག །ཁྱོད་ལ་སྐྱབས་གསོལ་ཡུན་གྱི་མགོན་བགྱིས་ན། །ཐུགས་རྗེའི་སྤྱན་གྱིས་བདག་ལ་གཟིགས་ནས་ཀྱང༌། །ཁྱོད་ཀྱི་སྐུ་གསུང་ཐུགས་ཀྱི་བྱིན་རླབས་དང༌། །མཆོག་དང་ཐུན་མོང་དངོས་གྲུབ་ཐམས་ཅད་ཀུན། །ཞལ་ཟས་ཚོགས་མཆོད་འདི་ལ་ཆར་ལྟར་ཕོབ། །དུས་འདི་ཉིད་དུ་བདག་ལ་སྩལ་དུ་གསོལ། །འགྱུར་བ་མེད་པ་སྐུ་ཡི་དངོས་གྲུབ་སྩོལ། །འགག་པ་མེད་པ་གསུང་གི་དངོས་གྲུབ་སྩོལ། །སྒྲིབ་པ་མེད་པ་ཐུགས་ཀྱི་དངོས་གྲུབ་སྩོལ། །ཡོན་ཏན་ལྷུན་གྱིས་གྲུབ་པའི་དངོས་གྲུབ་སྩོལ། །ཕྲིན་ལས་ཐོགས་པ་མེད་པའི་དངོས་གྲུབ་སྩོལ། །ཀཱ་ཡ་སིདྡྷི་ཨོཾ། ཝཀྐ་སིདྡྷི་ཨཱཿ ཙིཏྟ་སིདྡྷི་ཧཱུཾ། གུ་ཎ་སིདྡྷི་སྭཱ། སརྦ་སིདྡྷི་ཧཱ། ཞེས་དངོས་གྲུབ་བླངས་ནས་ཡི་གེ་བརྒྱ་པས་ལྷག་ཆད་བསྐང༌། མ་འབྱོར་བ་དང་སོགས་ཀྱིས་བཟོད་་གསོལ་བྱ། སྒྲུབ་ཆེན་སྐབས་འདིར་ནི་གཟུགས་དང་ལྷན་ཅིག་ཏུ། །འགྲོ་བའི་དོན་དུ་བཞུགས་ནས་ཀྱང༌། །ནད་མེད་ཚེ་དང་དབང་ཕྱུག་དང༌། །མཆོག་རྣམས་སྦྱིན་པར་མཛད་དུ་གསོལ། །ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ། ཞེས་བརྟན་བཞུགས་བྱ། བདག་བསྐྱེད་བསྡུ་ལྡང་ནི། བདག་བསྐྱེད་མེ་ལོང་ལ་ཧད་བཏབ་པ་ལྟར་བསྡུས་ནས་སྟོང་པ་ཉིད་ལ་གཞུག་པར་བསམས། སླར་ཡང་རྗེས་ཐོབ་སྒྱུ་མའི་ལྷ་སྐུར་ལྡང༌། དེ་ནས་དགེ་བ་འདི་ཡིས་སོགས་དགེ་རྩ་བྱང་ཆུབ་ཏུ་བསྔོ། སྣང་གྲགས་རིགས་གསུམ་ལྷ་སྔགས་ཆོས་ཉིད་དུ་ཤེས་པའི་སྒོ་ནས་སྤྱོད་ལམ་ལ་འཇུག དེ་ནས་ཟངས་མདོག་དཔལ་རི་སོགས་སྨོན་ལམ་ཅི་རིགས་པར་བཏབ་པའི་མཐར། བཀྲ་ཤིས་ནི། ཆོས་དབྱིངས་སྐྱེ་བ་མེད་པའི་མཁའ་ཀློང་དུ། །འགག་མེད་རང་རྩལ་སྤྲིན་ཕུང་འཁྲིགས་པ་ལས། །ཐུགས་རྗེའི་གྲུ་ཆར་ཅི་ཡང་འབེབས་མཛད་པའི། །རྩ་བརྒྱུད་བླ་མ་རྣམས་ཀྱི་བཀྲ་ཤིས་ཤོག །སྙིགས་མའི་འགྲོ་བ་རྗེས་སུ་བཟུང་སླད་དུ། །པདྨ་འབྱུང་གནས་དྲག་པོའི་སྐུར་བཞེངས་ཏེ། །བདུད་དང་དམ་སྲིའི་གཤེད་དུ་ཆེར་ཁྲོས་པའི། །ཁྲོ་རྒྱལ་བདེ་གཤེགས་འདུས་པའི་བཀྲ་ཤིས་ཤོག །ཁྱོད་ཀྱི་སྐུ་གསུང་ཐུགས་ཡོན་ཕྲིན་ལས་ཀྱི། །ཆ་ལས་ཡང་སྤྲུལ་ཁྲོ་བོ་ཁྲོ་མོ་དང༌། །ཉིང་སྤྲུལ་ཁྲོ་བོའི་རྒྱལ་པོ་བཅུ་ལ་སོགས། །ཡི་དམ་ལྷ་ཚོགས་རྣམས་ཀྱི་བཀྲ་ཤིས་ཤོག །དབང་དྲག་པདྨའི་བཀའ་ཉན་དམ་ཚིག་ཅན། །དབང་ཕྱུག་གིང་དང་སྡེ་བརྒྱད་དྲེགས་པའི་ཚོགས། །ལས་བྱེད་གཤན་པའི་ཚུལ་དུ་གནས་པ་ཡི། །དམ་ཅན་ཆོས་སྐྱོང་རྣམས་ཀྱི་བཀྲ་ཤིས་ཤོག །བཅོམ་ལྡན་འདས་ཀྱི་སོགས་བཀྲ་ཤིས་རྒྱས་བསྡུས་ཅི་རིགས་པས་མཐའ་བརྒྱན་པར་བྱའོ།། །།ཞེས་བླ་མ་དྲག་པོ་ཀཱི་ལ་ཡའི་བསྙེན་སྒྲུབ་ལས་སྦྱོར་ཆིག་སྒྲིལ་གྱི་མན་ངག་བཀླག་ཆོག་ཏུ་བཀོད་པ་དངོས་གྲུབ་གཏེར་མཛོད་ཅེས་བྱ་བ་འདི་ཡང༌། ཆོས་རྩེའི་བླ་བགྲེས་རྡོ་རྗེ་ཚེ་དབང་མཆོག་གི་ཕྱག་བྲིས་རྟེན་བཅས་འབྱོར་གསལ། གསེར་ཁང་རིན་པོ་ཆེའི་ཞབས་ནས་ཀུན་མཁྱེན་པདྨ་དཀར་པོའི་དག་སྣང་བླ་མ་དྲག་པོ་ཕུར་ཤམ་ཅན་གྱི་གཞུང་འདི་ཉིད་གཏེར་ཆོས་སྤྱིའི་འགྲོས་དང་མཐུན་པར་ཕྱོགས་བསྡེབས་མཛད་དུས། ད་དུང་འདི་ལ་ཁ་སྐོང་འོས་པ་རྣམས་བཤེས་གཉེན་མཉེས་པའི་ཞལ་ནས་རྟོགས་པར་བྱ་ཞེས་གསུངས་པས། དེའི་ཆོས་བདག་ལྟ་བུ་ཉིད་ལས་གཞན་དུ་མེད་པས། ཟབ་ཆོས་འདི་ལ་ཁ་སྐོང་དགོས་པའི་རིགས་དང་ལག་ལེན་གྱི་ཆོག་ཁྲིགས་ཁྱེར་བདེ་བ་ཞིག་ཅི་ནས་ཀྱང་གནང་ཐུབ་ཡོད་པར་མཛོད་ཅེས་རིང་མོའི་ལམ་ནས་བསྐུལ་མ་མཛད་པའི་རྒྱུ་དང༌། ཉེ་ཆར་སྒྲུབ་སྡེའི་སློབ་དཔོན་ཀུན་ལེགས་ནས་ཀྱང་འདི་ཉིད་བཏང་སྙོམས་སུ་མ་མཛད་པར་ཅིས་ཀྱང་མཛད་དགོས་ཞེས་ནན་གྱིས་བསྐུལ་བའི་རྐྱེན་བྱས། དོན་གཉེར་གྱི་ཉེར་ལེན་ཚོགས་པའི་དབང་གིས་གཡར་ངོ་མ་ལྡོག་ཙམ་དུ་ཤཱཀྱའི་བཙུན་པ་དགེ་འདུན་རིན་ཆེན་པས་རང་གནས་གྲོ་ལུང་རི་ཁྲོད་དུ་སྦྱར་བ་དགེ་ལེགས་སུ་གྱུར་ཅིག། །།ཀུན་མཁྱེན་ཆེན་པོའི་དག་སྣང་ཞལ་གཟིགས་ཀྱི། །དགོངས་གཏེར་པདྨ་དྲག་པོའི་སྒྲུབ་ཐབས་འདི། །པར་དུ་སྤེལ་བའི་དགེ་མཚན་འོད་སྣང་གིས། །བར་ཆད་མུན་པའི་གཡུལ་ངོར་མཐར་བྱེད་ཤོག །ཅེས་པ་འདིའང་པར་བྱང་དུ་སྨོན་པ་དགེའོ།། །།